**מדריך למורה**

**חוברת "אמונה וגאולה"**

**יחידת לימוד ראשונה במחשבת ישראל**

**כתיבה ועריכה: הרב ד"ר יוחאי רודיק**

**פרק ראשון**

**אדם מחפש את עצמו**

**מטרת הפרק**

אנשים רבים מחפשים את משמעות החיים. יש התוהים על משמעות חייהם בשעה שהם חושבים על מעגל החיים המתחיל בלידה ומסתיים במוות, ויש המבקשים את משמעות החיים בשעה שהם מתבוננים בנפלאות הבריאה והטבע. אלו ואלו מבקשים לדעת מהי הדרך הנכונה לחיות את החיים ולהפיק מהם את המכסימום.

בחרנו לפתוח את סוגיית אמונה בפרק העוסק במשמעות החיים מנקודת מבטו של אדם מאמין, לאור שלוש סיבות עיקריות:

1. נוער בגיל ההתבגרות מחפש משמעות לחייו ורוצה למלא אותם בתוכן משמעותי. הדיון המשותף בכיתה אמור להביא את התלמיד לחשיבה על ייעודו, תפקידו ומקומו בעולם.
2. במהלך לימוד הפרק התלמיד יבין כי האמונה איננה "עוד משהו" בחייו, אלא היא התוכן המרכזי שמעניק לחייו את משמעותם. ללא אמונה באידיאל כלשהו החיים הופכים להיות במידה רבה חסרי משמעות. תובנה זו תעניק לאמונה עומק וחשיבות.
3. במהלך הפרק התלמיד ייחשף למגוון מקורות שיציגו לפניו אפשרויות שונות למימוש אמונתו בחיי המעשה. התלמיד יבין כי כל עיסוקי האדם, כולל חיי החולין, מקבלים משמעות ערכית-תורנית אם העוסק בהם רואה אותם כחלק מעבודת ה' וקיום העולם בבחינת "כל דרכיך דעהו" (משלי, ג', ו').

**הצעות להפעלות פתיחה**

***הפעלה ראשונה***

מטרת ההפעלה: לברר מהי המטרה המרכזית בחייו של התלמיד, ומדוע בחר דווקא במטרה זו.

אופן הפעולה: מעבירים קופסת גפרורים בין התלמידים/התלמידות וכל תלמיד/ה מדליק גפרור אחד וצריך לענות לשתי השאלות הנ"ל עד שהגפרור נכבה.

מסקנות אפשריות: חלק מהתלמידים לא חשבו על מטרת חייהם ומשמעותם, תלמידים אחרים חשבו על המטרה אולם קשה להם לנמק את בחירתם, תלמידים אחרים יצליחו לענות במהירות על שתי השאלות. המורה יקיים דיון קצר בעקבות ההפעלה על משמעות ההפעלה ותוצאותיה.

***הפעלה שנייה***

מטרת ההפעלה: א) חשיבה על מטרות בחיים וסדרי העדיפות.

ב) לבחון את השפעת הסביבה והחברה על סדר העדיפויות האישי.

אופן ההפעלה: המורה יחלק לתלמידים דף שכותרתו "מטרות ושאיפות בחיי". על הדף תהיינה רשומות שאיפות שונות של האדם והסבר קצר על השאיפה.

*דוגמאות*:

1. הנאה – להנות מהחיים, לאכול טוב ולהיות מאושר.
2. ביטוי עצמי – לעסוק בעניינים שיבטאו את "המימוש העצמי" וכוחות היצירה שלי.
3. יוקרה ופרסום – לזכות בהכרה חברתית ולהיות מפורסם.
4. יעוד – לפעול למען הגשמת ערכים ואידיאלים.
5. מנהיגות – להיות בעל השפעה חברתית משמעותית

ושאיפות נוספות...

כל תלמיד ידרג את השאיפות השונות בדירוג 1-10 בהתאם לסדר העדיפויות שלו. לאחר דירוג אישי של התלמידים יתחלקו לקבוצות וכל קבוצה תדרג את סדר העדיפויות שלה לאחר דיון משותף של החברים בקבוצה. התוצאות תוצגנה במליאה משותפת. התלמידים יסבירו מדוע בחרו בערכים שזכו בדירוג הגבוה ויבדקו באיזו מידה הייתה קיימת השפעה חברתית בקבוצה על שינוי הדירוג.

***הפעלה שלישית***

מטרת ההפעלה: לבחור מתוך מגוון פעולות אנושיות ארבע פעולות המאפיינות ביותר את חוויות החיים המשמעותיות ביותר לנו כבני אדם.

אופן ההפעלה: המורה יחלק לכל תלמיד דף ועליו רשומות הפעילויות הבאות:

1. פתרון תרגיל במתמטיקה.
2. התבודדות ביער והתחברות אל "האני".
3. ציור בצבע שמן על בד.
4. הכנת פעילות בתנועת נוער.
5. השוואת דברי רש"י אל דברי התוספות במסכת ברכות, דף כ"ג (לדוגמא).
6. טיפוס על הר גבוה.
7. השתתפות במקהלה או קבוצת נגינה.
8. בניית שולחן מעץ.
9. הרצאה לפני קהל מפגינים למען שחרור שבויים.
10. הכנת ארוחה מעודנת.
11. הקמת ישוב או מאחז ביהודה ושומרון.

התלמידים ידרגו 4 פעולות מתוך הנ"ל וינמקו מדוע בחרו דווקא בהן כמבטאות את משמעות החיים והחוויה העיקרית שלהם כבני אדם. בעקבות ההפעלות הנ"ל התלמידים אמורים להיות מודעים לשאלה באיזו מידה ברורה להם מטרת החיים וייעודם ובעיקר האם בכלל חשבו על נושא זה בעבר או בהווה. הפעלות אלו יהוו רקע ראשוני לעיסוק בקטעי המקורות להלן.

ניתן לבצע את ההפעלות הנ"ל כפתיחה כללית לנושא, או כהקדמה למקורות הראשונים.

**ניתוח המקור**

**מבוא: חיים ללא מטרה**

הקטע הראשון בפרק מצוטט מתוך מכתבו של יוני נתניהו הי"ד, מפקד סיירת מטכ"ל ולוחם נועז, שנהרג בקרב עם חיילי אוגנדה במסגרת "מבצע אנטבה" בשנת תשל"ו (מבצע שנועד לשחרר חטופים יהודים שנחטפו עם מטוסם לאוגנדה).

בחרנו לפתוח דווקא בקטע זה, למרות שאיננו פרי הגותו של הוגה דעות במחשבת ישראל, מאחר ונראה לנו כי אישיות הכותב ועובדת היותו לוחם אמיץ, למען עם ישראל, עשויים להוות מודל להזדהות. דבריו, שנכתבו ב"גובה העיניים", יכולים להוות קרקע פוריה לדיון ופיתוח החשיבה של תלמידים בגיל ההתבגרות.

בשלב ראשון אנו מציעים למורה לא לזהות את כותב הקטע (יתכן וחלק מהתלמידים אכן יכירו את הקטע) ולקיים דיון האם מדובר בכותב דתי או חילוני. מטרת השאלה להראות כי שאלת משמעות החיים מעסיקה את כולנו ולאו דווקא אנשים דתיים.

**בעקבות המקור**

1. מדוע הכותב סבור כי הוא חי "בעולם שבור והרוס"? האם התלמידים חושבים כי אמונה במציאות ה' תגרום למבט שונה על העולם? כיצד?
2. התלמידים יתארו את תחושותיו ומחשבותיו של אחד מאותם בני אדם "שאצים ורצים כמו חרקים". (מדוע האדם רץ? לאן הוא רץ? מהו סדר היום שלו? כיצד הוא מרגיש עם אופן חיים זה?)
3. הכותב מזכיר בדבריו את היצירה האישית ("לגלות פתאום שלא יצרתי דבר"). מהי חשיבות היצירה? מהי יצירה? כיצד באמצעות היצירה נתמודד עם בעיית המחזוריות בחיים? ("מעגל שאין לו סוף של חיים ומוות")
4. האם המחשבה על מהות החיים ותפקידנו בעולם היא מחשבה פוריה ומקדמת או מדכאת?
5. האם וכיצד מעניקה האמונה משמעות לחיים, ומתמודדת עם הקשיים שהכותב מדבר עליהם בקטע.

יש להדגיש כי הדיון הראשוני צריך להתנהל באופן מאוד פתוח ואמיתי תוך מתן לגיטימציה והתייחסות המורה גם לתשובות לא צפויות ולא שגרתיות (כגון: "באמת האמונה איננה פותרת לי את בעיית ניצול ומשמעות החיים").

**מה למדנו?**

1. חלק מאתנו אינם מקדישים זמן למחשבה על מקומם, תפקידם ויעודם בעולם. ליבון נושאים אלו כחלק מחיפוש משמעות לחיים, מקדם אותנו להבין ולקבל באופן מעמיק את עבודת ה' כמשמעות אפשרית ליעודנו ותפקידנו.
2. אנשים רבים, כולל אנשים חילוניים, מחפשים משמעות לחייהם ומבינים שהחיים לא נועדו לעבור "סתם כך" ללא ניצול ומשמעות. פתרונות אפשריים למשמעות הם: חיפוש זהות, יצירה משמעותית שתעניק תוכן לחיים, חוויות אישיות, פיתוח ההשכלה ומרחב העיסוק המקצועי ותחומים רבים נוספים.
3. הרצון לא לחיות סתם ללא משמעות והצורך לחפש תוכן לחיים ולנצלם מעוררים את השאלה מהיכן נובעים חיפושים אלו ומהו המקור לחוסר הסיפוק והרצון למצות את החיים. על שאלות אלו ננסה לענות בהמשך הפרק.
4. התלמידים ינסו למצוא מטרות מרכזיות בחייהם האישיים.

**מקורות להעמקה והרחבה**

1. סולוביצ'יק הרב יוסף דב, איש האמונה, הוצ' מוסד הרב קוק, ירושלים תשכ"ח.

שלוש שאלות

האדם השני, בדומה לאדם הראשון, סקרנותו מתעוררת על ידי היקום. הסקרנות האינטלקטואלית דוחפת את שניהם להעיז ולעמוד פנים אל פנים מול סוד הקיום. אולם, בעוד שהיקום מעורר את האדם הראשון לשאוף לכוח ולפיקוח, ומשום כך הוא שואל את שאלת ה"איך" הפונקציונלית, הרי האדם השני מגיב לקריאת היקום בכך שהוא מזדקק למחווה של הכרה מסוג אחר. הוא אינו שואל אף שאלה פונקציונלית. במקום זה מפנה הוא את התעניינותו לעבר שאלות מן הסוג המיטאפיסי. ושאלותיו הן שלוש. הוא רוצה לדעת: מדוע? מהו? מיהו?

* 1. הוא תמה: "מדוע נברא העולם? מדוע עומד האדם מול מערכת של עצמים ומאורעות כבירים ואדישים?"
  2. הוא שואל: "מה תכליתם של כל אלה? מה המגמה הטמונה בחומר האורגני והבלתי-אורגני, ומה משמעות האתגר הגדול המגיע אלי מעבר לגבולות היקום ואף מתוך נשמתי המיוסרת?"
  3. האדם השני ממשיך לתמוה: "מי הוא העוקב אחריי בהתמדה, בלא שנתבקש ובלא שנדרש לכך, ונעלם אל חלל האין סוף באותו רגע ממש כשאני פונה כדי לבוא בעימות עם אותו 'הוא' הקדוש, הנורא והנסתר? מי הוא הנוסך באדם בעת ובעונה אחת מורא ואושר, ענווה ותחושת גדלות? מי הוא שהאדם דבק בו באהבה רבה ונלהבת ואשר ממנו הוא בורח מתוך פחד וחרדה? מי הוא המושך אליו את לב האדם בחוזקה ועם זאת דוחה אותו לחלוטין? מי הוא זה שהאדם מתנסה בו כמסתתר בחביון עוזו וכמו-כן מבחין בו את האמת היסודית ביותר, הברורה ביותר, והמובנת ביותר? מי הוא זה שאנו מכירים בו בעת ובעונה אחת את האל המתגלה והאל הנסתר? מי הוא זה שהאדם חש כי רוחו מפיחה חיים ומקיימת חיים ואשר עם זאת נמצא מרוחק מן הכל?"

כדי להשיב על השאלה המשולשת הזאת, האדם השני אינו משתמש בשיטה הפונקציונלית שהומצאה על ידי האדם הראשון. הוא אינו יוצר עולם משלו. במקום זה הוא רוצה להבין את העולם החי, "הנתון" שבתוכו הוטל. לפיכך, אין הוא עושה מתימטיזציה של תופעות ואין הוא הופך את הדברים למושגים. הוא עומד מול היקום בכל שפע צבעיו, הודו ושגבו, ולומד להכירו בתמימות, במורא ובהערצה של ילד המחפש את החריג ומופלא בכל דבר או מאורע רגיל. בעוד שהאדם הראשון דינאמי ויוצר, בהפכו הנתונים של החושים לדפוסי חשיבה, האדם השני נוטה לקלוט ולראות את העולם כמות שהוא. הוא אינו מחפש את צלם האלוהים בנוסחה המתימטית או בחוק הטבע היחסי כי אם בכל קרן אור, בכל נבט ופרח, ברוח קלה של בוקר ובדממה של לילה מכוכב. כללו של דבר, האדם השני אינו חוקר את היקום המופשט והמדעי כי אם את העולם האיכותי המקסים שבו הוא מקיים יחס הדוק עם האלוהים. המיטאפורה המקראית האומרת על האלוהים שנפח רוח חיים בתוך האדם, מתייחסת אל התעסקותו של האדם בדבר האלוהים, אל חווייתו האלוהית, האמיתית והחיונית – והיא אינה מכוונת לאיזה כשרון אלוהי הטבוע באדם והמסומל ב"צלם האלוהים". האדם השני חי בדביקות עם האלוהים. החווייה האכזיסטנציאלית של "אני" שזורה בתודעת הקשר עם "יסוד המציאות", אשר את עקבותיו הוא מגלה בדרכי העקלתון של הבריאה.

1. כשר אסא (עורך), משמעות החיים, הוצ' הקיבוץ המאוחד, תל אביב 1999 (אוסף מאמרים בנושא).
2. לוריא יובל, בעקבות משמעות החיים (מסע פילוסופי), הוצ' אוניברסיטת חיפה, ספריית מעריב, ירושלים תשס"ג. מומלץ לעיין בעמ' 253-175 בפרק העוסק ב"המצאת משמעות החיים".
3. פרנקל ויקטור, האדם מחפש משמעות (מבוא ללוגותרפיה), הוצ' דביר, תל אביב 1981.

**הרב אלימלך בר-שאול "מצווה-ולב"**

**מטרת המקור**

מטרת הקטע להאיר את חשיבות המודעות לעולמנו הפנימי-נפשי. מודעות זו חושפת לפני האדם את כוחות נפשו ומאפשרת לו לבחון את העולם ואת מהלך חייו בחשיבה ערכית ומשמעותית. הקטע מהווה, במובן מסוים, המשך לקטע הפתיחה של יוני נתניהו מאחר וחשיפת העולם הפנימי יוצרת מוטיבציה להגשמה עצמית, חיפוש יעוד ומטרה בחיים, ומאפשרת התמודדות עם עולם שגרתי ומחזוריות חיים "יבשה", לכאורה.

הקטע משמש מבוא לקטעים הבאים העוסקים בשאלת היעוד (ויקטור פרנקל), המוסר הפנימי והעריגה לרוחניות (הלל צייטלין), ושאלת "המימוש העצמי". בשעה שאנו מודעים לקיומו וחשיבותו של עולם נפשי יצרנו בסיס לפיתוח האמונה והתמודדות עם חיי היומיום.

**הצעות פתיחה**

1. מומלץ להעלות את השאלה האם מישהו מהתלמידים עוצר לזמן מסוים, במהלך היום או השבוע, ונותן לעצמו דין וחשבון על סדר יומו, ניצול הזמן ומטרותיו האישיות יחסית לפוטנציאל וכוחות הנפש שקיימים בו. התלמידים שיענו לשאלה בחיוב יתבקשו לפרט מהו התוכן של "הפגישה עם עצמי". ניתן להציע לתלמידים לקחת לעצמם פסק זמן כזה במהלך הימים עד השיעור הבא ולדווח לכיתה מה חשבו, מה הרגישו וכו'. המורה יתן דוגמא מחוויותיו האישיות בנושא המדובר, ויפתח בכך פתח לחוויותיהם של תלמידים אחרים.
2. אנו מציעים להשתמש בסרט "אדם פוגש את עצמו". סרט זה, הופק בשעתו ע"י תנועת "גשר" בירושלים, ומתאר אדם עסוק מאוד בענייני היומיום שלו ואין לו זמן לעצמו. דמות נוספת בסרט, שהיא למעשה האדם עצמו, פונה אליו ואומרת לו "מזמן לא נפגשנו... חיכיתי לך..." המסר הכולל מן הסרט הוא הפגישה לבסוף בניחותא של האדם עם עצמו. (הסרט נמצא בדיסק המצורף לחוברת).

**בעקבות המקור**

1. מהי תרומת "פגישת האדם עם עצמו" להתמודדות עם השגרה היומיומית?
2. מהו הקשר בין המודעות לכוחות הנפש והאישיות, לבין האמונה בקב"ה?
3. התלמידים יסבירו את התיאור הציורי של הרב בר-שאול בהקשר להיכרות האדם עם נפשו כתוצאה ממשבר או שמחה ("לב ים גועש אשר אין לו חופים... והוא נסחף בכח איתנים למצולות...").
4. מהו ה"אני" של האדם המוזכר לקראת סוף הקטע?
5. הסבר לדברי הרב בר-שאול כי "החיים הפנימיים אינם יכולים להיות תולדה של חיי הגוף". מהו היחס בין החיים הפנימיים והחיים החיצוניים?
6. מהו הקשר בין דברי נתניהו במקור הראשון לבין דברי הרב בר-שאול?

**מה למדנו?**

1. מודעות האדם לכוחות נפשו חושפת אותו לעולם פנימי המורכב מרגשות, מחשבות, מטרות ושאיפות. חשיפה זו מאפשרת התמודדות יעילה יותר עם חיי יומיום.
2. קיים צורך להקדיש זמן להתבוננות פנימית.
3. מודעות האדם לכוחות הנפש "פותחת אותו" אל הבריאה, היצירה, תפקידו בעולם וכו'. מתוך כך נוצר קשר וחיפוש אחרי האמונה ומשמעות החיים.

**האדם מחפש תוכן לחייו.**

**ויקטור פרנקל, האדם מחפש משמעות, עמ' 126.**

**מטרת המקור**

המקורות הקודמים שלמדנו עסקו בתסכול, המהווה מנת חלקו של אדם שאינו מוצא משמעות לחייו, ובד בבד מרגיש צורך לנצל כמידת יכולתו את חייו ולהפיק מהם מכסימום תועלת (יוני נתניהו הי"ד). כמו כן התוודענו אל הטיפוסים השונים המאפיינים את בני האדם ("איש הפנים ואיש החוץ") והאדם האידיאלי המוצא את סיפוקו בעולם הפנימי ומחובר לכוחות נפשו ואישיותו (מתוך הספר "מצווה ולב").

על רקע מקורות אלו נלמד את דברי הפסיכולוג היהודי והנוירולוג הנודע ויקטור פרנקל, שתיעד בספרו "האדם מחפש משמעות" את חוויותיו כאסיר במחנה השמדה נאצי. פרנקל, שנמנה עם מייסדי שיטת הלוגותרפיה, נחשב כאחד הבולטים בשיטת הפסיכותרפיה ותיאר בספרו את גישתו הפסיכותרפית למציאת משמעות לחיים. בחרנו להביא את דבריו לאחר שני המקורות הקודמים מאחר וכאשר התלמידים הגיעו להבנת חשיבות המודעות העצמית לעולמנו הפנימי ניתן לדון אתם בחיפוש משמעות החיים וחשיבותה.

המשפט המרכזי בקטע שהבאנו הם דבריו של ניטשה: "מי שיש לו איזה למה שלמענו יחיה יוכל לשאת כמעט כל איך" (ניטשה היה סופר ומלומד גרמני שהשפיע מאוד על ההגות במאה העשרים. נולד בשנת תרמ"ד (1884) ונפטר בשנת תר"ס (1900). הציג גישה השוללת את מציאות הבורא ומעצימה את כוח האדם. ספרו הבולט הוא: "כה אמר זרתוסתרא". ניטשה השפיע בהגותו על האידיאולוגיה הנאצית וגיבושה). דבריו מלמדים כי חיפוש משמעות החיים הוא נחלת האדם בכלל והשאלה החשובה שאנו צריכים לדון עם התלמידים היא איזו משמעות מעניק האדם לחייו. במילים אחרות ניתן לומר כי החיפוש אחרי משמעות החיים והצבת יעדים ומטרות, כחלק מניצול החיים והגשמה עצמית, הם חידוש ומטרות חשובות המעניקות תוכן לחיי האדם, אולם השאלה שאנו צריכים לשאול את עצמנו היא האם כל משמעות היא לגיטימית.

**הצעות פתיחה**

יש להדגיש כי ההצעות להלן יכולות להתבצע לפני לימוד הקטע ויכולות להתבצע אחרי לימוד הקטע בהתאם לשיקוליו הדידקטיים של המורה.

* 1. המורה יבקש מהתלמידים לרשום על דף (פתק) תשובה לשאלה "מהי מטרת חיי"? או "בשביל מה אני חי"? לאחר כתיבת התשובות המורה יערבב את הפתקים ויחלק אותם שוב לתלמידיו. כל אחד מהתלמידים ינסה לזהות מי כתב את הפתק שקיבל וינמק את בחירתו בפלוני/ת. הפעלה זו עשויה לשקף לתלמידים את תדמיתם בעיני חבריהם ומאידך גיסא לשקף לקבוצה כולה את שאיפות התלמידים ומגמותיהם הרוחניות או הגשמיות (אם המורה החליט לבצע את ההפעלה לאחר לימוד הקטע ניתן לבקש מהתלמידים להסביר אם מטרת החיים שבחרו בה אכן, כדבריו של פרנקל, מסייעת להם להתגבר על קושי).

**ניתוח המקור**

1. המורה ידון עם התלמידים בקביעתו של פרנקל כי החיפוש אחרי משמעות וערכים בחיים "עלולים לעורר מתיחות פנימית ולא להשרות שיווי משקל פנימי". המורה יציג את סיבות המתח הפנימי המלווה חיפוש משמעות (עצם החיפוש מעורר אי שקט, הבדיקה האם הערך שמצאנו אכן מספק אותנו ומתאים לאישיותנו ושאיפותינו הרוחניות עשויה לעורר אי שקט), מאידך גיסא יציג את חשיבות "שיווי המשקל הפנימי" שלפעמים הוא תוצאה של אי חיפוש ו"נוחות" לכאורה, ולפעמים ניתן להגיע לשיווי משקל פנימי ושלווה דווקא אחרי מציאת משמעות לחיים. ניתן כמובן לשאול את התלמידים איזו גישה הם מעדיפים (לא לחפש מטרה לחיים ולחיות חיים שקטים לכאורה, או להתמודד ולחפש מטרה שבסופו של דבר החיפוש ישתלם למרות המאמץ הנפשי).
2. מומלץ לקיים דיון משותף בשאלה כיצד הצבת מטרה לחיים תסייע להתגברות על קשיים ("מי שיש לו איזה למה שלמענו יחיה יוכל לשאת כמעט כל איך"). המורה יסביר כי כאשר קיימת מטרה לחיים מתעורר כח הרצון להגיע ולהגשים את המטרה הנכספת. כח רצון זה משדר לאדם ששווה לסבול כדי להגיע לבסוף אל היעד. המורה יבקש מהתלמידים להדגים מחייהם האישיים כיצד הצבת מטרה סייעה להתגבר על קושי או התמודדות (מומלץ לתת דוגמא אישית שתקל על התלמידים להביא דוגמאות נוספות מעצמם).

בהקשר זה אנו מביאים את ציטוט מכתבי הראי"ה קוק בספרו אורות הקודש. ניתן להשתמש בקטע להלן לחיזוק הקשר בין הצבת מטרה לבין חיזוק הרצון ויכולת ההתמודדות.

הידיעה, הרצון והיכולת

"הידיעה הברורה מחוללת את הרצון כשהיא עומדת על הבסיס הטוב. חמדת הטוב כל שהיא מתבררת יותר כך היא מתחזקת. כל מה שמתברר יותר שהטוב הוא טוב באמת כן הרצון מתגבר. גבורת הרצון מחוללת את היכולת.

למדנו מזה שהידיעה הרצון והיכולת הינם תמיד אחוזים יחד".

(הראי"ה קוק, אורות הקודש, חלק ג', עמ' רז)

**מה למדנו?**

1. מציאת משמעות וייעוד לחיי האדם מאפשרת לו להתמודד עם קשיים כתוצאה מחיזוק הרצון העצמי והגברת המוטיבציה להגשים את השאיפות.
2. לפעמים קשה לאדם למצוא את המשמעות לחייו ולכוון את חייו על פי ערכים רוחניים, ולפעמים החיפוש מביא לחוסר שקט. אף על פי כן החיפוש עצמו וזיהוי המטרה הם עצמם מפתחים את האישיות ומעניקים יכולת התמודדות.

**הלל צייטלין, "על גבול שני עולמות", עמ' 41-42**

**מטרת המקור**

לחדד אצל התלמידים את המודעות לקיום כח נפשי פנימי (נשמה, יסורי מצפון וכו') הדורש מהאדם התנהגות מוסרית, ואיננו מניח לו להסתפק בחיים חומרניים חסרי ערכיות ומשמעות. צרכי הנשמה מצריכים חיפוש אתגרים ומשמעות ואינם מניחים לאדם לזרום עם החיים ללא מחשבה. מודעות התלמיד לקיום הנשמה היא המשך למקור הקודם (ויקטור פרנקל) ממנו למדנו על חיפוש האדם אחרי ערכים ומשמעות. הנשמה היא אחד הגורמים לחיפוש משמעות החיים.

המורה צריך להיות מודע לאפשרות שלא כל התלמידים יזדהו עם מקור זה, ולא כולם אכן חשים את געגועי הנפש ויסורי המצפון המובילים לחיפוש משמעות ערכית. אנו ממליצים לציין באוזני התלמידים, במקביל לקריאת דברי הלל צייטלין, סיבות נוספות לחיפושי האדם אחרי משמעות חייו:

* 1. האדם הוא בעל שכל. שכלו של האדם דורש ממנו לברר את משמעות חייו ותכליתם.
  2. הצורך ביצירת זהות עצמית ותחושת חשיבות עצמית. אדם רוצה להרגיש כי למעשיו יש משמעות וממילא שגם לו עצמו יש חשיבות.
  3. סקרנות (למה אדם נולד, מהי מטרת חייו, מה יהיה לאחר מותו).
  4. אדם מרגיש כי הנאות החיים חולפות ורובן אינן משאירות רושם כלשהו אחריהן, לפיכך אדם מחפש "משהו אחר", משמעותי יותר, עמוק יותר.
  5. תקוות רבות אינן מתממשות. עולם לפעמים נראה אכזרי ולמרות זאת אדם מרגיש רצון להמשיך לחיות ולעשות. עובדות אלו מובילות אותו למחשבה על קיום משמעות לחייו והבנה שאולי בעקבות משמעות החיים וערכם שווה לו להמשיך לחיות.
  6. חיפוש משמעות החיים בעקבות משבר אישי.

**הצעות פתיחה**

1. המורה יבקש מהתלמידים להדגים אירועים בחיים שהביאו לתחושת חרטה. המורה ישתף את התלמידים בחוויות אישיות שלו שהביאו לחרטה, ויקיים דיון במקור ובסיבות לחרטה. הדוגמא האישית תעודד גם את התלמידים להתבטא.
2. מומלץ להביא כפתיחה ורקע לדברי הלל צייטלין את שירו של הראי"ה קוק "מרחבים".

"מרחבים, מרחבים

מרחבי א-ל איוותה נפשי.

אל תסגרוני בשום כלוב,

לא גשמי ולא רוחני.

שטה היא נשמתי, ברחבי שמים,

לא יכילוה קירות לב

ולא קירות מעשה"

(השיר פורסם במאמרו של א.מ. הברמן "שירת הרב", סיני (י"ז) תש"ה)

**ניתוח המקור**

1. מדוע "הקול הפנימי", הקורא לאדם לתקן את מעשיו, איננו מפסיק לרדוף את האדם?
2. חלק מסוים מהתלמידים יתכן ולא חשים ב"קול הפנימי" המדובר, או אינם מודעים למציאות הנשמה באדם. קיימת חשיבות רבה לדיון ויצירת מודעות אצל התלמידים לדינמיקה הפנימית הקיימת בתוכם. ניתן לבסס זאת עפ"י הנקודות הבאות:
   1. מהו המקור להרהורי החרטה?
   2. שאיפות בני האדם ובני נוער ל"משהו אחר" והוויה רוחנית אחרת. בעקבות זאת קיימת נטיה לנסיעה לארצות המזרח, לעיסוק בקבלה ובתורת הנסתר, לעיסוק במדיטציה וכד' כחלק מהוויה רוחנית.
   3. ניתן ליצור מודעות ל"קול הפנימי" ע"י זמן של שקט ו"להיות עם עצמך".

**מקורות להרחבה והעמקה**

1. הראי"ה קוק, "קרבת אלוקים", בתוך: מאמרי הראי"ה, עמ' 34.

וכאן כבר הגענו עד כדי לברר את דברינו שמה שאמרנו למעלה על שאיפת קרבת אלהים שהיא האדירה והמרכזית שבנטיות, תשוקות ושאיפות הנפש האנושית, אין זה אלא כדי לסבר את האזן כמה שהיא יכולה לשמוע. כח מרכזי בנפש כשהוא ממלא את תכנה במדה גבוהה כל כך בכל ערכי החיים, היחידים והכלליים, איננו עוד בשום אפן כח פרטי או כח מרכזי או אפילו מרכז הכח בעלמא, באפן שיתכן לדון על גלויו של אותו הכח בפני עצמו ועל עצמותה של הנפש גם כן בפני עצמה. אלא הרי אנו מתממים את הכרתנו לומר, **שזו היא עצמותה, ישותה ויסוד הויתה של הנפש**, כלומר: היא כללותה של הנפש עצמה במהותה העצמית; מהות עצם החיים שלה, המתגלה לפנינו בתור יסוד אחד כללי בעל גונים שונים, במעטה נטיות, תשוקות ושאיפות שונות אין מספר, שכולן לוקחות איזה חלק מיוחד בחיים, אבל החיים **עצמם**, החיים **כולם**, מהות החיים, זהו ולא אחר – ואי אפשר להיות אחר – כי אם יסוד שאיפת קרבת אלהים. ובזה משתלמת היא תכונת ההגדרה המיוחדת של **חיי האדם**, שהם מחוברים מנטית החפץ לקיום ההרגשה העצמית – אשר לכל חי – עם רגש שאיפת ההשתלמות, שהיא ראויה להיות נובעת רק מההשתקפות הפנימית העמוקה אל השלמות האלהית, הנשקפת ביסודה הפנימי של הנשמה ממקור השלמות המחלטה והנצחית מקור אין סוף, שהדברים הולכים ובאים שוב לסיפוק שאיפת קרבת אלהים בכל גוניה, שהיא בזה צל נאמן של החיים המחלטים הבלתי מותנים של האלהות המחלטה, "בצלם אלהים ברא אתו".

אדם מחפש משמעות לחייו כי רצונו הפנימי שואף לקרבת אלוקים. כמו כן הכמיהה לקרבת אלוקים היא שאיפה אוניברסאלית שמקורה ב"צלם אלוקים" שבאדם השואף להיות שלם ולהתעלות.

**הראי"ה קוק, "אורות הקודש", חלק א', עמ' קצ"ז**

**מטרת המקור**

התלמיד יבין כי מצבים נפשיים מסוימים, כגון: עצבות בלתי מוסברת וללא בסיס ברור, מקורם בקונפליקט בין הנשמה השואפת לחיים רוחניים עליונים, לבין המציאות החומרית שהיא כבולה אליה. לא תמיד ניתן למצוא פתרון מיידי לעצבות המדוברת, אולם עצם מודעות האדם לקיום נשמתו וצרכיה הרוחניים יש בה ערך גדול.

התלמיד יבין כי העָצְבָנוּת (מלשון עצב) מתבטאת לא רק במישור האישי אלא גם במישור הציבורי הכללי. לפעמים אנו יכולים לראות תחושה כללית של עצבות, או תחושה שיש בעם פוטנציאל גדול שאיננו בא לידי ביטוי מעשי. מקור התחושה הוא בניתוק בין "נפש האומה" (היסוד הרוחני הפנימי שלה השואף לקדושה ומימוש היעדים הרוחניים דוגמת: יושר, טוב ועבודת ה') לבין ביטוייו ב"שטח". לא כל אדם יכול לאבחן את יסוד התופעה, ולפעמים מאבחנים סיבות שטחיות בלבד (כגון: מצב כלכלי ירוד וכו'), האנשים שיכולים לאבחן את התופעה האמורה הם: "חושבי מחשבות מצוינים המקשיבים את הד קולו של העולם" כדברי הראי"ה קוק.

המורה יהיה קשוב לדעות אחרות בכיתה, שיזהו גורמים אחרים לתחושת העָצְבָנוּת המתוארת, או לא יסכימו עם האבחנה הנ"ל. מומלץ לקיים דיון בנושא (להדגיש שאנו ממליצים כיוון מסוים לאבחנת המצב המתואר). הרציונל העומד בבסיס הבאת מקור זה, בהמשך למקורות הקודמים, הוא להביא את התלמיד למודעות כי היעדר אמונה, או ניתוק בין העולם הפנימי הרוחני לבין המודעות וחיי המעשה הם הבסיס לתחושות המתוארות. מאידך גיסא, התחברות האדם אל עצמו (כוחות נפשו) עשויים ליצור שלווה, סיפוק ושלמות עצמית.

**הצעות פתיחה**

1. המורה ירשום על הלוח (ולפני לימוד דברי הרב קוק) משפטים חלקיים והתלמיד ישלים אותם על פי השקפת עולמו ותחושותיו האישיות. להלן דוגמאות למשפטים מסוג זה:
   1. לפעמים יש לי תחושת עצבות כאשר...
   2. אני מצליח להגיע להרגשת שלימות פנימית ושלווה כאשר...
   3. יש המגדירים את העולם הזה כ"בית כלא לנשמה" מפני ...

המורה יחשוב על משפטים נוספים או אחרים שיכינו את התלמידים לקראת דברי הרב קוק מתוך יצירת בסיס נפשי לקליטתם.

1. מומלץ להשמיע כפתיחה למקור זה שירים שעיקרם כמיהה לבורא עולם או ביטוי לחסרון הנפשי המתבטא בדברי הרב קוק. לדוגמא:
   1. "יודו לה' חסדו ונפלאותיו לבני אדם, כי השביע נפש שוקקה ונפש רעבה מילא טוב" (תהילים, ק"ז).

שאלה: מדוע הנפש משתוקקת ולמה הנפש רעבה? (גירסא לשיר זה ניתן למצוא בדיסק של להקת שלהבת "הנשמה לך" בלחן של ר' מנדל פולק)

**ניתוח המקור**

1. מדוע כאשר מחפשים סיבה לעיצבון מוצאים בשלב ראשון רק סיבה שטחית?
2. הרב קוק כותב: "העיצבון הרוחני הזה הוא הוא החומר של שירת הנשמה, התביעה שהנשמה תובעת את חופשה" – מהו הקשר בין תחושת העצבות לתביעת הנשמה? מדוע זה מתבטא בעצבות?
3. מדוע המודעות לקיום הנשמה וצרכיה "פינה של גאולה היא"?
4. מה ניתן לעשות כדי לספק לנשמה את צרכיה ולהוציא את האדם ממצב העיצבון? מדוע זה לא תמיד "עובד"?

**מקורות להרחבה ולהעמקה**

1. הראי"ה קוק, חדריו (פרקים אישיים).

א) "למה זה אצער את נשמתי כשהיא חפצה בחופש – אם היא מרגשת את עצמה בת חורין.

למה זה אשים על רגליה כבלים של אסירי עוני? תשוט במרחבים, תצייר, תתרומם כפי מידת שאיפתה, תעלה מעלה מעלה.

ואם הנני מרגיש כי עוונותי הם הם אשר יאסרוה בעבותים, מיד אביא לה את עוז התשובה, התשובה העליונה, התשובה שהיא קרובה בפי ובלבבי לעשותה"

(עמ' נ"א-נ"ב)

ב) "צעקה גדולה צועקת נשמתי על שאיני מניח את כח המחשבה שלי להתפשט במילואו וטובו. אכזריות גדולה היא זאת, זאת היא צרת האדם בכלל – איננו רוצה להתעלות ולהתפשט לצד מעלה, על כן הוא שוקע בבוץ.

בא הדבר מתוך שני גורמים: מתוך יראה חיצונה, גסה ומגושמת, מלאה טפשות וציורים אויליים, ומתוך הבוץ החומרי המושך אליו לשפלות ולתחתית... ועל הכל צריכים להתגבר, אורך המחשבה, עדינות הרצון, גבורת החיים, הכל במילוי ברום עוזו".

(עמ' נ"א)

**מהר"ל, תפארת ישראל, פרק ג'**

**מטרת המקור**

לאחר שלמדנו במקורות הקודמים על שאיפה פנימית של האדם למציאות נעלה והשתוקקותו "למשהו אחר", שלא תמיד ניתן להגדירו במילים, נלמד בדברי המהר"ל כי השאיפה הפנימית המדוברת מקורה ברצון האדם לממש את הפוטנציאל הרוחני שטמון בו. מימוש הפוטנציאל מבדיל את האדם מבעלי החיים.

התלמיד יבין כי נפש האדם, כיוון ששורשה בעולמות עליונים, אינה יכולה להגיע למימושה המלא במסגרת הגוף החומרי, ובמקביל שואפת לממש את עצמה באופן מתמיד. מימושה והשלמתה מתאפשרים ע"י האמונה וקיום המצוות.

**הצעות פתיחה**

1. הרב שלמה אבינר, "חיפוש האני העצמי", עלון מכון מאיר, ירושלים (תשובה לשאלה).

אשרייך שאת שואלת את עצמך שאלות רציניות וכבדות כגון: מי אני. "אני" היא המלה השניה שאדם אומר כשהוא קם בבוקר. קודם, הוא אומר "מודה" כדי להודות לד' על כל הטובות וכל החסדים, ואחר כך הוא אומר "אני" כדי להתייחד עם עצמו, וגם מזכיר בהמשך "שהחזרת בי נשמתי", בי, בתוכי, יש לי הנשמה המיוחדת שלי.

איך יגלה האדם את נשמתו הוא, זוהי שאלה אחראית שכל אדם צריך לשאול את עצמו. קרוב לסיום גיל הנעורים. הילד סופג השפעות רבות וסותרות, מן ההורים, מבית הספר, מתנועת הנוער, ומן הרחוב, כלומר מכלול ההשפעות הבלתי מוגדרות כגון אמצעי התקשורת, טלוויזיה וכדומה. הילד לא תמיד מודע לכך שהוא מאכסן בתוכו מסרים סותרים, על כל פנים אין הוא מוטרד יתר על המידה. עד שמגיע גיל ההכרעה, ואדם צריך לברור בין כל מה שהוא קיבל, עם מה הוא מזדהה ומה הוא דוחה.

כלומר, יש כאן עבודה יותר עמוקה ואחראית מאשר גילוי האני עצמי לבדו, זוהי הכרעה והחלטה כבדה – מי אני. מכל המרכיבים של ה'אני' שלי, שהם גם תוצאה של ההשפעות הסובבות, מה אני מחליט לשמור ומה אני מחליט לדחות. למשל, החברה שלך החליטה לפרוק עול, ואת זועזעת מזה. היא לא נולדה פרוקת עול, הרי יש לה נשמה אלהית, היא בצלם אלהים, אלא כך היא החליטה. אדם יוצר את עצמו במידה רבה. זה מה שכל כך יפה. הדבר החשוב ביותר של האדם, ה"אני", הקדוש ברוך הוא לא כפה אותו עליו, אלא נתן לו בחירה חופשית. גם שמלה חדשה ויפה אינך רוצה שאחרים יבחרו עבורך, אלא את רוצה לבחור בעצמך, קל וחומר שאת שמחה שיש לך אפשרות לבחור מה יהיה ה'אני' שלך. הבחירה הזאת אינה רק בין מכלול כל ההשפעות החינוכיות הישירות והעקיפות שספגת כל ימי ילדותך ונעורייך עד כה. יש גם מרכיבים שהם מלידה, לחסד או לשבט. יש בך נפש אלהית ויש בך גם נפש בהמית, יש צלם אלהים שבאדם ויש החיה שבאדם, יש יצר טוב ויש יצר רע, יש נפש טהורה ויש נפש טמאה. האדם, הוא מחליט מה יהיה ה"אני" שלו. שתי הנפשות נלחמות זו בזו, וכל אחת רוצה להשתלט על כל אישיותך, ואת נכנסת למאבק קשה כדי להכריע את הקרב. זהו מאבק שנמשך כל החיים. כל החיים הנפש הטמאה רוצה לעשוק ולבלוע את ה'אני' שלך.

למשל כאשר בטעות את פוגעת בחברה, את מרגישה ייסורי מצפון נוראים. הרי הנפש הבהמית אוהבת לפגוע, לדרוס, לרמוס, להרוג. אך לא יש שאיפה טהורה להיות עדינה ואצילית, ולכן גם כאשר בטעות, עקב ביטוי תמים לא זהיר את פוגעת בחברה, מיד את מרגישה נורא ומחפשת נתיבים לתקן ולא להיכשל שוב. אין לך סימפטיה לחיה שבאדם שבך.

בזמנים הקדומים, המאבק היה קשה מאד. כי הנפש האלהית והנפש הבהמית מדברות בקול אחד ושתיהן אומרות: אני. כאשר את אומרת או חושבת או מרגישה: אני, אינך תמיד יודעת איזו מן הנפשות מושכות מאחורי הקלעים הרי שגם הנפש הטמאה, מתייפה כלפי חוץ וטוענת בשם החופש, הטבעיות, השמחה, העצמיות, המימוש, העוצמה, הרצון ועוד. לכן במשך אלפי שנים נגררה האנושות לעבודה זרה, בחושבה ששם נמצא האור... עד שניתנה תורה והיא מאפשרת לנו לאבחן באופן ברור, איזו נפש מדברת בכל מקרה. פריקת עול בלבוש לא צנוע, זו הנפש הבהמית, שהרי בהמות הולכות ערומות. דאגה לא לפגוע בחברה, זו הנפש האלהית, שהרי ריבונו של עולם אוהב את הבריות. עכשיו הכל ברור, וכמובן אין זה פותר אותנו ממאבק, אך לפחות אנו יודעים מי לנו ומי לשונאינו.

נמצאנו למדים של"אני" אין זוכים מן ההפקר. כובשים אותו לאט לאט. לא בכדי כינה מרן הרב קוק את הפרקים באורות הקודש חלק ג' המדברים על חיפוש העצמיות, בכותרת הכללית: "העצמיות והמלחמה הפנימית".

זו הרגשה נפלאה לחוש שהאני העצמי שלך הוא שלך בזכות מאמצייך, בזכות ולא בחסד, וזהו החסד העליון של ריבונו של עולם המאפשר לך לזכות ל'אני' שלך בזכות. אך לא רק הניצחון הוא נפלא, אלא גם המאבק, שהרי הנפש האלהית מסייעת. משל לבת מלך שהתחתנה עם עירוני, שנותן לה כל טוב, אך היא עצובה כי היא מתגעגעת לארמון המלך. כך הנשמה האלהית שלך היא נסיכה, צלם אלוק ממעל. היא חושקת לדבקות בד', לא יהיה לה אושר בפחות מאשר הצימאון לד'.

**ניתוח המקור**

1. האתגר המרכזי שניצב לפני האדם הוא הוצאת כוחות הנפש שלו מהכח אל הפועל ומימוש סגולותיו הפנימיות.
2. מהו ההבדל העיקרי בין האדם לבין הבהמה? כיצד ניכר הבדל זה בשמותיהם?
3. האם ילד שנפטר בגיל צעיר, ולא זכה לממש את הפוטנציאל הרוחני שטמון בו, לא הגיע לשלימותו הרוחנית?
4. האם ניתן לממש במלואו את הפוטנציאל הרוחני הטמון בנפש האדם בחיי האדם?
5. כיצד ממחיש משל בת המלך והעירוני את היחס בין הנפש לגוף?
6. האם אתה מרגיש כי התורה והמצוות עוזרים לך לפיתוח כוחות הנפש?
   1. אם התשובה חיובית מומלץ לדון עם התלמידים כיצד זה עוזר.
   2. אם התשובה שלילית מומלץ להעמיק בנושא ולנסות לאתר את הסיבות מדוע עשיית המצוות אינה משפיעה לכאורה על כוחות הנפש וההתקדמות הרוחנית (חשוב מאוד לנהל את הדיון מתוך כנות ואמיתיות).

* חשוב מאוד להדגיש באוזני התלמידים, בעקבות דברי מהר"ל, את הכוחות הגדולים הנמצאים בפנימיותו של כל אדם, ואת האפשרויות שמימוש כוחות אלו פותח לפנינו בתנאי שאכן נצליח לעמוד באתגר ולממש את הכוחות שלנו.

**הרב שמשון רפאל הירש מתוך פירושו לספר בראשית**

**מטרת המקור**

התלמיד יבין את ההבדל היסודי בין השקפת היהדות המאמינה בהנחת היסוד: "אלוקי נשמה שנתת בי טהורה היא" ותפקיד האדם לשמור את נשמתו בטהרה, לבין השקפת הנצרות המבוססת על "החטא הקדמון" ומאמינה כי חטא אדם הראשון בגן עדן טבוע בכל אדם בקביעות ואין בו יכולת לתקן חטא זה. בעקבות החטא איבד האדם, עפ"י הנצרות" את יכולתו להיות טוב.

חשיבות מקור זה, בהמשך למקורות הקודמים שלמדנו, היא להדגיש מחד גיסא את משמעות החיים לחנך את עצמנו לטהרה והתמודדות עם יצר הרע וחומרנות (על בסיס הניגוד הבסיסי בין אדם לאדמה), ומאידך גיסא לדעת ולהאמין כי כל אדם מסוגל להיות טוב ולשנות את מצבו בניגוד לדתות אחרות הסוברות כי החטא טבוע באדם ואין לו יכולת להחלץ מחטא זה.

**הצעות פתיחה**

הקדמה למורה

1. אחת המטרות העיקריות של לימוד אמונה היא לחדד אצל התלמיד את המודעות לכוחות הנפש והפוטנציאל שקיים בו. מודעות זו איננה יכולה להיות חיצונית בלבד, אלא חייבת להתבסס על הכרה פנימית עמוקה וידיעה ברורה. כמובן שהדרכה זו חשובה לכל מערכת קיום המצוות.

הסיפור שלהלן מדגיש את חשיבות ההבדל בין ידיעה לבין אמירה. לאחר קריאתו המורה ידגיש את ההבדל המדובר בהקשר למודעות האדם לטהרת נשמתו כמצב קבוע.

שאלות לתלמיד

* 1. מהו ההבדל והחשיבות בין המשרתת האומרת שיש אלוקים לבין הבן הנרגש היודע שיש אלוקים?
  2. בכל בוקר אנו אומרים "נשמה שנתת בי טהורה היא". איזו משמעות חינוכית-מעשית ניתן ללמוד מהמעשה הנ"ל לעניין תפילתנו זו? (אנו יודעים כי הנשמה טהורה).

1. מטרת הפתיחה להלן לעמת את ההשקפה כי החטא טבוע באדם עם ההשקפה היהודית הגורסת שהחטא נוצר ע"י האדם עצמו. ניתן להשתמש במקור זה כפתיחה לדברי הרש"ר הירש או בסיומם.

* כיצד ניתן להאיר או להאפיל על נשמת האדם?

**ניתוח המקור**

1. מהו לדעתך הבסיס להנחת הנצרות כי חטא האדם הקדמון ממשיך ללוות את האדם במשך כל חייו? מדוע היהדות אינה מקבלת הנחה זו?
2. מהי בכל זאת השפעת החטא הקדמון על חייו של היהודי המאמין עד היום הזה? (בהקשר למשמעות החיים)
3. האם קיים הבדל בין מצבה הנוכחי (הרוחני) של האדמה לבי מצבה בשעת חטא אדם הראשון בשעה שנתקללה?

**מהי משמעות החיים?**

**רמב"ם – מתוך "ההקדמה למשנה"**

**מטרת המקור**

התלמיד יבין את ההבדל בין יצירה אנושית שיש לה תכלית מסוימת, לבין יצירה אלוקית שלא ניתן להבין את תכליתה בשכל האנושי בלבד. מטרת בריאת האדם, שכלל הנבראים נוצרו עבורו, היא: "לצייר בנפשו סודות המושכלות ולדעת האמיתות כפי מה שהן עליו" דהיינו: ההשכלה הרוחנית (בניגוד לתענוגות הגשמיים).

לימוד דברי הרמב"ם אמור להוות עבור התלמיד בסיס למקורות הנוספים העוסקים במשמעות ותכלית בריאת האדם. בשלב זה התלמיד יבין כי כל נברא יש לו תכלית ומתוך כך חובת האדם לברר את תכלית יצירתו וייעודו בעולם.

**הצעות פתיחה**

1. מומלץ לפתוח את השיעור בהקרנת הסרט "מותר האדם מן הבהמה". הסרט מתאר את יופי הבריאה וחכמת היצירה המתבטאת בפעולות שונות ומתוחכמות של בעלי החיים (בניית סכרים, התמודדות עם פגעי מזג אוויר, שמירה על הצאצאים וכו'). מול חכמת הבריאה מוצג האדם עם חולשותיו (מלחמות, מאבקים, כבוד) ונשאלת שאלת היסוד מהו ההבדל בין האדם לבהמה במיוחד לאור העובדה שבמקרים מסוימים החכמה המתגלית אצל החיות גדולה לכאורה מיצירתיות האדם. התשובה לנ"ל היא שההבדל בין האדם לחיות האחרות הוא בקיום נשמת האדם והנגזרות ממנה, דוגמת: פעילות רוחנית, לימוד תורה ועזרה לזולת.

פתיחה זו מהווה בסיס טוב לדיון במקורות ההמשך. הרמב"ם – המדגיש את תכלית היצירה וההבדל בין האדם לבעלי החיים – הבדל שניכר בהגיון האדם, בקשת אלוקים והרחקת התאוות הגופניות.

**ניתוח המקור**

1. כיצד מוכיח הרמב"ם כי תכלית האדם איננה התענוגות הגופניים?
2. האם נכון לומר כי הרמב"ם בדבריו: "חורבן הנפש בתיקון הגוף ותיקון הנפש בחורבן הגוף" מבקש לאסור על האדם את התענוגות הגופניים בכלל?

יש להדגיש כי הרמב"ם איננו שולל את התענוג הגופני בכלל. המגמה המרכזית בדבריו, כפי שמשתמע מפורשות בהקדמתו למסכת אבות (8 פרקים), היא לכוון גם בפעולות הגופניות לעבודת ה'. לדוגמא: כאשר אדם יוצא לטיול ותכלית הטיול לתת לו כח ללמוד טוב יותר הרי שהטיול אינו רק ערך לעצמו אלא מכוון לתכלית יותר נעלה.

"צריך לאדם שישעבד כוחות נפשו כולם לפי הדעת... וישים לנגד עיניו תכלית אחת והיא השגת השם יתברך... וישים פעולותיו כולן: תנועותיו ומנוחותיו וכל דבריו מביאים לזו התכלית".

(רמב"ם, 8 פרקים, פרק חמישי)

**מקורות להרחבה והעמקה**

1. אבינר, הרב שלמה, שיעורים בשמונה פרקים לרמב"ם, ירושלים תשנ"ט. (פירוש לפרק חמישי).

רמב"ם פרק ה'

ודע, שזאת המדרגה היא מדרגה עליונה מאד וחמורה, לא ישיגוה אלא מעט מזער ואחר הרגל גדול. וכשתזדמן מציאות האדם שזה עניינו – אינו אומר שהוא למטה מן הנביאים. רצוני לומר: שימש כחות נפשו כלם וישים תכליתם – ידיעת השם יתברך לבד; ולא יעשה מעשה קטן או גדול, ולא ידבר דבר – אלא שהפעל ההוא, או הדבר ההוא מביא למעלה, או למה שמביא אל מעלה. והוא יחשב ויסתכל בכל פעל ותנועה ויראה אם יביא אל התכלית ההיא, או לא יביא – ואז יעשהו.

וזהו אשר בקש ממנו יתברך שנכוון אליו, באמרו: "ואהבת את ד' אלהיך בכל לבבך ובכל נפשך ובכל מאדך" (דברים ו ה). רצה לומר: בכל חלקי נפשך – שתעשה תכלית כל חלק ממנה תכלית אחת והיא: לאהבת השם יתברך. וכבר הזהיר הנביא, עליו השלום, על זה גם כן ואמר: "בכל דרכיך דעהו" (משלי ג ו), ופרשו החכמים, זכרונם לברכה, ואמרו: "אפילו לדבר עברה" (ברכות סג א). ורצונם לומר: שתשים לפעל ההוא תכלית, והיא – האמת, אף על פי שיש בו עברה מצד אחד. וכבר כללו החכמים, זכרונם לברכה, זה הענין כולו בקצרה במלות מועטות מורות על זה הענין הוראה שלמה מאד, עד כשאתה תבחן המלות, איך סיפרו זה הענין הגדול והעצום כולו, אשר חברו בו חבורים ולא השלימוהו – תדע שנאמר בכח אלהים בלא ספק, והוא אמרם בצואותיהם: "וכל מעשיך יהיו לשם שמים" (אבות ב יב). וזהו הענין אשר בארנוהו בזה הפרק; וזהו שעור מה שראינוהו ראוי לזכרו הנה, לפי זאת ההקדמה.

פירוש הרב אבינר (שם, עמ' 107)

ב) ההנאה – אידיאל או היתר?

הרמב"ם מרחיב כאן את הסברו על עניין שכבר הוזכר בפרק ד, והוא בעיית ההנאות, שהיא אחת הבעיות הראשיות בעניין שיווי המשקל הרוחני של האדם. בפרק ד מבהיר הרמב"ם שאין שום איסור ליהנות, שאין שום מצווה להרוס את הגוף ולהסתגף. בפרקנו הוא עולה דרגה ומציין שאמנם מותר ליהנות, אך אין בכך מצווה. לחוויה זו של ההנאה אין משמעות מוסרית, אין היא קשורה לרוממות הרוחנית של האדם. לא בכך שהאדם נהנה, מגלה הוא את צלם האלוהים שבו – הרי גם בעל חיים נהנה. אדם האוכל מזון טעים על אף שזה מזיק לו, הריהו דומה בהתנהגותו זו לבהמה. הוא מודרך על ידי הדחף ליהנות בחיים שלו, ולא על פי השיקול השכלי של בריאות הגוף והצורך להתחזק למען עבודת ד'. כאמור, אין איסור ליהנות, אך אם ההנאות הורסות את הגוף, יש כאן פעולה משוללת מחשבה, ובוודאי לא בכך מתגלה צלם אלוהים שבאדם.

הבחנה דומה אפשר למצוא בעניין אחר הנוגע לחינוך ילדים. רבים הם ההורים השואלים שאלות כגון: האם מותר לילדים ללמוד או לקרוא ספרים אלו ואלו? התשובה היא שאמנם מותר לקרוא בספרים אלה, אבל מה שמותר אינו הכל, אנו רוצים שהחיים שלנו לא יהיו רק חיים של דברים מותרים. אלא חיים מצוותיים, אידיאליים, עליונים. אי אפשר למלא את כל החיים רק במותר ותו לא. חיים כאלה הם במדרגה של פרק ד שבספרנו, ואילו פרק ה פונה אל האדם הרציני בעל שאיפה שכל דבר ודבר שהוא עושה בחיים תהיה לו משמעות רוחנית. אם לא כן, חיינו יהיו חצויים.

**רמח"ל (ר' משה חיים לוצאטו), "מסילת ישרים", פרק א'**

**מטרת המקור**

1. התלמיד יבין כי תכלית האדם ומשמעות קיומו בעולם הזה היא קיום מצוות ודבקות בקב"ה. דבקות זו כרוכה בניסיונות והתמודדות עם התאוות החומריות המבקשות להסיט את האדם ממטרתו.
2. מטרת העולם הזה להשתמש בו כסיוע לעבודת ה' ובסיס עשייה לקראת עולם הבא. בריאת האדם לא נועדה למצבו בעולם הזה, אלא למצבו בעולם הבא.

**הצעות פתיחה**

אנו מציעים לפתוח את הדיון בשני מקורות חשובים המבהירים את מהות הניסיון והצורך בו. שני המקורות מתייחסים אל הניסיון הגדול של אברהם אבינו – ניסיון העקדה (לקשר אותם אל ניסיונו של האדם במסגרת העולם הזה).

1. המקור הראשון לקוח מתוך דברי ר' יוסף אלבו ב"ספר העיקרים", מאמר ה', פרק י"ג.

ואם תשאל: אחרי שהשם יתברך יודע אם יעמוד בנסיונו אם לאו... מה צורך אל היסורים הללו? התשובה בזה, שאין ראוי שיהיה שכר הסובל, הטורח והעמל בפועל שווה למי שאינו סובל אותו בפועל, ועל כיוצא בזה נאמר (מל"א כ, יא): "אל יתהלל חוגר כמפתח", שאין ראוי שיתהלל מי שלא עשה הגבורה בפועל, אף על פי שהוא מוכן לעשותה והוא חגור כלי מלחמה, כמי שכבר פעל ועשה הגבורה בפועל והוא מפתח [מסיר] מעליו כלי המלחמה.

1. מדרש תנחומא, פרשת וירא, פרק כ"ב. (למדנו את המדרש והניתוח בעקבותיו מתוך ספרה של נחמה לייבוביץ, עיונים בספר בראשית, עמ' 138-137.)

"ויקם וילך": קידמו השטן בדרך ונדמה לו בדמות זקן. אמר לו: לאן אתה הולך? אמר לו: להתפלל. אמר לו: ומי שהולך להתפלל למה אש ומאכלת בידו ועצים על כתפו? אמר לו: שמא נשהה יום או יומיים ונשחט ונאפה ונאכל? אמר לו: זקן! לא שם הייתי כשאמר לך הקב"ה "קח את בנך..." וזקן כמוך ילך ויאבד בן שניתן לו למאה שנה? (נוסח הילקוט: סבא! אבד לבך! בן שניתן לך למאה שנה – אתה הולך לשחטו?) אמר לו: על מנת כן. ואם מנסה לך יותר מכן, תוכל לעמוד? אמר לו: ויותר. אמר לו: למחר יאמר לך: שופך דם אתה, ששפכת דמו! אמר לו: על מנת כן...

כיוון שראה שלא קיבלו ממנו, הלך ונעשה לפניהם נהר גדול. מיד ירד אברהם לתוך המים והגיעו עד ברכיו. אמר לנעריו: בואו אחרי! ירדו אחריו. כיון שהגיעו עד חצי הנהר, הגיעו המים עד צוארו. באותה שעה תלה אברהם עיניו לשמים. אמר לפניו: רבונו של עולם, בחרתני ונגלית לי ואמרת לי אני יחיד ואתה יחיד, על ידך יוודע שמי בעולמי, והעלה יצחק בנך לפני לעולה – ולא עיכבתי והריני עוסק בציוויך, ועכשיו באו מים עד נפש. אם אני או יצחק בני טובע – מי יקיים מאמרך? על מי יתייחד שמך? אמר לו הקב"ה: חייך שעל ידיך יתייחד שמי בעולם! מיד גער הקב"ה במעיין ויבש ועמדו ביבשה.

מומלץ לנתח את דברי מדרש תנחומא על פי השורות המודגשות. שורות אלו ממחישות את השיח הפנימי של אדם במהלך ניסיון שעובר עליו הן מול התמודדותו בגורמים חיצוניים והן מול התמודדותו מול כוחות נפש פנימיים.

1. "בן שניתן לך למאה שנה אתה הולך לשחטו" – קול הרגש האבהי שמנסה למנוע מאברהם את המעשה.
2. "למחר יאמר לך שופך דם אתה" – קול המוסר המנסה למנוע את העקידה בנימוק מוסרי שעיקרו ההנחה שעבודת ה' מתוך תפילה ולא מתוך שחיטת ילדים.
3. "הלך ונעשה לפניהם נהר גדול" – קולו של "המכשול האובייקטיבי" המנסה למנוע מהאדם עשייה בנימוקים שאינם תלויים לכאורה באדם עצמו.

**ניתוח המקור**

1. המורה יערוך דיון חופשי בקביעת הרמח"ל: "האדם לא נברא אלא להתענג על ה' וליהנות מזיו שכינתו, שזהו התענוג האמיתי והעידון הגדול מכל העידונים שיכולים להימצא". יסודות הדיון יהיו השאלות:
   1. האם אנו מרגישים כי עבודת ה' היא אכן התענוג הגדול?
   2. אם התשובה, או חלק מהתשובות, היא חיובית מומלץ לדון בשאלה במה זה מתבטא, וכיצד מגיעים לתחושת עונג זו.
   3. במה נבדל תענוג עבודת ה' מתענוגים אחרים?
   4. במקרה ומתקבלות תשובות בכיתה שקיימות הנאות אחרות, גדולות יותר מתענוג עבודת ה', מומלץ לדון עם התלמידים מדוע איננו מרגישים בעבודת ה' את התענוג שאנו מרגישים בתענוגות האחרים.
   5. תשובות אפשריות לשאלה הנ"ל: איננו חווים מספיק באופן עמוק ואמיתי את עבודת ה'. אנו שקועים עמוק בתענוגות ובחומרנות ולכן איננו פתוחים מספיק באופן נפשי כדי לחוות את תענוג עבודת ה'. איננו עובדים את הקב"ה באופן כזה שיספק לנו את התענוג המובטח (למשל: עבודה מתוך פחד או כורח חיצוני).
2. המורה ידגים, בעזרת התלמידים, דוגמאות מחיי יומיום מהם ניתן ללמוד על התענוג בעבודת ה'. לדוגמא: תפילה מעומק הלב, שירי סעודה שלישית, עונג שבת וכו'. מומלץ לנתח יחד את הגורמים שאפשרו ליצור את התענוג הנפשי המתואר.

**רמח"ל, מסילת ישרים, פרק י"ט**

**מטרת המקור**

התלמיד יבין כי המטרה המרכזית של האדם בעולם הזה היא להגדיל את שמו וכבודו של הקב"ה בעולם ולשאוף שכל בני האדם יגדילו את שם ה' בעולם. מאידך גיסא, המעטת כבודו של הקב"ה בעולם מביאה את האדם לצער. לפיכך הגלות והחורבן, הממעטים את גילוי ה' וכבודו בעולם, מצערים את האדם.

המורה ידגיש את ההבדל בין המטרה של דבקות בקב"ה המתוארת בפרק א' לבין הגדלת שמו וכבודו של הקב"ה בעולם המתוארת בפרק י"ט. המטרה העיקרית עבור האדם היא הגדלת שם ה' ואילו טהרת הנפש והדביקות המתוארת בפרק א' היא מטרה משנית מאחר ובמטרה זו מתכוון האדם בעיקר לטובת עצמו והבטחת חלקו בעולם הבא.

**הצעות פתיחה**

1) קיר גרפיטי

מטרת ההפעלה – לאפשר לתלמידים להעלות מחשבות סביב נושא דביקות בקב"ה והאדרת שמו באמצעות ביטוי אישי, העלאת שאלות, העלאת ספיקות, הצגת מורכבות הנושא.

שיטת העבודה – מדביקים על קירות הכיתה גליונות נייר עיתון או בריסטולים. כל אחד מהתלמידים מקבל מכחול וצבע אדום או שחור. חלק מהתלמידים ירשמו בצבע כחול מחשבות חיוביות והזדהות עם הנושא בהיבטים שונים. חלק מהתלמידים ירשמו בצבע אדום שאלות, ספיקות ומורכבות הנושא (דביקות בה' והאדרת שמו) לאור מציאות החיים העכשווית.

**מקורות להרחבה והעמקה**

* 1. מסכת יומא, דף פ"ו

אביי אמר: כדתניא, ואהבת את ה' אלהיך (דברים ו', ה) – שיהא שם שמים מתאהב על ידך, שיהא קורא ושונה ומשמש תלמידי חכמים, ויהא משאו ומתנו בנחת עם הבריות, מה הבריות אומרות עליו – אשרי אביו שלמדו תורה, אשרי רבו שלמדו תורה. אוי להם לבריות שלא למדו תורה, פלוני שלמדו תורה – ראו כמה נאים דרכיו, כמה מתוקנים מעשיו, עליו הכתוב אומר ויאמר לי עבדי אתה ישראל אשר בך אתפאר (ישעיהו מ"ט, ג). אבל מי שקורא ושונה ומשמש תלמידי חכמים ואין משאו ומתנו באמונה, ואין דבורו בנחת עם הבריות, מה הבריות אומרות עליו – אוי לו לפלוני שלמד תורה, פלוני שלמד תורה – ראו כמה מקולקלין מעשיו וכמה מכוערין דרכיו! ועליו הכתוב אומר באמר להם עם ה' אלה ומארצו יצאו (יחזקאל ל"ו, כ).

* 1. ספר יחזקאל, פרק ל"ו, פסוקים טז-כא

ויהי דבר ה' אלי לאמר. בן אדם בית ישראל ישבים על אדמתם ויטמאו אותה בדרכם ובעלילותם כטמאת הנדה היתה דרכם לפני. ואשפך חמתי עליהם על הדם אשר שפכו על הארץ ובגלוליהם טמאוה. ואפיץ אתם בגוים ויזרו בארצות כדרכם וכעלילותם שפטתים. ויבוא אל הגוים אשר באו שם ויחללו את שם קדשי **באמר להם עם ה' אלה ומארצו יצאו**. ואחמל על שם קדשי אשר חללוהו בית ישראל בגוים אשר באו שמה.

* הנביא מדגיש שלושה היבטים חשובים:
  1. מציאות עם ישראל בגלות ללא מדינה היא חילול ה'.
  2. הגלות נגרמת כתוצאה ממעשים שליליים וטומאה של עם ישראל בארצו.
  3. ניתן להבין מדברי התלמוד כי תקומת עם ישראל בארצו, כעם מוסרי, תהיה קידוש ה'.

**הרב אליהו דסלר, מתוך: "מכתב מאליהו", חלק א'**

**מטרת המקור**

התלמיד יבין כי המטרה העיקרית והכוונה בבריאת העולם היא רצון ה' לעשות חסד עם ברואיו באמצעות השפע האלוקי הניתן לעולם ולנבראים. בני האדם יוכלו להכיר בחסד ה' רק כאשר גם הם עצמם יעשו חסד. מטרת הלימוד במקור זה לחדד אצל התלמידים את חשיבות הנתינה ועשיית החסד עם הזולת כאחד היסודות המרכזיים בבריאה.

**ניתוח המקור**

1. הרב דסלר כותב: "שורש הרע – שהוא כח הנטילה עודנו במקומו יעמוד. ועל כן אל תאמין באדם ובציביליזציה שלו (= בתרבות שלו) כי תחת מעטה זה ירמה ויגנוב" – האם אתה מסכים לקביעה זו, האם תוכל להוכיח אותה מההיסטוריה? כיצד ניתן לדעתך להתמודד עם המצב המתואר?
2. המורה יעמיק בביאור ודיון סביב הקביעה "נפש האדם תשאף לאחד משני הצדדים ובתשוקת הלב הפנימית אין פשרות".
   1. הצורך להקפיד בעניינים החיצוניים גם במצבים שהם לכאורה "מקובלים" (קבלת מתנות, שאיפה לרווחים כספיים), כיוון שלעניינים אלו יש השלכה על המצב החיצוני של אדם נותן או נוטל.
   2. דיון בחשיבות המעשה החיצוני והכוונה הפנימית שיש ביניהם קשר הדוק מאוד.
3. כיצד נוכל באופן מעשי לממש ולחנך לקראת אהבת חברים באמצעות נתינה וחסד גם לאותם שאינם ידידים שלנו. בהקשר זה מומלץ לתת דוגמאות מחיי יומיום בהן הנתינה לזולת, שאיננו מוכר ואיננו ידיד שלנו, יוצרת קרבה נפשית. לדוגמא: מתן זכות קדימה לרכב והנפת יד לתודה של שני הנהגים, אחד כלפי חברו, יוצרת קשר נפשי רגעי שיחלוף מיד לאחר מתן זכות הקדימה.
4. המורה יבאר את תפקיד החסד בתיקון עולם ומתן משמעות לחיים. כדי להגיע לדבקות בקב"ה, כפי שהסביר הרמח"ל במקור הקודם, כתכלית החיים יש צורך להתדמות לבורא עושה החסד. רק מי שיש בו את מידותיו של הקב"ה הוא יוכל להתדבק בקב"ה ובכך לתת משמעות לחייו.

**מקורות להרחבה והעמקה**

1. רלב"ג, הרב ירמיהו, עשות חסד, הוצאת גמ"ח עולי ארצות המערב, ירושלים תש"ם.
2. בהר"ן, הרב אברהם, החברה והשפעתה, ירושלים תש"ן.

בספר זה יש פרקים רבים המתייחסים לעניין החסד בהיבט החברתי ובהתפתחות האישית. להלן נצטט קטע העוסק בחסד כמבחן לדרגה הרוחנית.

במאמר שביעי הסברנו באריכות כי הצריכה הגשמית באה מצד בנין הגוף, שחיותה ובנינה תלויים בהכרח בצריכה ובכליון חומר אחר, ולעומתה היצירה, שהיא מידת החסד, באה מצד נפש האדם שהיא נפש אלקית, שהיא כולה יצירה. מזה נוצרת בבנין הגוף התלות המוחלטת בגופים אחרים המשמשים כחומר לבנין הגוף, ועל ידי מידת החסד מתגלה עצמאותו ויחידותו של האדם היוצר.

זהו המבחן האמיתי לאדם למדוד על ידו מהי דרגתו הרוחנית. ככל שמתגלה באדם יותר מידת החסד כן נדע באיזו דרגה הוא עומד ומהי תפיסת עולמו. אם הוא עולם המיועד לצרוך אותו ולכלותו או עולם שעל ידו ודרכו יש ליצור עולמות חדשים.

ואומר המהר"ל בספר נתיבות עולם (נתיב גמילות חסדים פרק א), "בעל גמילות חסדים יש בו הטוב הגמור שהוא מיטיב לאחרים, ולאדם כמו זה יש לו זכות ודקות החומרי (דרגת החומריות שבו היא מועטת), ואין הוא אדם חומרי גמור, כי החומר אינו משפיע, רק הוא מקבל תמיד (החומר אינו יוצר רק צורך), ודבר זה רמזו רבותינו ז"ל במה שאמרו (אבות פ"ב מ"ה) "ולא עם הארץ חסיד", כי עם הארץ שהוא אדם חומרי אין לו מידת חסידות לעשות הטוב לאחר, כי החומרי הוא מקבל ואינו משפיע לאחר".

**הראי"ה קוק מתוך: "מוסר אביך"**

**מטרת המקור**

התלמיד יבין כי הדרך להתחבר אל הקב"ה היא מתוך התעמקות ודבקות מוחלטת בעשיה המיוחדת לשם ה'. לדוגמא: העוסק בתפילה יעמיק בתפילתו וישאף להתחבר אל ה' דווקא דרך התפילה כי הקב"ה נמצא עם האדם דווקא בשעת עיסוקו הנוכחי – התפילה, ולא יחפשנו כעת בעיסוק אחר.

חשוב להדגיש: ניתן ללמוד מדברי הרב כי כל עיסוק שאדם עוסק בו, כולל עיסוקי חולין לכאורה, ניתן לקדש באמצעותם שם שמיים ולהתחבר באמצעותם אל בורא עולם, בתנאי שהאדם יכוון לעשות זאת בשיא השלימות, ומתוך רצון אמיתי להתחבר אל הקב"ה. לדוגמא: אדם שמחליט להיות מפקד בצה"ל, למרות שלכאורה אינו עוסק בלימוד תורה בבית המדרש, הרי שאיפתו לקדש שם שמיים ולראות בשירותו הצבאי חלק מעבודת ה' תביא אותו לידיעת ה' והתקרבות אליו.

באופן דומה יש להתייחס גם למקצועות אחרים כגון: רפואה, חקלאות ומקצועות כפיים המכוונים לשם ה' ונעשים בשלימות.

**פרק שני**

**אני מאמין**

**למה ללמוד אמונה?**

אחת השאלות המעסיקות את בני הנוער היא שאלת הצורך **בלימוד מעמיק** של אמונתם. תחושה ראשונית של צעירים אלו טוענת כי לכאורה אין צורך בלימוד האמונה שהרי אם אני מאמין בבורא עולם ומקיים מצוות, מדוע צריך ללמוד אמונה?!

מטרת הפרק לחדד אצל התלמידים את **הצורך החיוני** בלימוד אמונה במיוחד בתקופתנו. האתגרים שאנו ניצבים בפניהם, בתחומי החיים השונים, מחייבים יסודות איתנים של אמונה כדי להתמודד עם הרוחות הסוערות והמגמות הרוחניות סביבנו:

1. אמונה נוכח משברים (פיגועים, פטירת צעירים תפילות שלא נענות לכאורה)
2. אמונה מול מגמת חילון.
3. אמונה בהתגשמות חזון הגאולה מול משברי התקופה

התלמידים יבינו כי לימוד מעמיק של האמונה הוא צורך חיוני כדי לבסס את הקיום המצוות שלנו. ככל שנבהיר לעצמנו את מהות האמונה ויסודותיה ונבין את חשיבות קיום המצוות כביטוי לאמונה, כך נגדיל את הרצון שלנו לקיום מצוות ולבטא את אמונתנו. המורה ידגיש את העובדה שניתן לראות אנשים מבוגרים המגדירים עצמם כ"מאמינים" וכאשר משוחחים איתם מגלים כי למעשה אינם יודעים לענות על שאלות בסיסיות ויסודיות המגדירות את מהות האמונה.

המורה ידגיש כי ניתן כמובן לזהות אנשים מאמינים באמונה שלימה, למרות שהידע האינטלקטואלי שלהם ביסודות האמונה אינו גדול, ובאופן אישי אינם לומדים אמונה או מחשבת ישראל. יתירה מכך, לפעמים אנשים מסוג זה אמונתם התמימה הרבה יותר חזקה מאמונתם של אנשים שלומדים אמונה ומעמיקים בה. בד בבד עלינו לזכור כי במציאות החיים המודרנית, והשאלות הקשות שמציבה בפנינו הוויית החיים של התרבות המערבית **קשה להיוותר ברמה רוחנית אמונית גבוהה ללא העמקה ביסודות האמונה.**

מציאות החיים מציבה לפנינו שאלות רבות בנושאים מגוונים:

1. האם יש בורא לעולם?
2. האם העולם מקרי או קיימת השגחה פרטית?
3. מדוע בתאונה מסויימת פלוני נפצע ואלמוני שישב לידו לא נפגע כלל?
4. האם יתכן כי בורא עולם ראה את זוועות השואה האיומה ושתק?
5. היחס בין התיאוריה המדעית (למשל: בריאת העולם) והאמונה.
6. האם קיים "מוסר אלוקי" המחייב את בני האדם, באופן מודע או לא מודע, או שהאנושות מתנהלת בבחינת "איש הישר בעיניו יעשה"?
7. כיצד מתמודדים עם יצר הרע?
8. האמונה היא רגש או שכל?
9. מי ברא את הקב"ה?
10. כיצד מתגברים על ירידה רוחנית?

השאלות הנ"ל שנשאלו על ידי תלמידים ותלמידות מהוות חלק ממכלול של שאלות בענייני אמונה. המורה ישתף את התלמידים בתשובות לשאלות אלו כדי להראות עד כמה יש ערך וחשיבות ללימוד האמונה. כמפתח לתשובות מומלץ להקדיש מקום לשאלות ותשובות במסגרת שעורי מחשבת ישראל, כדי להראות כי מדובר ב"תורת חיים" המתמודדת עם בעיות עכשוויות. במסגרת ההתמודדות עם שאלות התלמידים אנו מאפשרים להם לשאול שאלות אישיות שלא ניתן למצוא להם מקום במסגרת אחרת של מערכת הלימודים בביה"ס ויוצרים אצלם מוטיבציה ללימוד מעמיק.

נסיים את המבוא בדבריו של הראי"ה קוק בפירושו לסידור "עולת ראיה (עמ' של"ז) בעניין האמונה:

גדר האמונה בכללה הוא שאמיתת העניין הנודע קבועה בקרבו, לא מצד הידיעה לבדה כי **אם מצד מנוחת הנפש הגמורה כשהוא מקבל אותה בקבלה שלימה**, מבלי שיסתער בו מאומה נגד זה.

**ריה"ל "הכוזרי", מאמר שני סעיף כ"ו, ומאמר חמישי סעיפים א'-ב':**

**מטרת המקור**

התלמיד יבין את ההבדל בין המדרגה האידיאלית המתבטאת ב"אמונה טהורה ללא חקירה", לבין הצורך בלימוד מעמיק וחקירת יסודות האמונה. ריה"ל מסביר את הצורך בלימוד יסודות תורת ה' במספר סיבות:

1. עדיף ללמוד את יסודות האמונה ממקור אמיתי וטהור מאשר לחיות בספיקות או ללמוד ממקורות לא נכונים.
2. אדם צריך להכשיר עצמו להתמודדות עם "דעות נפסדות"
3. לימוד האמונה חשוב ל"נפש הנבוכה" ולפתרון הספיקות.
4. רק אצל מעטים ניתן למצוא את האמונה הטהורה מוטבעת בהם ללא כל ספיקות.

התלמיד יבין את המשמעות **האקטואלית** של הסיבות ללימוד האמונה לפי דברי ריה"ל במיוחד במציאות העכשווית נוכח מציאות מורכבת, מגוון חומרי קריאה (חלקם כפירה), והצורך לבסס את אמונתנו על יסודות מוצקים וטהורים.

**הצעות פתיחה**

1. **דיון פתוח** עם התלמידים בנושא:"מעלות וחסרונות בלימוד מעמיק של האמונה". השאלה המרכזית תהיה מדוע יש צורך ללמוד אמונה בתקופתנו ולא מספיקה האמונה התמימה ("אמונת סבתא"). האם הדורות הקודמים היו פחות יראי שמים כיוון שלא למדו אמונה באופן מעמיק? האם סבא וסבתא למדו אמונה באופן מעמיק?

**ניתן להציע יתרונות וחסרונות**

**יתרונות**

1. ביסוס אמונה
2. יכולת התמודדות עם דעות אחרות
3. מוטיבציה לקיום מצוות
4. הבנת תהליכים רוחניים במציאות העכשווית (חילון, פיגועים וכו').

**חסרונות**

1. העלאת שאלות קשות שאולי לא היו נשאלות אלו לא היה דיון בהן.
2. אולי עדיפה "אמונה תמימה" וקיום המצוות גם ללא הבנה פנימית שלהן, מאשר דיונים שלא תמיד יודעים מראש את התוצאות...

המסקנה צריכה להיות, עד כמה שניתן להגיע אליה בדיון, כי במציאות העכשווית והבעייתית של תקופתנו קיים ערך גדול ללימוד האמונה כתריס בפני מגמות החילון מחד גיסא וכבסיס מוטיבציה מאידך גיסא.

1. המורה יציג דמויות שונות של אנשים המגדירים את עצמם מאמינים ("משחק תפקידים"), התלמידים יבחרו את הדמות האידיאלית בעיניהם וינמקו את בחירתם:
   1. מאמין תמים שאינו שואל **ומבטא אמונה חזקה** במצבי משבר (למרות שאינו לומד אמונה).
   2. פרופסור למחשבת ישראל, בקי בהגותם של גדולי ישראל אולם בפועל אינו מקיים מצוות. כל ויכוח או שיחה אתו בענייני אמונה ויסודות היהדות מסתיים בניצחונו.
   3. מאמין הלומד דעות שונות, מקיים את המצוות ומשתדל להעמיק ביסודות האמונה. הדעות השונות שלמד גורמות לו התלבטות ובלבול באיזו גישה , ואיזו התנהגות דתית לבחור.

שאלה לתלמידים

* האם קיימת דמות שאינה מוצגת לעיל? מה הן תכונותיה?

**מקורות להרחבה והעמקה**

1. שטיינזלץ הרב ע. ששה מסיפורי המעשיות של ר' נחמן מברסלב (הסיפור "מעשה בחכם ותם"), הוצא' דביר, תל אביב תשנ"ה.

להלן קטע מתוך פירושו של הרב עדין שטיינזלץ לסיפור "מעשה בחכם ותם" עמ' 89:

מוטיב ה"תמימות" או ה"פשטות", תופס מקום חשוב מאוד בהגותו של ר' נחמן. בסיפור מגלה ר' נחמן את דעתו בצורה ספרותית, אך בכתביו האחרים, ויותר מזה בשיחותיו עם חסידיו, הטיף לדבקות באמונה פשוטה ותמימות, (בלי "חכמות")- עד כדי קיצוניות.

שתי דרכים סותרות רואה ר' נחמן אל החיים – דרך ה"חכמה" ודרך התמימות. ומן הסיפור ניכר שהוא מבין את משמעות שתיהן, ואף יודע כי בשתיהן יש בעיות ומכשולים. ואף על פי כן אין ר' נחמן מהסס לבחור בדרך התמימות – על בעיותיה ועל קשייה.

ריבוי המשמעויות של המלה "חכמה" בעברית מסבך לא מעט את הבעיה, שהרי חכמה כוללת בתוכה גם את יכולת ההבנה, גם את הידיעה בתחומים רבים ושונים, וגם את היכולת הרוחנית של חשיבה מיוחדת. דומה כי ר' נחמן מוכן לוותר על החכמה – על כל מובניה – כדי שלא להיכשל במכשולים הטמונים בתוכה.

הניגוד העולה מן הסיפור אינו הניגוד שבין הידיעה ובין הבורות, אלא הניגוד שבין שתי תכונות נפשיות: הנטייה לחפ-ש אחרי שורשי הדברים ומשמעותם, לעומת הנטיה לקבל את הדברים כמות שהם. את החכמה מזהה ר' נחמן עם אי השקט האינטלקטואלי, אותו אי שקט המביא לידי חתירה לגילוי סיבות הדברים ושורשיהם, להשוואה ולחקירה. ר' נחמן סבור כי חכמה זו, בסופו של דבר, הורסת את בעליה, ומובילה אותם לתהום של ספקנות שאין ממנה מוצא (ראה: ליקוטי מוהר"ן "בא אל פרעה"). חכמה זו גוזלת מן המחזיק בה את היכולת לחיות ולהיות מאושר, ולבסוף גם מביאה את ה"חכם" לידי כפירה גמורה. וכך הוא אומר: "עמלק היה פילוסוף וחוקר" (לקוטי מוהר"ן יט). ר' נחמן לא היה היחיד שראה את הדברים כך, גם בן דורו ר' שניאור זלמן מלאדי (מייסד שיטת חב"ד – חכמה בינה דעת – בחסידות) סבור כי עמלק בגימטריא – ספק".

משום כך בוחר ר' נחמן להטיף לדרך האחרת, דרכה של התמימות, שעיקרה בקבלת הדברים כפשוטם, באמונת תום; עשייה ולימוד בלי חקירות וספקות ולימוד, ובלי רצון להתעמק ולחפש השוואות וערכים. ברור כי גישה כזו גורמת גם לוויתור על ערכים והישגים חיוביים, אך לדעת ר' נחמן מוטב לו לאדם להאמין בכל דבר – ולהאמין באמת – מלהיות כופר בכל וכופר באמת.

2. מומלץ להעלות לדיון עם התלמידים את השאלה האם יש מקום להשתתף בויכוח עם אנשים לא דתיים לאור דברי ריה"ל במאמר חמישי:"**ראוי הדבר** כי אלך בדרך המדע **ואתלמד במלאכת הויכוח**". המצוטטים בקטע שקראנו קיימות לויכוח מסוג זה מעלות וחסרונות נעיין בדברי המדרש להלן בעניין החסרונות הנובעים מעצם ההתמודדות עם נפסדות:

"פעם אחת ר' יהודה נקוסה התווכח עם המינין וניצחם כולם ופצו ראשיהון ושבחוהו תלמידיו. אמר להם: לכו והתפללו על האיש והחמת **שהיתה מלאה מרגליות ועכשיו מלאה פחמים**".

(מדרש קהלת רבה, פרשה א' סעיף ח' מעובד)

**ר' נחמן מברסלב, ליקוטי מוהר"ן תנינא (אות ט')**

**מטרת המקור**

הדגשת שיטת ר' נחמן מברסלב הדוגל בעבודת ה' תמימה, ללא חקירה, מאחר וחקירה אמונית ולימוד "ספרי חכמות" עלולים להוביל לערעור האמונה. המורה **ישווה** את שיטת ר' נחמן לדבריו של ריה"ל במקור הקודם. יש להדגיש כי ר' נחמן אינו מתנגד להעמקה בלימוד האמונה, אלא בעיקר **לחקירות** **הפילוסופיות** וחשיפה ל"חכמות חיצוניות". (ככל הנראה, הוא אף קיים דו שיח עם משכילים יהודיים שלימוד הפילוסופיה השפיע על דרכם, יש להניח כי תפיסתו נובעת ככל הנראה מן השיח עם המשכילים).המורה ידגיש בהקשר זה את **מיגוון** הדעות הקיימות בעולם ההגותי של מחשבת ישראל בנושאים שונים.

**הצעות פתיחה**

1. מומלץ להעלות לדיון את הקטע הבא הלקוח מתוך הספר: פירשרמן ש. **דתל"שים – נוער הכיפות הזרוקות**, הוצאת מכללת "אורות ישראל", תשנ"ט עמ' 59. והקטע מתאר קשייו של נער מתבגר בשאלות אמוניות.

בכיתה י"א הברקתי בגמרא. נחשבתי כעילוי והתחלתי לשאול שאלות. השאלות עסקו בהרבה נושאים דתיים כמו למה מקיימים מצווה? מי אמר שהוא כך ציווה? התחלתי לשאול שאלות על הכוזרי ועוד.

**בישיבה התיחסו לשאלות שלי בדרך מאוד לא מבינה**. אמרו לי שיש תשובות אבל הן לא לגיל שלי. אמרו לי שאני צריך לקבל את האמונה כמות שזה. התשובות הללו לא סיפקו אותי. חשבתי שאם אתם לא מצליחים לתת תשובה, כנראה שזה לא זה. התחלתי לנסות. ניסיתי בכל מקום, גם בקבלה. **היה לי קשה כי ניסיתי לחפש תשובות, ניסיתי לשאול אבל לא הרשו לי לשאול וחשבתי שכנראה אין תשובות.**

**אמרתי לעצמי שאם התורה תורת אמת אז למה אין תשובות.**

שלחו אותי לישיבות גבוהות כדי ששם אקבל תשובות, אבל גם שם לא התמודדו על השאלות שלי.

בשמינית ברחתי מתפילות ולא הנחתי תפילין. חיללתי שבת בחדר, אפילו נסעתי, אבל דאגתי שלא יראו.

בתחילת הצבא הורדתי כיפה, היה ברור לי שלא אוכל לשמור על הגחלת בגלל המציאות. התחיל להיות קשה לקיים מצוות, ואני הרי לא מאמין במאה אחוז, אז בצבא הנתק היה מוחלט וסופי, ואז כבר זה היה גלוי.

התווכחתי עם אנשים וניסיתי, דרך הוויכוחים, לברר את הדרך שלי.

זה היה מוזר כי היה נראה שאני מנסה לשכנע אותם. לא הייתה לי תקופה של "להכעיס" ולעשות דברים של "דווקא". כל מה שעשיתי בחיים היה תמיד בגלל שרציתי, לא עשיתי שום דבר מכפייה. **לא היו לי בעיות עם המגבלות של הדת, אלא בעניין זה שאין תשובות לדוגמא פרה אדומה**.

מטרת קטע הפתיחה להראות שקשה מאד במציאות החיים שלנו למנוע העמקה בלימוד אמונה, ודיון בשאלות שונות הדורשות חקירה וברור אמוני. במקביל ובהמשך לקטע הפתיחה נלמד את דברי ר' נחמן ונשאל:

1. האם ר' נחמן היה כותב את הקטע היום?
2. כיצד ר' נחמן יתמודד עם שאלותיו של הנער המתבגר.

**רב סעדיה גאון (רס"ג) מתוך הקדמתו לספר "אמונות ודעות"**

**מטרת המקור**

התלמיד יבין את הסיבות ללימוד האמונה על רקע כתיבת רס"ג בהקדמת ספרו את הסיבות לכתיבת ספרו. הסיבות המרכזיות: הצורך ליצור אמונה צרופה ובהירה המבוססת על **וודאות פנימית**, בניגוד ל"מאמינים" המבססים את אמונתם על **דמיון** וספיקות.

המורה ידגיש את הסיבות המדוברות ללימוד אמונה, **ויעניק להן מימד אקטואלי ובעיקר רלוונטי לתקופתנו:** שאלות אמוניות נוכח משברי התקופה, אי יציבות וחיפוש דרכים שונות המבטאת אמונה.

**הצעות פתיחה**

המורה יקרא עם התלמידים את הקטע להלן, פרי עטו של הסופר יזהר סמילנסקי. הקטע משווה בין החילוני והדתי **בשאלת חיפוש** אחרי האמת והאשליות. מומלץ לקרוא עם התלמידים את הקטע **לפני** דברי רס"ג ולדון בשאלות המופיעות אחריו.

להיות חילוני זה עלול להיות בעל תביעה לריבונות על חייו. בלתי מחוייב מראש למצוות או לחיובים שלא באו מהכרעתו ומהסכמתו האוטונומית (=העצמאית) לרבות קבלת חולשתו שגיאותיו ומחיר השגיאות על ראשו.

החילוני הוא מי שמקבל עליו עמידה מתמדת במצב מהפכני. אין לו את מי להאשים מעליו ואין לו אל מי לפנות שם.

כל האחריות עליו ואין לו אל מי לפנות שם. כל האחריות עליו. האחריות ומחירה, האחריות וכאב בדידותה אבל גם האחריות וריבונותה. ואילו הדתי המצוי אינו מחפש. הוא כבר יש לו. עליו רק לקיים, רק לציית רק לעשות כמצווה. לכל היותר לפרש סתירות. הוא עומד וידיו מלאות לו, מלאות הלכות, תשובות ופוסקים...

מי שידיו מלאות זה לא יוכל לקחת עוד. רק מי שידיו ריקות יוכל לקחת – כשימצא. מבחינה זו אשרי ידיו הריקות של החילוני, הן יתרונו? הן עשויות לחיפוש וכשיימצא יקח"

(יזהר סמילנסקי, **העוז להיות חילוני**)

**שאלות לדיון**

1. האם התלמידים מסכימים עם קביעותיו והנחות היסוד של הכותב בעניין ההבדל בין האדם הדתי לחילוני?

לאור תשובות התלמידים נקרא את דברי רס"ג המתאר את **חיפושיו** של המאמין אחרי דרך הנכונה ונדגיש כי האדם הדתי מחויב לחתירה אחרי האמת ולשלמות רוחנית חרף ידיו המלאות...

**רמח"ל, מתוך ההקדמה לספרו "מסילת ישרים"**

מטרת המקור

התלמיד יבין כי יראת ה' **מחייבת עמל** (יגיעה פנימית) כדי לקנותה מאחר וקיימים גורמים רבים המאיימים להרחיקה מהאדם. הרמח"ל מדגיש את הצורך בשינון, התבוננות ועבודה עצמית עצמית כדי להגיע אל השלימות האמונית והנפשית.

**הצעות פתיחה**

נפתח את הדיון בסיפור קצר:"מעשה בשני שוורים". סיפור זה יהווה בסיס לדיון בשאלה האם קשה להיות אדם מאמין, אילו פעולות והשקעה אנו צריכים לעשות כדי להאמין באמונה שלימה ואמיתית, האם בסופו של דבר השקעת המאמצים שלנו שווה ומביאה סיפוק.

מעשה בשני שוורים

שגדלו יחדיו באחד הכפרים

אחד שור לחרישה,

כל ימיו בעבודה קשה.

שני שור לבשר

חייו קלים ומאומה לא חסר.

הראשון מר גורלו התאונן

ויפתח את פיו ויקונן:

כל היום אני עובד בלא רגיעה

החל בזריחה וכלה בשקיעה

ומאכלי כמה גרגרי שעורה

"פת במלח" ו"מים במשורה".

וחברי לעומתי כל היום מתבטל,

"זולל וסובא" וזנבו מטלטל.

איני מבין על פי איזה הגיון יצר אדוננו כזה אי שוויון.

ובעל הבית מחייך ועונה:

"שור לחרישה יוצר ובונה,

חייו חיים של יצירה,

כל שעה מזמנו יקרה.

ושור לפיטום – חשוב רק במותו,

על כן ממלאים כל תאוותו".

ומכאן לאדם העושה ככל העולה על רוחו.

מחפש הנאות ומפרנס את בטנו.

בשר יש ממנו – אך לא בשורה,

יצר לו – אך לא יצירה.

ולעומתו העוסק בלימוד ובנין

ממלא את חייו בסיפוק ועניין.

כל רגע מזמנו יקר לכולם,

מעשיו ניכרים ונזכרים לעולם.

הפעלה זו מתחברת לדברי הרמח"ל שקראנו שעיקרם ניסיון לעורר את האדם **לא** לשקוע בשגרה ובהרגל, אלא לעורר את עצמו ולהזכיר לעצמו את שידע ושכח"...

**רבנו בחיי, מתוך הקדמתו לספרו "חובות הלבבות"**

**מטרת המקור**

התלמיד יבין את חלוקת המצוות לחובות האיברים וחובות הלבבות. התלמיד יבין **ויפנים** את ערך חובות הלבבות **כבסיס** לחובות האיברים. המורה יראה בדברי רבנו בחיי נקודת מוצא לדיון בעבודת ה' של התלמיד מתוך הדגשה כי הכוונה הפנימית חשובה ביותר, ולפיכך מעשה חיצוני, שאין לו בסיס נפשי – פנימי במידה רבה הוא חסר ערך. (ניתן להשתמש בדוגמאות כגון: תפילה חיצונית בלבד ללא כוונת הלב, או עצם זהותנו כאנשים דתיים **מחייבת** הזדהות פנימית עם הזהות החיצונית).

**הצעות פתיחה**

א. המורה ירשום על הלוח חלקי משפטים העוסקים ביחס בין העולם הפנימי והחיצוניות של האדם. בעקבות השלמות המשפטים על ידי התלמידים, יתקיים דיון במשמעות הנגזרת מהמשפטים על הלוח .

להלן המשפטים המוצעים:

* 1. הכוונה הפנימית בשעת קיום מצווה חשובה בעיני כיוון...
  2. לא צריך להיות קשר בין התנהגותי החיצונית ועולמי הפנימי כיוון...
  3. כדי ליצור הזדהות פנימית עם מצווה עלול להיות שלב בתהליך חילון כיוון...

לדעתי אין קשר בין תופעת החילון לקשר בין הכוונה הפנימית והמעשה החיצוני (מסכים, לא מסכים).

**ניתוח המקור**

1. המורה יתמקד ויסכם את הנושאים העיקריים בדברי רבינו בחיי.
2. המורה יסביר את **הרקע** שהביא את רבנו בחיי להסביר את **חשיבות** חובות הלבבות (לא נמצאו ספרים בנושא, הרצון הפנימי חשוב לשלמות המעשה החיצוני).
3. מומלץ להתעכב על משל ה"כסף השחור" בסוף המקור. בעקבות המשל יודגש כי **הכוחות הפנימיים** של האדם מוסתרים לפעמים כתוצאה מלכלוך שמכסה אותם ומעכב אותם מגילוי או פעולה שלימה. נוכל לגלות כוחות אלו אם נסיר מהם את הלכלוך שדבק בהם... (מידות רעות, תענוגות חומריים וכדומה).

**מקורות לעיון ולהרחבה**

1. **הרב אברהם יצחק הכהן קוק , מאמרי הראי"ה, חלק ב', עמ 489**

מומלץ להשתמש בקטע להלן כהרחבה לדברי רבנו בחיי על הצורך לעבד את כוחות הנפש הפנימיים ולשכללן אותם כדי שניתן יהיה להוציאם מהכח אל הפועל. הראי"ה קוק מדגיש את החיבור הפנימי לאמונה שמוסתר על ידי שכבות שונות.

ההתקשרות היותר חזקה שבין התקשרויותיו של אדם, היא ההתקשרות שהוא מתקשר לדברים שהם טבעיים אצלו. קשורו של אדם לדברים בלתי טבעיים, היא התקשרות מקרית העלולה להפסיק תמיד על ידי סילוקה המקרה. ומכיוון שאנו יודעים שההתקשרות לדברים טבעיים היא התקשרות אמיתית, אנו מבינים שההתקשרות היותר מוכרחה והיותר נחוצה לו לאדם, היא התקשרות לקדושה "ואני קרבת אלוהים לי טוב". ותשוקה טבעית חזקה מורגשת תמיד בלב האדם פנימה, להתחבר לקדושה עליונה. עריגה פנימית זו צריכה היא עבוד והכשרה כדי להוציאה מן הכוח אל הפועל:"אשר ברא אלוקים לעשות", החרדל צריך למתקו".

אופני ההוצאה לפועל שונים הם: לחקירות פילוסופיות אנו באים מתוך אמצעים חיצוניים. ואולם להשכלת והבנת אמונת אמן, אנו באים מתוך הכרה פנימית טבעית. ככל דבר טבעי הצריך שני מיני עיבודים: כמו למשל החטים, שראשית אנו צריכים להסיר מהם את הקליפות החיצוניות ולבררם מתוך התבן, הקש והמוץ ואחר כך להכשירם למטרתם, - כן הוא גם כוח האמונה הטבעי, הניצוץ האלוקי הנהו לוטה ומכוסה בקליפות רכות, גסות ודקות. ועלינו מוטלת חובה ועבודה כפולה, להשליך ולהסיר מעליו את הקליפות, את "החוחים והקוצים הסובבים את השושנה העליונה", ואחר כך לעבדו וללטשו, עד שנגה ברקו יאיר על פני כל העולם כולו"?

הראי"ה קוק מתוך **מאמר הדור**, עמ' ק"י-קי"א

**מטרת המקור**

התלמיד יבין את הסיבות ללימוד אמונה על פי דברי הרב קוק בקטע זה (מתוך מאמר "הדור"). הרב מצביע על הפוטנציאל הרוחני הגדול של דורנו השואף "לשמוע דברים גדולים...שיהיו מסויימים ומבוררים". יכולת מורי הדור להתחבר אל העם תהיה באמצעות הסברה עמוקה של יסודות האמונה והיהדות ולא באמצעות הפחדה, אלא דווקא מתוך אהבה ומסרים רוחניים שיתאימו לפוטנציאל הרוחני של הדור.

מטרת מקור זה לחדד אצל התלמידים את רמתם הרוחנית הגבוהה של דור החלוצים שמסרו נפשם על אידיאלים גדולים של עם ישראל למרות שבפועל לא קיימו מצוות ונראו ככופרים ומרוחקים מיהדות. מטרת המקור,בין השאר, לברר האם נכון להחיל את דברי הרב קוק **גם על החילוניות בדורנו** ודרכה לאמונה.

**הצעת פתיחה**

1. הקראת קטעים מתוך ספרים וזיכרונות של חלוצים ראשונים מהם משתמעת מסירותם הגדולה לארץ ישראל ולעם ישראל. לדוגמא:

א. קטעים מתוך הספר: לפיד שולמית, **גיא אוני**, הוצאת כתר, ירושלים. ספר זה העוסק במאבקם של חלוצי ראש פינה מלמד על מסירות הנפש הגדולה של החלוצים לישוב ארץ ישראל.

ב. קטעים מתוך הספר: לוז אהוד, **מקבילים נפגשים**, (דת ולאומיות בתנועה הציונית), הוצאת עם עובד, תל אביב תשמ"ה.

בעקבות קריאת הקטעים ומקורות נוספים המורה יקיים דיון מה הן הסיבות למסירות הנפש של החלוצים למען עם ישראל. ניתן כמובן גם להתייחס למסירות נפש כזו בדורנו. (אמונה פנימית בעם ישראל ובארץ ישראל הדורשת העמקה והגדרה).

1. המורה יציג תופעות בדורנו ובתקופתנו של נוער ומבוגרים הנוסעים למזרח הרחוק, מחפשים להתחבר ל"משהו נעלה, מרומם", בוחלים בשגרה היומיומית. המורה ידון עם התלמידים במקורות וסיבות החיפוש.

בהקשר זה ניתן להסביר את המושג "צבר" המגדיר מישהו שנולד בארץ. מדוע הוא נקרא בשם זה? (דוקר מבחוץ ומתוק מבפנים).

המסר הכולל של הפתיחה צריך להיות לימוד אמונה כפתרון לבני נוער ומבוגרים שהאמונה מצטיירת אצלם בצורה מעוותת, או לא מתאימה לפוטנציאל הרוחני שלהם.

**ניתוח המקור**

1. הכוונת הרגשות האצילות והעדינות, המהווים את עולמו הפנימי של האדם, לאפיקי אמונה ויראת ה'. בדורנו, דור של משיח, יש לשים לב לעולמו **הפנימי** של האדם.
2. הפער בין דור ההורים לבנים במשמעות האמונה והסברתה. לדוגמא: חלק מדור ההורים הסתפקו בקיום מצוות ו"אמונה תמימה", דור הבנים דורש הבנה, העמקה וחיבור האמונה לחיים.
3. הבהרת ההבדלים בין דרך חינוכית ליראת שמים המבוססת על הפחדה לבין דרך חינוכית המבוססת על הסברה אהבה והתחברות אמיתית אל נפש הלומד.
4. פיתוח החשיבות של הסברת עקרונות האמונה בשפה בהירה ומובנת כיוון שהציבור, בתקופה זו, מחפש לשמוע "דברים גדולים" (המורה יציג ספרים בני דורנו המבארים את עקרונות האמונה בשפה בהירה).

**מהי אמונה?**

**מבוא למורה**

הגדרת האמונה חשובה מאד עבור התלמיד מאחר והגדרתה טומנת בחובה משמעויות מעשיות ורעיוניות רבות. לדוגמא: אם נגדיר את האמונה מלשון נאמנות, אמון, הרי שפירושה נאמנות לבורא עולם בכל מהלך חיי, כולל עיסוקי חולין וחיי יומיום. היבט זה חשוב מאד לחדד אצל התלמידים כדי שלימוד האמונה לא יהיה רק "חומר למבחן" אלא מנווט ומכוון את חיי המעשה .(מהר"ל).

אם נגדיר את האמונה כדברי ר' יוסף אלבו: הצטייר הדבר בנפש ציור חלק עד שלא תשער הנפש בסתירתו בשום פנים", הרי שהגדרה זו מחייבת אותנו להבהיר את יסודות האמונה ולהעמיק בהם עד כדי כך שלא תהיה שום סתירה בין מחשבות האדם ושאיפותיו הפנימיות לבין האמונה.

בצורה דומה תהיה משמעות להגדרת האמונה מלשון הרגל, "כמו אומן המאמן את ידיו" (ר' שניאור זלמן מלאדי בספר ה"תניא"). בהיבט זה **המשמעות המעשית** היא שהאמונה לא יכלה להיוותר רק לשעת התפילה או השהייה בבית הכנסת, אלא היא חייבת להיות מורגלת ו"משומשת" (בהיבט החיובי) **ככח מניע בחיי אדם**.

היבטים אלו מלמדים כי להגדרת האמונה יש חשיבות מעשית רבה עבור התלמידים. המורה **לנתח וליישם** את העקרונות והגדרות האמונה במשמעויות רלוונטיות לחיי יומיום של התלמידים מתוך דיון עמם בבעיות ובמשמעויות הנגזרות מעולם האמונה.

**בראשית פרק ט"ו (= "והאמין בה' ויחשבה לו צדקה")**

המורה יברר עם תלמידיו מהו שורש המילה "אמונה" לפי פסוק זה. האם מלשון נתינת אמון בקב"ה (אמון המבוסס על ידיעת קיום הבורא), או ששורש "אמונה" הוא משמעויות נוספות כפי שבאות לידי ביטוי בפסוקים אחרים. לדוגמא

1. אמונה= ביטחון, בפסוק = ולא האמין סיחון את ישראל עבור בגבולו (שופטים י"א, כ') פירוש: סיחון **לא בטח** בעם ישראל שיעברו בגבולו.
2. אמונה= יושר בפסוק:= והיה צדק אזור מותניו והאמונה אזור חלציו (ישעיהו י"א,ה'). פירוש: למותני המלך יהיו חגורים כלי נשקו בדמות הצדק והיושר. (הרחבה לנושא זה ניתן לראות במאמרו של הרב יואל בן נון, אמונה אל מול הפכיה, בתוך: **על האמונה**, הוצ' כתר ירושלים.

**ר"י אלבו**

**רש"ז מלאדי**

**האדמור הרש"ב**

**רמב"ם י"ג עיקרי אמונה מתוך ההקדמה לפרק "חלק"**

**מטרת המקור**

להעמיק ולבאר לתלמידים את י"ג העיקרים של הרמב"ם כיסודות האמונה היהודית. התלמיד יבין כי כפירה באחד מיסודות אלו, כגון הטוען נגד נבואת משה רבנו או נגד התורה מן השמים, מהווה כפירה בעקרונות היהדות.

**מקורות להרחבה ולהעמקה**

מומלץ מאד לא להסתפק רק בשינון עיקרי האמונה אלא להרחיב אותם לרעיון **התורם לפיתוח אישיותו של כל תלמיד**. פיתוח יסודות האמונה לרעיונות נוספים יוצר עניין ומוטיבציה אצל התלמיד להעמיק במקורות.

**הקב"ה – קדמון לכל דבר**

"היסוד הרביעי – הקדמות. והוא, שנאמין שזה האחד המתואר הוא הקדמון בהחלט, וכל נמצא זולתו הרי הוא בלתי קדמון ביחס אליו... ודע כי החידוש הגדול של תורת משה רבנו הוא היות העולם מחודש, יצרו ה' ובראו אחר ההעדר המוחלט".

(רמב"ם, הקדמה לפרק "חלק").

נקודות לדיון

* + 1. מה פירוש המושג "קדמון" לעומת המושג "מחודש"?
    2. מדוע חשוב להאמין כי העולם נברא ולא קדמון, ומהי המשמעות האמונית הנובעת מכך?
    3. קיימת מחלוקת בין המדענים ואנשי התורה בעניין גיל העולם. כיצד הפסוק "כי אלף שנים בעיניך כיום אתמול כי יעבור ואשמורה בלילה" (תהלים צ"ד) מסייע להבנת גיל העולם? מהי המסקנה?

נקודות לדיון

1. כיצד מסייע המשל שקראת ליישוב המחלוקת בעניין גיל העולם? (אלפי שנים או מליארדי שנים).

הנבואה

"והיסוד השישי נבואה. והוא, לדעת שזה המין האנושי ימצאו בו אנשים שהנם בעלי כשרונות מפותחים מאוד ושלימות גדולה, ותתכונן נפשם עד שתקבל צורת השכל, ואחר כך יתחבר אותו השכל האנושי בשכל הפועל ויושפע עליהם מה' שפע נכבד. ואלה הם הנביאים וזוהי הנבואה"

(רמב"ם הקדמה לפרק "חלק", יסוד שישי)

נקודות לדיון

1. מהי הגדרת נבואה? מדוע ערך הנבואה כה גדול עד כדי הגדרתה כ"פסגת שלימות האדם"?
2. האם הנבואה מיועדת ליחידים בלבד או כל אדם יכול להגיע לדרגת נבואה?
3. האם בתקופתנו, לאחר חורבן המקדש, ניתן להגיע לנבואה?

**מקורות לעיון והרחבה**

1. "למושג "נביא" יש שתי משמעות. האחת –משמעות אנושיות – חילונית, שמקורה בביטוי "ניב". ולפיכך כל מי שיש לו כושר ביטוי ומליצה נחשב ל"נביא", בפרט כשמצטרפים לכך גם כשרון יצירתי, חוש פוליטי ומחודד ואינטלקט מפותח. הציבור כולו מתרשם מדבריו ונגרר אחריו כסומא בארובה. איש לא מעז לחלוק על קביעותיו של איש הפרסים והפירסום. חתימתו המתנוססת על עצומות שונות, השתתפותו בהפגנות רחוב, תמיכתו במישהו או התנגדותו למישהו – חורצות גורלות. כזה יהיה נביא השקר.

אולם המשמעות האמיתית של המושג "נביא" היה שונה לחלוטין. נביא האמת יכול להיות כבד פה וכבד לשון. אין הכרח שיהיה בעל כשרון גאוני. כשמו כן הוא נביא אמת. הוא חותר אל האמת המוחלטת. הוא לא מוכתב על ידי יצריו וכושר יצירתו, הוא מצטיין בעיקר במידותיו התרומיות, ובראשון במידת הענווה. אין הוא טוח בעצמו, הוא פתוח, זהיר,אחראי. ורק לאחר שהאמת האמיתית מתגלה לו, הוא לוחם למענה ללא חת".

(הרב יעקב אריאל , **מאוהלי תורה**, עמ' 249)

מהו ההבדל המהותי בין נביא השקר לנביא האמת לפי הקטע שקראת? נסה ליישם את דבריך על דמויות נביאים מקראיות הן בעם ישראל והן בקרב הגויים.

האם תוכל למצוא בתיאורים אלו דמיון למציאות ימינו?

"ודע שכל נביא לא נתנבא אלא אחר שיהיו לו כל המעלות השכליות ורוב מעלות המידות והחזקות שבהן, והוא אמרם:"אין הנבואה שורה אלא על חכם, גיבור ועשיר". ו"חכם" הוא כולל כל המעלות השכליות בלי ספק. ו"עשיר" הוא ממעלות המידות, רצוני לומר: ההסתפקות, מפני שהם קוראים המסתפק – עשיר. והוא אמרם בגדר העשיר: "איזהו עשיר? – השמח בחלקו" רצונו לומר: שיספיק לו במה שהמציא לו זמנו, ולא יכאב במה שלא המציא לו. וכן "גיבור" – הוא גם במעלות המידות, רצוני לומר: שינהיג כוחותיו כפי הדעת והעצה והוא אמרו:"איזהו גיבור הכובש את יצרו"...

וכאשר ידע משה רבנו, עליו השלום, שלא נשארה לו מחיצה שלא הסיר אותה, וכי נשלמו בו מעלות המדות כולן והמעלות השכליות כולן – ביקש להשיג מהות השם יתברך על אמיתת מציאותו... והודיעו השם יתברך: שאי אפשר לו זה בהיותו שכל נמצא בחומר, רצונו לומר מאשר הוא אדם, והוא אמרו: כי לא יראני האדם וחי"

(רמב"ם, **שמונה פרקים**, פרק שביעי)

**חזון אי"ש**

**כיצד מגיעים לאמונה?**

**מבוא**

אחת הבעיות המרכזיות הניצבות לפני המחנך היא יכולתו לחנך את תלמידיו להאמין בבורא מתוך מחוייבות לקיום מצוותיו. בתקופתנו אנו נתקלים פעמים רבות בתלמידים שמעוניינים להאמין בבורא עולם אולם בפועל **אינם מרגישים** שהם מאמינים ולפיכך מפסיקים לקיים מצוות, או מוצאים לעצמם דרכים עצמאיות הנובעות מהשקפתם הרוחנית. במהלך פרק זה המורה יקדיש זמן לדיון עם התלמידים בתחושתם **האישית** בעניין האמונה, וינסה למצוא פתרונות הדדיים של התלמידים, שמרגישים את אמונתם, וכיצד הגיעו להכרה זו.

מומלץ להציב בפני התלמידים את האפשרויות המתוארות בפרק: אמונה טבועה בנו ואנו צריכים לחשוף אותה, התבוננות בבריאה והצבת השאלה האם הבריאה לפרטיה היא מקרית?!, וכמו כן הרגלת עצמנו להתבונן במציאות מנקודת מבט אמונית ומתוך כך, בבחינת "ואחרי הפעולות נמשכים הלבבות" נגיע לאמונה. המורה ידגיש את חשיבות מציאת **הדרך הייחודית המתאימה לאדם** בעבודת ה'. לפיכך תלמיד שמרגיש כי באמצעות מוסיקה הוא מתחבר לקב"ה ידגיש דרך זו בעבודת ה' תלמיד שמרגיש כי קריאת סיפורי חסידים, או ספרות דומה, המרוממת את הנפש, היא שמחלקת את אמונתו יקדיש יתר זמן לדרך הקרובה אליו. כל הדרכים תהיינה לגיטימיות בתנאי שהן **במסגרת ההלכה** ו"מחוברות" למבנה הנפשי של התלמיד.

המורה יקדיש זמן להתמודדות עם משברים המופיעים אצל המאמין, הן בדרכו אל האמונה והן לאחר הגעתו אל האמונה נוכח המציאות המורכבת של החיים. פרוט נושא זה יופיע להלן בפרק העוסק באמונה ומשבר.

**הצעות פתיחה**

1. להלן שלושה סיפורים של אנשים המספרים על חוויותיהם ודרכם לאמונה. התלמידים יקראו אותם ויענו לשאלות. מומלץ לפתח דיון הן על סיפורים והן על התשובות.

"במהלך המלחמה היו מספר קרבות קשים. הכדורים והטילים שרקו מכל עבר. הכלי שלי נפגע פגיעה ישירה אך בדרך נס לא קרה כלום. אני לא אדם דתי אבל כשאתה רואה שיש מישהו שמכוון מי ימות ומי לא, במי יפגע הכדור ולמי יחלוף הכדור סנטימטר ליד הראש. אתה מתחיל להרגיש שאתה מאמין"

(מתוך העיתונות)

"ככל שהתקדמתי במחקר על תורת היחסות התברר לי שאני הולך ומגלה חוק פיזיקאלי חשוב שעתיד לשנות את כל התפיסה המדעית. נוכחתי לדעת שאני הולך ומגלה חוק פיזיקאלי חשוב שעתיד לשנות את כל התפיסה המדעית. נוכחתי לדעת שההכרה הולכת ומתחזקת בתוכי: לא יתכן שעולם כזה מתוחכם נברא במקרה. ישנו כוח עליון, בורא חכם מאד שברא את עולמנו"

(אלברט איינשטיין)

"עד שנולד לי הילד הראשון הייתי בטוחה שאין אלוקים בעולם. בעקבות הלידה הקשה התחלתי לחשוב: אם הכל מקרי בעולם ואין לו מטרה אז לשם מה עברתי את כל הסבל הזה וילדתי ילד? ... עבר בי מעין זעזוע כאילו הבריק בתוכי ברק... אני בעצם אדם מאמין"

(שיחה עם חוזרת בתשובה)

שאלה: מדוע דווקא בשלבים המתוארים לעיל אנשים התחילו לחוש את אמונתם?

שאלה: האם האמונה טבועה בדמויות הללו, או היא משהו חיצוני שעלינו להפנים? – נמקו את תשובתכם

**תלמוד בבלי מסכת נידה דף ל' עמ'**

מטרת המקור להצביע על אפשרות שהאמונה טבועה באדם מראשית היוולדו. ניתן להשתמש במקור זה להיבטים הבאים:

1. המורה יצביע על פלאי הבריאה כיצד התינוק פיו סתום בשעה שנמצא ברחם אמו ומיד עם יציאתו לאויר העולם פיו נפתח. כמו כן ניתן להתעכב על פרטים נוספים במדרש זה.
2. דיון עם התלמידים במוטיבים שונים המופיעים במדרש והסבר תפקידם: 1. "נר דלוק על ראשו וצופה ומביט מקצה העולם עד סופו". 2. "מלמדים אותו את כל התורה" – משקיעים בתינוק את יסוד התורה והאמונה. 3. "בא מלאך וסוטרו על פיו ומשכחו את כל התורה" – יסוד התורה והאמונה נשאר טבוע באדם, אולם יש ערך לעמל של תורה, לתורה שנקנית באמצעות מאמץ. 4. "משביעין אותו" – מחוייבות.

מומלץ לפתח דיון עם התלמידים ותמציתו אמונה שקיימת בי ותפקידי לחשוף אותה ולגלותה. אבל כיוון שהיסוד **קיים בי אינני** צריך לקלוט משהו מבחוץ.

**מדרש הגדול, בראשית פרק י"ב**

מטרת המדרש להצביע על אמונה המבוססת על **חיפוש מתמיד** המתבטא במילה "**מצטער**" שחוזרת מספר פעמים במדרש. כמו כן פיתוח דיון סביב האפשרות שאדם מוצא לעצמו אמונות שווא כדי להאמין בהם, ולמעשה אינו מאמין במקור האמונה הנכון.

לדוגמא: הארץ שמוציאה פירות ולכאורה היא מקור כוח, או השמים שמורידים גשמים ומחיים את הארץ וגם הם **אינם** מקור הכח אליו ראוי להשתחוות.

מומלץ להצביע על ההדגשים הבאים בניתוח המדרש:

1. אברהם אבינו **מצטער** ומתאמץ לגלות את הבורא לא כשאלה פילוסופית אלא במשמעות **קיומית** ומשמעותית לחייו האישיים ולעולם.
2. יש לחדד את תשוקת אברהם למאמציו **השכליים והנפשיים** לגילוי ה'. בזכות **מאמציו** ה' מתגלה אליו. המורה יפיק מסקנה רלוונטית לנו.

הרב דסלר, **מכתב מאליהו**, חלק ג'

**מטרת המקור**

התלמיד יבין **ויפנים** חמש דרכים חמש דרכים ללימוד והזדהות עם האמונה. המורה לא ידון בדרכים אלו בהיבט הפילוסופי אלא באופן מעשי. **לדוגמא**: הדרך החינוכית שמתבטאת באמירות אמוניות "ברוך ה'", וכמו כן עשיית פעולות גם אם עדיין הכוונה הפנימית אינה שלימה. דרך זו משמעותית ביותר **בתקופתנו** כיוון שכיום נפוצה אמירה "מתחברים" וכו.

**דרך ההתבוננות** הן בעולם החיצוני, פלאי הבריאה, והן בעולמו הפנימי. דרך זו משמעותה בתקופתנו כדי להדגיש את הצורך **לעצור** את מהלך החיים השוטף ולהקדיש זמן למחשבה עצמית ובחינה אישית.

**דרך הקדושה**

התלמיד יבין את חשיבות מידת **האמת** בעבודת ה' והצורך להיות מאמין באופן אמיתי ללא הפער בין ההתנהגות החיצונית והאמת הפנימית. דווקא בתקופתנו יש להדגיש את עניין **שבירת היצר** שמפריע להתעלות רוחנית וחיבור לאמונה. כמו כן התלמיד יבין את ערך **ההתלהבות** בעבודת ה' כיוון שלימוד או תפילה הנעשות בדרך שגרתית אינן פועלות על נפש האדם וממילא לא מביאות אותו לאמונה לבסוף יש להדגיש את הבטחון בקב"ה והדביקות הבלתי מוגבלת בו.

**אמונה ומימוש עצמי**

**מבוא למורה**

אחת השאיפות המאפיינות את בני הנוער היא שאיפת "המימוש העצמי". יסוד השאיפה נעוץ ברצונם של בני הנוער לבטא את כוחותיהם הנפשיים והיצירתיים בדרך ייחודית המתאימה להם. במהלך פרק זה ננסה להבהיר את חשיבות המימוש העצמי לא רק במישור חיי יומיום (תעסוקה, תחביבים, השתייכות, ביטוי אישי) אלא גם במישור של אמונה ועבודת ה'. דווקא בשטח זה, בו לכאורה כולם הולכים בקו אחד ללא ביטוי אישי, התלמיד יבין כי יש מרחב גדול לעצמיותו ולשאיפותיו הפנימיות במסגרת ההלכה.

ה"מימוש העצמי" במישור האמוני מתבטא בכך שהתלמיד מוצא לעצמו את המסלול היחודי המאפיין אותו ו"מחבר" אותו אל הקב"ה. לפעמים זה מתבטא בהעדפת הלימוד המחשבתי על פני הלימוד ההלכתי, ולפעמים זה יתבטא בהעדפת תפילה המבוססת על שירה ונגינה, על פני תפילה שאיננה כוללת נגינה ושירה. חשוב מאוד להדגיש באוזני התלמידים את הצורך בחיפוש והגדרת אישיותם הייחודית, ובמקביל מציאת הדרך המתאימה להם, במסגרת ההלכה, להתקרב אל בורא עולם.

דיון משותף בנושא זה יכול להעלות שאלות כגון: הצורך בביטוי ספונטאני בתפילה (מול תפילת קבע), מציאת דרכים ייחודיות, כגון נגינה בגיטרה, כתחליף לתפילה וכד'.

**הצעות פתיחה**

1. כל אחד מהתלמידים יקבל כרטיס משימה אישי. על כרטיס המשימה ניתן לצייר פרח ועל עלי הפרח רשומים משפטי השלמה כגון:
   1. אני שואף להיות...
   2. הישג אישי שאני גאה בו הוא...
   3. תחום שחשוב לי לעסוק בו הוא...
   4. מטרתי בחיים היא...
   5. ללא מימוש עצמי אני מרגיש...

לאחר השלמת המשפטים ייערך דיון במליאה, הן לגבי תחומי מימוש עצמי והן בשאלת היחס בין המימוש העצמי לבין הנתינה בכלל (האם קיימת סתירה).

1. הקרנת סרטים, או קטעי סרטים, העוסקים בנושא של "מימוש עצמי" בתחומים מגוונים. להלן שלוש דוגמאות הנמצאות בדיסק המצורף לחוברת:
   1. הסרט "אפשר לעשות זאת".
   2. הסרט "נועם". הסרט עוסק בקשיים הכרוכים בשירות צבאי של צעירים דתיים. כמו כן ניתן לראות בסרט "נועם", לזכרו של נועם כהן הי"ד, את התמודדותו של נועם בסיירת מטכ"ל ובשב"כ כחלק ממימושו העצמי.
   3. שנת ה"ש" (סרט עלילתי). הסרט עוסק בסיפורם של ארבעה צעירים שדחו את גיוסם בשנה כדי להתנדב לשירות בקהילה.

הסרטים נמצאים במרכזיה הפדגוגית התורנית באגף לתרבות תורנית, משרד החינוך, ירושלים.

1. הצגת תיאטרון "יוצא מן הכלל – בין הקרבה עצמית למימוש עצמי", תיאטרון אספקלריא ירושלים.

**הרב אברהם יצחק הכהן קוק, "בקשת האני העצמי", אורות הקודש.**

**מטרת המקור**

התלמיד יבין את חשיבות המודעות לעצמיותו וכוחותיו. עצמיות זו בולטת על רקע שלושה תיאורים:

1. חטא אדם הראשון ששיעבד את רצונו לפיתויו של הנחש בגן עדן (הנחש= גורם חיצוני), ולא שמע לרצונותיו הפנימיים. על רקע זה שואל אותו הקב"ה: "אייכה".

בהקשר זה מומלץ לפתח דיון על חיי התלמידים בין חבריהם, בשכונה או בתנועות הנוער, ולהעלות מצבים בהם קיימת התמודדות בין רצון החברה, החיצוני ולפעמים שלילי, לבין הרצון הפנימי שלנו.

1. ציווי הקב"ה לאדמה היה שיהיה טעם העץ כטעם פריו. אולם האדמה חטאה ליעודה ועצמיותה והעדיפה את ההישג והקריירה ("עשיית הפרי") על פני המימוש העצמי וקיום רצון ה'.
2. כנ"ל בעניין הירח והשמש. המדרש מספר: "אמרה ירח לפני הקב"ה ריבונו של עולם, אפשר לשני מלכים שישתמשו בכתר אחד? אמר לה: לכי ומעטי את עצמך". שני המאורות היו אמורים להיות שווים בגודלם. קטרוג הירח ושאיפתו להיות "מושל יחיד" הביאו להחטאת ייעודו הראשוני ואיבוד זהותו העצמית והמקורית.
3. הרב מבליט את הדגשת ההיבט החיצוני בחינוך במקום להתחבר אל העולם הפנימי של התלמיד. בדרך זו ה"אני" של התלמיד נאבד, וכמו כן ההוויה החיצונית בכללה ("הוא"), והאדם השני ("אתה") גם כן מאבד את משמעותו.

מומלץ בהקשר זה לפתח את חשיבות ההתחברות אל העצמיות, הן בהדרכה במסגרת תנועת הנוער, הן בלימודים והן בעבודת ה' בכלל.

**הראי"ה קוק, "אורות התורה", פרק ט'**

**מטרת המקור**

מטרת המקור להביא לתובנה כי כל אדם צריך לעסוק בתחום הלימודי המתאים לטבע נפשו במסגרת לימוד התורה. אין הכוונה להזניח את התחומים האחרים (לדוגמא: ללמוד רק אגדה ללא הלכה) אלא המינון המתאים בין התחומים.

ההיבט המדובר חשוב מאוד לדיון עם התלמידים כדי שיבינו כי חסרון ההתחברות איננו חסרון של לימודי היהדות אלא תוצאת בחירה לא נכונה של התלמיד. בהקשר זה "המימוש העצמי" בתחום לימוד האמונה מתייחס לתחומי הלימוד.

**מקורות להרחבה והעמקה**

1) **מסכת סנהדרין דף ל"ז**

"לפיכך נברא אדם יחידי ללמדך שכל המאבד נפש אחת מישראל מעלה עליו הכתוב כאילו איבד עולם מלא, וכל המקיים נפש אחת מישראל מעלה עליו הכתוב כאילו קיים עולם מלא".

2) **מסכת תענית דף י"א**

"תנו רבנן בזמן שישראל שרויין בצער ופירש אחד מהן באין שני מלאכי השרת שמלווין לו לאדם ומניחין לו ידיהם על ראשו ואומרים פלוני זה שפירש מן הציבור אל יראה בנחמת ציבור... אלא יצער אדם עצמו עם הציבור שכן מצינו במשה רבינו שציער עצמו עם הציבור".

מקור זה חשוב להבנת היחס בין ה"מימוש העצמי" לבין החיבור אל הכלל. "מימוש עצמי" איננו אגואיסטיות ופרישה מהציבור, אלא שמירת הייחוד מתוך חיבור אל הכלל.

3) **הרב קוק, "אורות הקודש" ג', עמ' קל"ט**

"העולם הרוחני בונה כל אחד ואחד לעצמו בקירבו. כל תכונת ההקשבה אינה כי אם הכשרה לבנין הנצחי העצמי של היחיד, כל מרכז התורה הוא הפסוק של שמו הפרטי. זהו כל כובד הדין, כל עומק השאלה, כל איום האחריות, כל חיבוט הקבר.

ויש אשר הקשבתו היא כל כך מפולשה, עד שאובד הוא את הריכוז העצמי, יודע הוא שמות רבים, רק את שמו שכח, ולא ידע. אז כי עמלו לריק הוא, ואין לו תקנה כי אם על ידי ערלת אוזן כבירה, שמונעתו מכל הקשבה, ואחרי ההירוס הגדול הזה, החרשות, שהיא איבוד כללי, חרשו נותן לו דמי כולו, הוא שב ומתחדש בצורה חדשה, תתהפך כחומר חותם ויתייצבו כמו לבוש."

**הפרט והכלל בעולם האמונה**

**הרב שמעון שקופ בהקדמה לספרו "שערי יושר".**

**מטרת המקור**

התלמיד יבין כי מושגי ה"אני" וה"מימוש העצמי" ניתנים לפירוש משמעויות שונות. ניתן לראותם במשמעות האגואיסטית (אנוכית) המעמידה את הפרט במרכז, בניתוק מהכלל, וניתן לראותו בהיבט הרחב שלו מתוך אחריות והתחברות אל הכלל. ה"אני", במשמעותו השטחית, מתייחס רק לגופו של אדם ואילו במשמעותו הרחבה כולל את כל עם ישראל.

מומלץ לדון עם התלמידים בהקשר זה במחויבויות שיש לנו כלפי הזולת בפרט וכלפי עם ישראל בכלל כתוצאה מהרחבת מושג ה"אני".

**ריה"ל, ספר "הכוזרי", מאמר שלישי, סעיפים י"ח-י"ט**

**מטרת המקור**

מדברי ריה"ל ניתן לראות דוגמא לרצון האדם ל"מימוש עצמי" באמצעות פרישה מהכלל לצורך תפילה – "למען תהיה נפשו זכה יותר". המורה ישתמש בדוגמאות עכשוויות מחיי התלמידים, בני נוער מחפשים דרכים עצמאיות למימוש שאיפותיהם, או מוצאים תחליפים לתפילה במניין באמצעות נגינה בגיטרה, תפילות יחיד וכו'.

המורה ידגיש את הדוגמאות שמביא ריה"ל מהם משתמע כי דווקא המעורבות עם הכלל מועילה גם ליחיד כתוצאה מההשלמה ההדדית הקיימת ביניהם ("את אשר לא הספיק האחד לעשות בא האחר ומשלימו"). מומלץ להשתמש בדוגמא העוסקת בהגדרת היחיד בקרב הציבור "כאיבר יחיד בכללות הגוף" וכאשר נגרם לו נזק לאיבר היחיד הוא משפיע על כל הגוף. מומלץ לדון בעקבות זאת על חשיבות תחושת השותפות של כל אחד מאתנו עם אסונות או פיגועים חלילה המתרחשים בארץ או בחו"ל וגורמים לנפגעים (כמו שכאב באיבר אחד משפיע על כל הגוף כך גם פגיעה ביהודי אחד צריכה להיות מוחשית ומשותפת לכלל).

דברי ריה"ל חשובים לאיזון בין המסלול האישי הנדרש מכל אחד באמונה ובדרכי התקרבותו אל הקב"ה, לבין אחריותו ומעורבותו בכלל.

**הרב יוסף דב סולוביצ'יק, "בסוד היחיד והיחד"**

**מטרת המקור**

התלמיד יבין, בהמשך לדברי ריה"ל, את החשיבות של התחברות היחיד עם הכלל. אין בכך ניגוד להתפתחות האישית של היחיד כיוון שההתפתחות האישית משמעותית דווקא מתוך התחברות אל הכלל. תכלית יסורי איוב הייתה להביאו לתובנה כי הוא נפדה "מן המיצר האגואיסטי ונכנס למרחב הסימפטיה עם הציבור... ההתבדלות הופקעה ובמקומה הופיעה ההתחברות... ה' שב את שבות איוב בהתפללו בעד רעהו".

על רקע המקורות הנ"ל, ולאחר שהתלמידים הבינו מחד גיסא את חשיבות ה"מימוש העצמי" ומאידך גיסא את חשיבות ההתחברות אל הכלל, המעצימה את ההתפתחות האישית, נעבור אל הפרק הבא העוסק ב"אמונה בעם ישראל". בפרק זה נבין כי אמונת היחיד בבורא עולם עוברת דרך התחברותו אל עם ישראל.

**מקורות לעיון והרחבה (היחס בין הכלל והפרט)**

1. הרב יוסף דב סולוביצ'יק, על התשובה, עמ' 75-74.
2. "החפץ חיים", בספרו: שמירת הלשון, שער התבונה, פרק ו'.
3. מדרש שיר השירים, פרק ו'.
4. רמב"ם, הלכות תשובה, פרק ג', הלכה י"א.

**עם ישראל – מאמינים בני מאמינים**

**מבוא למורה**

מטרת פרק זה להציג בפני התלמיד את יסודות האמונה היהודית המשתקפת בחיבור האמוני ההכרחי בין עם ישראל לבורא עולם. במהלך לימוד המקורות התלמיד ייחשף למרכזיות עם ישראל בהגות היהודית. ספר "הכוזרי" בוחר לפתוח את יסודות אמונת היהדות דווקא ביציאת מצרים, במהלכה הפך ציבור היחידים לעם, והרב קוק, בהמשך המקורות, מדגיש את החשיבות של עם שלם הפועל וחי לפי עקרונות התורה ולא רק יחידים העובדים את בורא עולם.

אנו מדגישים עובדה זו דווקא בתקופה בה אנו עדים, בהקשרים שונים, להדגשת האינדיבידואליזם והאישיות הפרטית. התלמיד יבין כי אין סתירה בין חשיבות פיתוח אישיותו הפרטית ועבודת ה' בהתאם לכוחות הנפש שלו, לבין ראיית עצמו כחלק מהכלל. אדרבא, האמונה בבורא עולם ובנצח עם ישראל מובילה את האדם היחיד למסירות נפש למען הכלל ולמחויבות עמוקה עבור כלל ישראל.

התלמיד יבין כי עם ישראל שונה מעמים אחרים במהותו הרוחנית. הדגשת בורא עולם: "כי עם קדוש אתה לה' אלוקיך, בך בחר ה' להיות לו לעם סגולה מכל העמים אשר על פני האדמה" (דברים, ז', ו'), מלמדת כי קדושתו של עם ישראל כעם מגלה את קדושת ה' בעולם וייעודו ליישם קדושה זו בחיי יומיום.

**הצעות פתיחה**

1. המורה יקרא עם התלמידים את השיר "אל תקרא לי עם" (שר: שלום חנוך). ניתן להשמיע את השיר כולו או חלקו. להלן חלקו הראשון של השיר. מומלץ להעמיק ולדון עם התלמידים במשמעות השורות המודגשות כמפורט להלן.

**אל תקרא לי עם (חלק מהבתים)**

אם אתה עובר אצלנו בשכונה

תראה שם על הקיר כתובת ישנה

ישמור אותי האל מפני האמונה

אין שום עם סגולה, יש רק יחידים.

לא כולם טפשים, לא כולם מודים,

אלה יהודים ואלה יהודים.

אדם נשאר אדם

אל תקרא לי עם

אל תקרא לי עם...

אם אתה עובר אצלנו בשכונה

תראה שם על הקיר כתובת ישנה

גם המציאות זקוקה להגנה

ישמור אותי האל מפני האמונה

אדם נשאר אדם

אל תקרא לי

אל תקרא לי עם.

מומלץ לנתח עם התלמידים את השורות המודגשות:

1. "אין שום עם סגולה" – האם זה נכון? (נימוקים).
2. "אלה יהודים ואלה יהודים" – למי הכוונה?
3. "יש רק יחידים".
4. "ישמור אותי האל מפני האמונה" (פרדוכס?).

**ניתוח המקורות**

**ר' יהודה הלוי, ספר "הכוזרי", מאמר ראשון**

מטרת המקור להדגיש באוזני התלמידים כי על פי ריה"ל יסוד אמונתנו אינו בריאת העולם, כפי שמקובל לחשוב, אלא דווקא יציאת מצרים כאירוע שהיו שותפים לו כל עם ישראל. דווקא הציבוריות והפומביות הם שמעניקים לאמונה את אמינותה. המורה ידגיש בסעיף י"א את יסודות האמונה: נבואה, השגחה פרטית, שכר ועונש, ניסים וכו' המובלעים בסעיף זה.

בסעיף כ"ז יודגש חוסר השוויון והגזענות לכאורה כלפי הגר: "שווה לא ישווה אלינו". אכן ישנם תחומים בהם אין שוויון לגר:

1. "אין מעמידין מלך מקהל גרים אפילו אחר כמה דורות עד שתהיה אמו מישראל" (רמב"ם, הלכות מלכים, פרק א', הלכה ד').
2. גר אינו נוחל בארץ ישראל (מעשר שני, פרק ה', י"ד).
3. גר אינו יכול לקבל נבואה.

ההדגשה במקרה הגר היא כי אין חלילה כוונה להפלותו בהיבט הגזעני (ניתן להבדיל להשוות לאידיאולוגיה הנאצית חלילה) אלא שוני מהותי המתבטא בקדושת עם ישראל. דרגת המציאות המתוארת בסעיפים ל"א-מ"א מתארות את השוני המהותי של עם ישראל המבטא כציבור את הקדושה.

מכות מצרים והניסים במדבר (סעיפים פ"ג-פ"ו) מבטאים את ההשגחה המיוחדת על עם ישראל כציבור המבטא את האמונה בה'.

**רמב"ם, איגרת תימן**

מטרת המקור להדגיש את מרכזיות מעמד הר סיני. במעמד זה נגלה הקב"ה לכלל עם ישראל ודווקא עם ישראל כעם מקבל את התורה. למעשה, ניתן לומר כי מתן תורה מגלה את מרכזיותו של עם ישראל ואמונתו בקב"ה בבחינת: "נעשה ונשמע".

**הראי"ה קוק, "מהלך האידיאות בישראל"**

הרב קוק מדגיש בדבריו את החשיבות להקים עם (עם ישראל) שיבטא בהנהגותיו הלאומיות את דרך ה'. מומלץ בהקשר זה לדון עם התלמידים בשאלה באיזו מידה מדינת ישראל במתכונתה הנוכחית אכן מגשימה את חזונו של הרב קוק, ומה הן דרכי הפעולה כדי לסייע בהגשמת החזון. דרכים אפשריות: פיתוח מודעות למשפט עברי, פעילות משותפת להעמקת התודעה היהודית בין ציבור דתי וציבור חילוני ופעולות נוספות.

**איגרת תקנ"ה**

**מקורות להרחבה והעמקה**

1) **מהר"ל, תפארת ישראל, פרק י"ז**

|  |  |
| --- | --- |
| וזה נרמז בכתוב מגיד דבריו ליעקב חקיו ומשפטיו לישראל, פירוש מגיד כל דבריו ליעקב חקיו ומשפטיו בבירור הגמור לישראל, לא עשה כן לכל גוי שלא הגיד להם התורה בשלמות כי מצות ומשפטים בל ידעום היינו בבירור הדבר מה שצוה לישראל. ובמאמר הזה התבאר לך כי אף אם נתן לאברהם המילה וליעקב גיד הנשה ולדעת רבי יהודה בפרק גיד הנשה (חולין ק' ע"ב) דבר זה נתן להם מצד אשר המצוה ההיא שייך להם בפרט וכמו שהתבאר בסמוך דבר זה, ולכך נתן להם מצוות פרטיים דוקא דהיינו במצוה שהיא שייך להם בפרט, אבל לישראל נתן המצוות מצד כי התורה ראויה להם מצד עצמה, וזה היה כאשר יצאו ממצרים שאז שם ישראל עליהם וזה השם נשאר להם בלי שנוי לעולמי עולמים, וראויה להם התורה התמידית הנצחית אשר אין לה שנוי כלל. ואיך יהיה ניתן הסדר התמידי אשר אין לו שנוי לאברהם ליצחק וליעקב, כי במה שהם פרטיים והפרט יש לו שנוי כי כאשר מת אברהם אין כאן אברהם וכן יצחק וכן יעקב אין ראוי להם דרכי ה' אשר אין שייך שנוי בהם כלל, כי לא שייך התורה שהיא סדר השם יתברך אשר הוא תמידי רק אל המקבל אשר עומד בלי שנוי כי שם הכללי שמו נשאר תמיד. ואין שם עם שהוא עם כללי על אברהם ויצחק ויעקב, רק כאשר יצאו ממצרים אז היו לעם. ובשביל זה לא נתנה התורה עד שהיו ששים רבוא כי מפני כי מספר ששים הוא מספר שלם כמו שהתבאר בחבור גבורת ה' באריכות, וגם נתבאר בחבור באר הגולה בכמה מקומות מספר ששים שהוא מספר כללי, ובחלק יש שנוי לא בדבר שאינו חלק ודבר זה ראיה ומופת חותך על נצחיות התורה שלא תשתנה אצלנו לנצח נצחים כי אם היה לתורה שנוי למה לא נתנה לאברהם ויצחק ויעקב, ואין מספיק לך שום טעם וסברא בזה הענין רק כי מפני שאברהם יצחק ויעקב הם פרטיים ולא נתנה התורה שהיא תמידית נצחית בלי שנוי רק כאשר יש מקבל שהוא בלי שנוי כלל. ולא יסכלו ראיה ברורה זאת אם לא עורי לב ולא ראו מאור החכמה מעולם: |  |

2) **הראי"ה קוק, אורות, עמ' נ"ה, פסקה ה'**

|  |  |
| --- | --- |
| דרכנו בחיים הלאומיים וצדודם כלפי היחש האנושי הכללי ארוכה היא מאד. ארוכים הם חיינו וארוכים הם דרכינו, גדולים אנחנו וגדולות הנה משוגותינו ובשביל כך גדולות הן צרותינו, וגדולים גם תנחומינו.  טעות יסודית היא החזרה מכל היתרון שלנו, החדלון מההכרה של "אתה בחרתנו". לא רק משונים אנחנו מכל העמים, משונים ונבדלים בחיים הסתוריים מצוינים, שאין דוגמתם בכל עם ולשון, כי אם גם מעולים וגדולים מאד מכל עם. אם נדע את גדולתנו אז יודעים אנו את עצמנו, ואם נשכח את גדלנו אנו שוכחים את עצמנו, ועם שישכח את עצמו בודאי הוא קטן ושפל. רק בשכחת עצמנו הננו נשארים קטנים ושפלים, ושכחת עצמנו היא שכחת גדולתנו. נשמתנו מקפת עולם ומלואו ומצגת אותו על בסיס אחדותו העליון, ומשום כך היא בקרבה תמה וכוללת, ואין בה כלל אותם הנגודים וההרכבות השונים, הרגילים בנשמות עם ולשון. גוי אחד אנחנו, אחד כיחודו של עולם. זהו עומק טבענו הרוחני שיש בנו בכח, והדרך ההיסתורי שלנו ההולך את מהלכו בדרכים שונים, בדרכי אורה העוברות בין הררי חושך וצלמות, הוא מדריך אותנו להוציא את עומק טבע הויתנו מן הכח אל הפועל. כל הדברים הקטנים, הנדרשים לכל עם ולשון בעצם ענינם, הנם טבועים בנו במטבע הגדולה של כללותנו. אי אפשר הוא לנו לקצוץ ענף אחד מעץ חיינו הגדול והענף ולתת לו מהלך ויניקה בפני עצמו. כל היש שבנו יתעורר ויתנגד על זה במלא עז כחו הפנימי והרגשת עצמיותו. הדרך הארוכה שואפת להקמה גמורה לתחיה אותנו ואת כל אשר לנו, צרור לא יפול ארץ. קו אחד מקוי קלסתר פני לאומנו לא ניתן למחוק. הננו חזקים מרוח הזמנים, איתנים מכל איתני תבל. הננו שואפים לקום לתחיה באותו הגודל של אבותינו, ולהיות עוד גדולים ונשאים מהם. |  |

**הערה למורה**

מומלץ לפתח בהקשר לדברי הראי"ה קוק את נושא סגולתו ובחירתו של עם ישראל. כמו כן מומלץ להדגיש את הצורך "בגאוות יחידה" ומודעות לשליחותו של עם ישראל בקרב האנושות. מודעות זו – "אם נדע את גדולתנו אז יודעים אנו את עצמנו" – המפתח להצלחת שליחותנו.

**בס"ד**

**פרק שלישי - "להיות טוב יותר" – אמונה ומידות**

**מטרת הפרק**

אחת השאלות המעסיקות את המעמיקים בעולם האמונה היא שאלת הקשר בין אמונת האדם לבין תכונות אישיותו. האם חייב המאמין להקפיד על שיפור תכונותיו ומידותיו כדי שתהיה אמונתו שלימה, או שניתן לומר שלא חייב להיות קשר בין האמונה והמידות, ויכול אדם להיות מאמין בבורא עולם באמונה שלימה, למרות שהתנהגותו בין אדם לחבירו לקויה. מטרת הפרק היא להביא את התלמיד לתובנה, לאחר דיון ועיון במקורות, כי האמונה מבוססת על עולם המידות וקיימת חשיבות רבה להתנהגות המוסרית של המאמין הן בהקשר למערכת יחסיו עם בורא העולם, בבחינת קידוש השם או חילול ה', והן במערכת יחסיו עם חבריו.

**הצעות פתיחה**

1. המורה יחלק את הכתה למספר קבוצות. כל קבוצה תקבל כרטיס שאלות עקרוניות לדיון בנושא המידות. לאחר דיון קבוצתי יציגו נציגי הקבוצות את סיכומי הדיון במליאה משותפת. להלן דוגמאות לשאלות יסוד בנושא המידות:
2. האם קיים הבדל בין "מוסר אנושי" שיסודו בשכל האנושי לבין "מוסר אלוקי" שיסודו בבורא עולם ובתורה? מהו ההבדל ומדוע איננו מסתפקים במוסר אנושי בלבד?
3. מדוע יש צורך בשיפור המידות כדי להגיע לשלמות אמונית?
4. האם אדם שמידותיו פגומות יוכל להיחשב כאדם מאמין?
5. האם אדם שנולד עם תכונות שליליות יכול לתקן אותן, או שזהו טבעי ומכסימום יכול קצת לשפר?
6. האם נכון לומר כי האדם מופעל על פי "הצופן הגנטי" שלו ואין לו כל סיכוי לשנות את עצמו?
7. מהו שורש המילה מידה? מהי המשמעות המעשית?
8. המורה יציג לפני התלמידים מספר קטעים העוסקים בקשר אפשרי בין אמונה למידות. התלמידים יתבקשו לחוות דעתם על הקטעים ולנמק.

קטע מס' 1

**"מותק, יש לך סיגריה?"**

-"מותק, אולי לך סיגריה בשבילי?" – השאלה השיגרתית העלתה כתמיד את חמתי, וגם הפעם נחפזתי להתרחק בהסיבי את פני בבוז. בקרן הרחוב הפונה אל ביתי, על מדרגות הקיוסק הזרועות בדלי סיגריות וקליפות גרעינים, ליד הטלפון הציבורי שחובל במזיד – שם הם נמצאים: חבורת צעירים מגודלי שיער, שרועים על המדריגות ומלגלגים על העוברים ושבים.

כל המאמצים של דיירי הרחוב לסלקם – עלו בתוהו. גם בעל הקיוסק הזקן נואש מלסלקם וקבל עליו את הדין. נוכחותם הפכה בעיניו לגזירה רעה שאין מנוס ממנה.

גם הפעם בהתקרבי לפינה, הרגשתי בכל הזעם הגואה בי. "האמנם כולנו חסרי אונים מול חברת פרחחים?" – הרהרתי. "נראה אם הם...".

את מחשבותי קטעה צעקה מרה. טלי בת השלוש, ניצבה באמצע הכביש, מול מכונית דוהרת, כשאמה זועקת באימה. לפני שהספיק מי מאתנו לזוז, זינק אחד הנערים "החצופים" הישר לעבר המכונית, דחף את טלי וכך הציל את חייה. אבל הוא עצמו – נדרס. האם נחפזה אל ילדתה, חיבקה אותה בבכי ומבלי להעיף מבט לעבר הגופה השרועה על הכביש – מיהרה לביתה כשילדתה בזרועותיה.

למחרת, כשעברתי לפני ה"פינה" ושמעתי "מותק, אולי יש לך סיגריה בשבילי?" – נעצרתי והושטתי בדממה את קופסת הסיגריות.

שאלות לדיון

1. מהו לדעתכם המסר העולה מסיפור זה?
2. כיצד יש להתייחס לשאלת הקשר בין אמונה למידות לפי הסיפור?

**הערה:**

המורה ידגיש את העובדה שלפנינו בחורים לא דתיים, לא מנומסים, ובכל זאת מוסרים נפשם למען הצלת הזולת....

**קטע מס' 2**

הרב שלמה אבינר מתוך: **שעורים בשמונה פרקים לרמב"ם**, עמ' 61.

"גלינוס, שהיה אחד מגדולי הרופאים בעת העתיקה, טען שלאדם נפשות רבות. בא הרמב"ם ואמר:לא! אין לאדם נפשות רבות, אלא נפש אחת בלבד בעלת כוחות שונים. אין כמה רשויות באדם אלא הכל רשות אחת... אין האדם יכול להסתלק מאחריות מאף תחום שבפעילותו. האדם צריך להיות בצלם אלוקים לא רק במחשבותיו אלא גם במידותיו הטובות ובכל שטחי חייו.

ידוע הסיפור על תלמידי הפילוסוף אריסטו שראוהו עושה מעשה זנות. אמרו לו תלמידיו: אריסטו עד כאן? והיכן כל המידות והמוסר הנעלה שלימדתנו? ענה להם אין לזה כל קשר... העיקר שמחשבותי ומידותי נעלות ואין זה סותר את העובדה שבגופי אני עושה מה שאני רוצה".

**שאלות לדיון**

1. מדוע שרנסקי מדגיש בסוף הקטע: "והחשוב מכל...כיצד ניתן לשמר את ההרגשה המיוחדת במינה של מגע בין נפשות אנוש"? (דווקא לאחר שחרורו מהכלא). מה ניתן ללמוד מדבריו על ערך שמירת המידות בין בני אדם חופשיים לעומת בני אדם בשעת משבר?

אהרון קציר, **בכור המהפכה המדעית**, עמ' 86.

**מטרת המקור**

התלמיד יבין כי הקונפליקט ויכולת הבחירה החופשית מבדילה בין בני האדם לבין בעלי החיים הפועלים מכוח אינסטינקטים. התלמיד יבין כי דווקא ההתמודדות שלו עם יצר הרע, משברים וסביבה שלילית, ויכולתו להתגבר עליהם מכוח בחירתו הם המאפיינים שלו כאדם. מקור זה מהווה מקור טוב לפתיחת דיון מדוע האדם לא נברא מלכתחילה טוב ללא צורך בהתמודדות מתמדת עם יצריו.

**הצעות פתיחה**

* 1. מומלץ לבקש מהתלמידים לתאר התמודדויות אישיות, הן מהסוג שהצליחו להתגבר והן מהסוג שנכשלו בהן, ולפתח דיון סביב השאלה מה תורמת לאישיות האדם ההתמודדות הרוחנית עם יצריו.
  2. המורה יספר לתלמידים על מקרים של מסירות נפש בהם יחידים הקריבו עצמם למען הכלל. לדוגמא: במלחמת השחרור נתן אלבז, חיל שנשכב על רימון שנצרתו השתחררה, כדי להציל את חבריו. החיל נהרג וחיילים רבים נצלו. דוגמא נוספת ב"מלחמת לבנון השניה" רס"ן רועי קליין הי"ד נשכב על רימון שעמד להתפוצץ ונהרג. כתוצאה מכך ניצלו חבריו. הקצין הי"ד מועמד לצל"ש ועיטור גבורה על מעשהו. המורה יעלה את השאלה מהו ההבדל בין המקרה המתואר אצל אהרון קציר לבין החיילים הנ"ל. (שאלה זו יש כמובן לשאול לאחר קריאת המקור).

**רמב"ם שמונה פרקים, מתוך הפרק הראשון**

**מטרת המקור**

התלמיד יבין כי ההבדל בין האדם לבעלי חיים הוא **הבדל מהותי** למרות שקיימות פעולות שהן לכאורה משותפות הן לאדם והן לבעלי חיים. הבדל מהותי זה מחייב אותנו, לדעת הרמב"ם, להתנהג בצורה שונה מבעלי החיים.

**הצעות פתיחה**

1. הקרנת הסרט "מותר האדם מהבהמה" (בדיסק המצורף)

**ניתוח המקור**

1. הרמב"ם מדגיש כי "נפש האדם אחת" מאחר ולשיטתו, בניגוד לרופאים, השכל אחראי על כל חלקי הנפש המחוברים זה לזה. אדם אינו יכול לפטור את עצמו בנימוק כי התנהגותו נבעה מ"החלק הבהמי" שלו מאחר וכל הנפש היא אחת והשכל שולט על הכל (בניגוד לרופאים המזהים שלוש נפשות באדם).
2. משל האור מדגיש את "שיתוף השם" שעיקרו שיתוף חיצוני, אבל שוני **מהותי** פנימי. המילים "מרגיש", או "ניזון" משותפים לכלל היונקים, אולם משמעותם שונה בשמש, ירח, ונר למרות שכולם מוגדרים מאירים.

**האם המוסר טבוע באדם מראשית היוולדו?**

הרב נתן צבי פינקל מתוך **אור הצפון** חלק א'

**מטרת המקור**

השוואות גישת הרב פינקל, שסבור כי האדם והבריאה כולה טובים מיסודם, אל גישת הרב הורביץ שסבור כי האדם נמצא במלחמה מתמדת עם יצריו. התלמיד יבין כי קיימות בעולמה של מחשבת ישראל ותורת המוסר גישות מגוונות ולא כולם בעלי דעות זהות.

התלמיד יבין כי **המידות הן הבסיס להתפתחות רוחנית**, הן טבועות בנפש האדם מיסודו והאדם איננו צריך לקנותם מבחוץ.

**הצעות פתיחה**

1. הצגת דילמות מהן משתמע כי האדם מתנהג בצורה שלילית ולפעמים חייתית (לדוגמא: השלטון הנאצי וחייליו בתקופת השואה). כיצד ניתן להסביר את טבע האדם לאור (או לחושך...) התנהגותם? האם האדם טוב מיסודו ורק יצריו מסיתים אותו לדרך שלילית או שהאדם רע מיסודו וחובתו לשפר את התנהגותו.

**ניתוח מקור**

1. הרב פינקל מדגיש כי הטוב טבוע בנפש האדם ולכן ניתן לצוותו על יישום ומימוש הטוב באישיותו באמצעות מצוות כגון: "ואהבת לרעך כמוך".
2. המידות אינן מוזכרות מפורשות בתורה כי הן הבסיס לקיומה ולאמונה בבורא עולם (ניתן להשוות למחלוקת בעניין אזכור מצוות אמונה כחלק מתרי"ג מצוות כמוזכר בפרק אמונה לעיל).
3. הטוב טבוע **בבריאה כולה** וזה היסוד לשלמות ולטוב באחרית הימים. ("וגר זאב עם כבש").

הרב יוסף יוזל הורביץ מתוך **מדרגת האדם**

**מטרת המקור**

בניגוד למקור הקודם התלמיד יבין כי על פי גישה זו האדם נולד עם יצרים שליליים וכוחות רשע ותפקידו לשבור את יצריו ולהגיע אל השלמות והטוב.

**ניתוח המקור**

1. האדם נולד עם כוחות שליליים ותפקידו לשבור אותם ולהתגבר עליהם.
2. משל היער וקרני הצבי מלמד את הצורך בשבירת הקרניים (יצרים) לפני הכניסה אל היער (עולם הזה).
3. בניגוד להנחה הרווחת כאילו העולם הזה הוא מקום שלילי, מחדש הרב הורביץ (מייסד ישיבת נובהרדוק) כי ראיית עולם הזה כשלילי היא תוצאה של מבטינו ויצרינו השליליים. שיפור היצרים והכוונתם לטוב מאפשר גם ראיית העולם כטוב.
4. התורה משמשת כאמצעי הדרכה לשבירת היצרים השליליים. הליכה בדרך התורה מאפשרת לחיות בעולם שבו האדם אינו צריך לחשוש מהעולם אלא לחשוש מתגובת יצריו לעולם.

**הערה:**

על פי גישה זו ניתן לפתח דיון שעיקרו חותר לראיית הטוב בעולם הזה ולא פרישה והתנזרות ממנו. כוחות נפש חיוביים ושליטה בכוחות שליליים מאפשרים חיים מאוזנים בעולם הזה.

**דרכי התמודדות עם יצרים שליליים**

הרב קלונימוס שפירא, (האדמו"ר מפיאסצנה) בספרו **חובת התלמידים** עמ' י'-י"א

**מטרת המקור**

התלמיד יבין כי בכל צעיר קיים פוטנציאל רוחני שהכוונתו לכיוון חיובי או שלילי תלויה הרבה מאד במחנכיו ובתלמיד עצמו. לדוגמא: עקשנות יכולה להוות גורם שלילי, אולם אם מכוונים אתה לאפיקים נכונים היא יכולה להוות גורם מרכזי במסירות נפש ועקשנות בעבודת ה'.

חשוב מאד לנתח עניין זה ולהוביל את התלמידים למוטיבציה חיובית בהכוונת המידות השליליות לכאורה.

**הצעות פתיחה**

1. המורה ידגים את העיקרון המדובר בסיפורים מהתלמוד הממחישים עיקרון זה. לדוגמא: סיפור תשובתו של ריש לקיש במסכת יומא דף פ"ו ע"ב, ובפרקי דר' אליעזר מ"ב: "בוא וראה כוח התשובה מר' שמעון בן לקיש שהיה הוא ושני רעיו גוזלים וחומסים כל אשר יעבור עליהם בדרך. מה עשה? הניח לשני רעיו שודדים בהרים ושב לאלוקי אביו בכל לבו בצום ובתפילה. היה משכים ומעריב לפני הקב"ה והיה עוסק כל ימיו במתנות עניים ולא שב אל מעשיו הרעים".

מומלץ לנתח את הסיפור עם התלמידים **לפני** קריאת המקור מ"חובת התלמידים" ולדון בשאלות יסוד כגון: האם ריש לקיש שינה את תכונותיו הבסיסיות ואישיותו **לאחר** שחזר בתשובה, או שתכונותיו הבסיסיות נשארו והוא כיוון אותם לאפיק חיובי.

**ניתוח המקור**

1. יסוד החינוך של אחרים ושל עצמי הוא **חינוך נפשי- חווייתי** שחודר לעומק האישיות ולא רק חינוך שכלי. רק באמצעות חינוך מסוג זה יהיה ניתן להגיע לשינוי התנהגותי. (כמובן בצירוף להסברה שכלית).
2. המלמד צריך לראות את עתידו של המתחנך ולא רק את המצב העכשווי, **לפיכך** הוא צריך להביא בחשבון הכוונת המידות השליליות לכיוון חיובי, וניצול הפוטנציאל הקיים מתוך מבט לעתיד כנ"ל (מידת העקשנות). יש להדגיש באוזני התלמידים כי משמעות המאמר איננה רק למחנכים, שלכאורה מנותק מהתלמידים, אלא המאמר נוגע להם עצמם הן במצבם הנוכחי כמדריכים בתנועת הנוער והן ביחס להסתכלות העצמית שלהם.
3. בהקשר לדוגמת "זרע האתרוג המר והבוסרי" מומלץ לשלב בהקשר זה סיפורים על שובבות ילדות אצל אנשים שהפכו למנהיגים (כולל התלמידים עצמם).

הראי"ה קוק, **עקבי הצאן**, מתוך מאמר הדור, עמ' קי"ב

**מטרת המקור**

התלמיד יבין שתי דרכים בעניין התמודדותו עם מידותיו. הדרך האחת "דרך הכובש" שעיקרה מלחמת היצר וכיבושו והשניה "דרך הישר" המתבטאת בהכוונת הפוטנציאל השלילי "אל הטוב והיושר" מתוך אהבת ה'.

**הצעות פתיחה**

1. המורה ירשום טבלא על הלוח לדיון בעניין מעלות וחסרונות של "דרך הישר והכובש". לדוגמא: יתרון של **דרך הישר: אין צורך במלחמה מתמדת והשקעת אנרגיה.** חסרונה של דרך זו: אדם לא עוקר מנפשו את המידה השלילית ושורשיה קיימים (הפוך בדרך הכובש).
2. התלמידים יביאו דוגמאות מחיי היומיום הממחישות את הדרכים הנ"ל.

הרב חרל"פ (ראשי תיבות: חייא ראש לגולת פולין), מתוך **מי מרום** (שמונה פרקים)

**מטרת המקור**

התלמיד יהיה מודע לקשר העמוק בין האמונה והמידות. הרב חרל"פ מרחיב את משמעות האמונה לא רק בין האדם לבורא אלא גם בין אדם לחבירו.

**ניתוח המקור**

1. לא ניתן לשנות את טבע האדם אבל ניתן לשנות את יעודי הנפש ולהפכה ל"נפש אלוקית". טבע האדם בכללו נמשך אחרי נפשו.
2. האמונה היא מרכז החיים לכן צריך לחזק את מרכיביה ומקורות השפעתה.
3. אדם בעל מידות פגומות זו עדות לאמונה פגומה ולא שלימה. "האמונה קשורה במידות כנר בפתילה".

הערה: המורה ינתח עם תלמידיו את הקשר בין האמונה למידות, שהרי לא ניתן לנתק בין אישיות האדם ויחסו אל חבריו לבין יחסו אל הבורא. התביעה מהמאמין היא שאישיותו ואמונתו **יקרינו על התנהגותו ומידותיו**.

**מהו הקשר בין עולם האמונה ובין מידות האדם?**

הרב חרל"פ

הרב אברהם יצחק הכהן קוק, **אורות הקודש**, חלק ג'

**מטרת המקור**

* 1. התלמיד יבין כי יראת שמים היא **כלי** שעלינו למלאו בתוכן חיובי. יראת שמים איננה עומדת בפני עצמה. לכן אדם ירא שמים צריך למלא כלי זה במידות טובות בתורה ומצוות.
  2. יראת שמים אמיתית מבוססת על מחשבה ואיננה מפחדת מחשיבה. חשיבה זו מהווה כשלעצמה אמצעי לפיתוח יראת השמים. ללא מחשבה יראת השמים יכולה להיות מורכבת מחלקים שליליים. לפיכך צריך לזכך אותה ממרכיבים שליליים.
  3. התלמיד יבין כי אין סתירה בין המוסר האנושי לבין המוסר האלוקי. יראת שמים מפתחת את המוסר הטבעי.

**מקורות להרחבה ולהעמקה**

1. פירוש המלבי"ם לספר בראשית, פרק כ' פסוק יא

**"**וַיֹּאמֶר, אַבְרָהָם, כִּי אָמַרְתִּי רַק אֵין-יִרְאַת אֱלֹהִים, בַּמָּקוֹם הַזֶּה; וַהֲרָגוּנִי, עַל-דְּבַר אִשְׁתִּי".

הודיע לו שגם אם נראה איש או עם שהוא פילוסוף גדול וחקק לו נימוסים ישרים והרגיל את עצמו במידות הטובות על פי עצת שכלו, בכל זאת לא נוכל לבטוח על האיש ההוא או על העם ההוא, שבעת תסיתהו תאוותו לעשות רע, שתמיד יגבר שכלו על תאוותו, כי בהיפך – עת תגבר בו אש תאוותו אל אשת חן הון רעהו באין רואה, אז גם שכלו ילך שולל לרצוח ולנאוף ולעשות כל רע. רק כח אחד נמצא בנפש האדם אשר בו נוכל לבטוח שלא נחטא והיא מידת היראה השתולה בנפש שממנה יסתעף סעיף אחד שהוא יראת אלוהים. עת תמלא הנפש מיראת אלוהים המשקיף את נגלהו ונסתריו והצופה את כל מעשיו, אז גם עת יגבר עליו יצרו יירא ויבוש מהמלך הגדול הרואה את כל מעשיו ויזהר מעשות רע.

1. ברקוביץ' א. **מאמרים על יסודות היהדות**, (חזוני וליפשיץ – עורכים), הוצאת שלם, ירושלים תשס"ד עמ' 136-105 (חוק ומוסר ביהדות).

הרב נפתלי צבי יהודה ברלין (הנצי"ב מוולוז'ין) **בהקדמתו לספר בראשית**

**מטרת המקור**

1. התלמיד יבין כי פער בין יראת שמים המתבטאת בלימוד תורה לבין מידות לקויות עלול להביא לחורבן בית המקדש. המסקנה המתבקשת היא חשיבות המידות הטובות כבסיס ליראת שמים.

**ניתוח המקור**

1. ספר בראשית נקרא ספר הישר ואבותינו מוגדרים דווקא ישרים ולא חסידים או צדיקים, כדי להדגיש את חשיבות הישרות כמרכיב ביראת שמים.
2. מומלץ לקיים **דיון כיתתי** בהיבט **האקטואלי** של קביעת הנצי"ב: "חשדו את מי שראו נוהג שלא כדעתם שהוא צדוקי ואפיקורוס ובאו על ידי זה לשפיכות דמים". האם אנו יודעים לכבד דעות שונות מעמדתנו? מהו יחסנו לגוונים שונים שרואים היום בעבודת ה'?
3. יש להדגיש כי הקב"ה "איננו סובל צדיקים כאלו...אף על גב שהוא לשם שמים", (ביטוי חריף מאד)

**גאווה וענווה**

**מבוא**

בחרנו לעסוק בפרק זה בשתי מידות הקשורות אחת אל רעותה: גאווה וענוה. בחרנו במידות אלו כיוון שהן **מרכיב חשוב ביותר** בפיתוח האישיות ועולם האמונה. אדם גאוותן, גם אם יגדיר את עצמו ירא שמים, "דוחק רגלי השכינה". הגאווה **איננה** מאפשרת לאדם להיות כלי קיבול ליראת ה' מאחר והיא מעמידה את ה"אני" במרכז ואיננה מאפשרת לאישיות לקבל מרות של ציווי "חיצוני". לעומת זאת, הענווה מאפשרת לאדם להיות פתוח ולקלוט לתוך נשמתו את יסודות יראת ה'. לאדם ענו יש מעלות רבות כגון: הענווה גורמת לאדם להיות שמח בחלקו ולא להיות מושפע ממצבם החומרי של אחרים או, דעתם עליו, בבחינת "איזהו עשיר השמח בחלקו". הענווה מאפשרת לאדם לזכות ברוח הקודש כנאמר בעניין אלדד ומידד שהיו בעלי ענווה רבה ולא יצאו מהמחנה כיוון שהתביישו מאחרים (פירוש רבנו בחיי לספר במדבר, י"א, כ"ה).

נוער בגיל ההתבגרות נוטה לעסוק בהופעתו החיצונית, במקומו החברתי ולהיות מושפע מהסביבה. על רקע סיבות אלו מומלץ להרחיב את העיסוק בנושאים אלו ולדון בסכנות הגאווה, הזלזול באחרים ולעומת זאת ערך הענווה כבונה אישיות ומעצבת את האמונה.

**ספר דברים פרק ח' פסוקים ה-כ**

**מטרת המקור**

* 1. התלמיד יהיה מודע לאזהרות התורה: "ואכלת ושבעת...פן תשכח את ה' אלוקיך... ואמרת בלבבך כוחי ועוצם ידי עשה לי את החיל הזה".
  2. התלמיד יבחין בעובדה שהתורה איננה שוללת את פעולת האדם וההכרה בכוחו העצמי אלא דורשת **מודעות** למקור הכוחות ונותן השפע (הקב"ה).

**ניתוח המקור**

1. התורה מתארת את השפע החומרי בארץ המובטחת (ארץ ישראל), ומעמידה את האדם בפני הסכנות האורבות ל"דור השפע". מחד גיסא האידיאל והדרך הנכונה לאכול, לשבוע ולברך את ה', ומאידך גיסא הסכנה "פן תשכח את ה'".
2. הצורך **לזכור את ה' כמקור הכוח** ולא "כוחי ועוצם ידי". חשוב להדגיש בפני התלמידים כי התורה איננה דורשת מאתנו התבטלות מוחלטת או חוסר הכרה ביכולתנו ואישיותנו.

**מקור להרחבה ולהעמקה**

1. **הרב ערן טמיר "מידת הענווה" (בתוך דף אהבה ואמונה, הוצ' מכון מאיר ירושלים)**

תמיהה גדולה מעוררת תגובתו של רב יוסף לדברי המשנה (סוטה מט,ב) – משמת רבי בטלה ענווה" באמרו – לא תיתני ענוה דאיכא אנא" – אל תאמר משמת רבי אין יותר ענוותנים שהרי אני ענוותן ואני קיים. היתכן שכך יאמר רב יוסף על עצמו? הלזאת ייקרא ענווה? תמיהתנו מתחזקת בקוראינו בתורה (פרשת בהעלותך) את דברי משה רבינו על עצמו "והאיש משה ענו מאוד מכל האדם אשר על פני האדמה" ללא שום התנגדות מצדו, לעומת מה שמצינו בסירובו הראשון להיות השליח שיגאל את עם ישראל ממצרים באומרו (פרשת שמות) – "מי אני כי אלך אל פרעה וכי אוציא את בני ישראל ממצרים".

**מהי אפוא הגדרתה הנכונה של תכונת הענווה?** כידוע, בכל מידה יש שלושה מצבים: מידת האמצע, הקצה המפריז והקצה הממעט.

את מידת הגאווה הגדיר הרמח"ל (מסילת ישרים פרק יא) כך: " הנה כלל עניין הגאווה הוא זה שהאדם מחשיב עצמו בעצמו (בזכות עצמו)"...מדבריו למדנו שמידת שפלות הרוח, שהאדם אינו מחשיב עצמו, ומידת הענווה שהאדם מחשיב עצמו אך אינו זוקף זאת לזכות עצמו. הווה אומר, הגאוותן הוא האדם הסבור שהכל מתחיל ממנו ובזכותו. הוא מחשיב את עצמו בזכות עצמו בסוברו שאין שום מקור אחר לכל כישרונותיו ויכולותיו אלא ממנו עצמו. על כן הוא אומר – 'כוחי ועוצם ידי ועשה לי את כל החיל הזה'. לדעתו הוא שהמציא יש מאין את כל מה שטמון בתוכו. באדם כזה הקב"ה אינו יכול להופיע, משום שלא נותר שום מקום שהכל מתחיל ממנו ובזכותו. הוא מחשיב את עצמו בזכות עצמו בסוברו שאין שום מקור אחר לכל כשרונותיו ויכולותיו אלא ממנו עצמו. על כן הוא אומר לעצמו – "כוחי ועוצם ידי עשה לי את כל החיל הזה". לדעתו הוא שהמציא יש מאין את כל מה שטמון בתוכו. באדם כזה, הקב"ה אינו יכול להופיע משום שלא נותר שום מקום פנוי עבורו, כי ה'מקום נתפס' על ידי האדם עצמו. על כן אמרו חז"ל שאין הקב"ה יכול להיות במחיצתם של גאוותנים, ועוד אמרו שכל המתגאה דומה לעובדי עבודה זרה.

לעומתו, בקצה השני, עומד שפל הרוח העושה עצמו ללא כלום, לאפס. אינו מחשיב כלל את עצמו. אדם זה חושב ומרגיש עצמו שפל כל כך עד שאיננו מסוגל לקום על רגליו ולקחת אחריות על חייו. הוא מתכחש לכשרונותיו וליכולותיו המוטבעים בו על ידי ריבונו של עולם ביושבו בטל וחסר מעש. הוא אינו מאמין בעצמו ומשנן כל היום לעצמו את שיר הכפירה 'אני אפס, אני אפס'. זוהי ענווה מדומה, ענווה פסולה שאין לה מקום.

מתוך הספר **אורחות צדיקים** שער הגאווה, עמ' יט-כח (בדילוגים)

**מטרת המקור**

1. להבין את משמעות המושג גאווה לעומקו (גאות הגוף וגאות המעשים), ולהיות מודע לסוגים השונים בתוך גאוות הגוף (ישנם מצבים בהם גאוות הגוף היא דווקא חיובית). כמו כן התלמיד יהיה מודע לצדדיה השונים של גאוות האדם בחכמתו (גאווה המזלזלת באחרים, מול גאווה המהווה גורם מוטיבציה להתקדמות רוחנית).
2. לחדד אצל התלמיד את הרצון שכל מעשיו יהיו מכוונים לשם ה' ועשיית רצונו.

**כיצד נרכוש את מידת הענווה?**

רבי משה חיים לוצאטו (רמח"ל), **מסילת ישרים**, פרק כ"ג

**מטרת המקור**

התלמיד יבין לעומק את מושג הענווה והגורמים המביאים לביטולה. התלמיד יכיר את הדרכים שבאמצעותן ניתן לקנות את הענווה (רגילות והתבוננות).

**ניתוח המקור**

1. אדם **ירגיל את עצמו** לעשות פעולות המכוונות אותו אל הענווה. לדוגמא: ישב בסוף האולם וילבש בגדים צנועים. מומלץ לפתח עם התלמידים דיון בתופעות רווחות בציבור הן בעניין משיכת תשומת לב הציבור והן בנושא לבוש מושך תשומת לב. (יש להדגיש בגדים שלכאורה צנועים בסנטימטרים, אולם אינם צנועים בצבעיהם וכדומה). אדם **יתבונן ויחשוב** על מקומו בעולם כאדם ועל זמניות קיומו. במקביל מומלץ לדבר על ערך האדם כ"נזר הבריאה", שדווקא מעמדו זה מחייב התנהגות ענוותנית. ניתן להדגים עניין זה בדוגמאות "מהחיים" על אנשים גאוותנים הרואים את עצמם כ"מרכז העולם" ולפתע בזמן קצר עלולים חלילה להתמוטט או לקבל דום לב וכדומה.
2. אדם צריך לדעת כי **"לא לעולם חוסן"** ובריאותו או מעמדו החברתי והכלכלי אינם מובטחים לעד. לפיכך ידע ויבין את זמניות קיומו ומעמדו.
3. **גאוותן בדעותיו** צריך להכיר בחולשת שכלו ולדעת ללמוד מאחרים. מומלץ בהקשר זה ליישם לחיים בכיתה ולדון בחשיבות ההתחשבות בדעות כלל התלמידים בנושאים מסוימים. במקביל להדגיש כי השפעה חברתית שלילית גורמת להתדרדרות רוחנית ולרצון "למצוא חן בעיני החברה". בהקשר זה מזכיר רמח"ל את השפעתן של מחמאות חברתיות חסרות בסיס שנועדו להחניף ולמצוא חן בלבד.

**האם ענווה פירושה התבטלות עצמית?**

**ניתוח המקורות והשוואתם**

אדם מאמין אינו אדם חסר כשרון או מתבטל בפני הזולת ללא הכרה בכישרונותיו. ענווה עיקרה שאלת היחס בין ההכרה העצמית לבין ההתבטלות והנכונות להכיר בדעותיו של הזולת. המורה ידון עם התלמידים בהבדלים בין שלושת המקורות להלן.

**מקור 1 – הרב דסלר-** מדגיש את הצורך **בהתבטלות מוחלטת** "שלילת כח עצמו...שקר כל שאיפתו לסמכות עצמית". מקור זה הוא הקיצוני בין השלושה בנושא הענווה וההתבטלות העצמית.

**מקור 2 –** **הרב ניסים גירונדי (הר"ן)** - מדגיש את חשיבות ההכרה בכישרונות ובפוטנציאל הטמון באנשים שונים. ההדגשה העיקרית בדבריו היא הכרה ביכולת האנושית **מתוך** מודעות לנותן הכוחות – בורא העולם.

**מקור 3** – **הראי"ה קוק** – מדגיש את **המורכבות של רגש הענווה והיחס בינה לגאווה**. לשיטתו קיימת "גאווה חיובית" שעיקרה סיפוק ותחושת גאווה הנובעת מההכרה שהאדם נברא בצלם אלוקים ובקרבו פועמת נשמה.

**סיכום הנושא**

המורה ידגיש את הענווה והקשר בינה לפיתוח האמונה. היכולת להגיע לדביקות בבורא והכרה חברתית חיובית, מבוססת על ענוה המגלה ומקרינה את האישיות הפנימית, מבינה שיש מקום בעולם ותפקיד לכל הנבראים בבחינת "אל תהי בז לכל אדם (אבות פרק ד' משנה ג'), מכירה בערך האדם כ"נזר הבריאה" מחד גיסא והכנעתו והתבטלותו בפני בורא עולם מאידך גיסא. חשוב להדגיש כי ענווה **אין** פירושה שפלות או אדישות לפגיעה והעלבה ע"י אחרים. מומלץ להבדיל בין "ענוה אמיתית" הנובעת כנ"ל מעומק הנפש וההכרה, לבין "ענוה מזויפת" שעיקרה רצון למצוא חן בעיני אחרים ולהשתבח על ידם.

שמחה

**אהבה**

**מבוא**

בחרנו לעסוק בנושא אהבה, כאחת מהמידות הנדרשות לביסוס עולמו האמוני של התלמיד, כיוון שאנו רואים במושג זה מרכיב בסיסי בגיבוש אישיותו של הלומד הן ביחס לבורא עולם והן ביחס לחבריו. במקרים רבים תלמידים רואים את עבודת הבורא כמחוייבות המבוססת על ענישה או מסגרת חברתית-משפחתית ואינם מבחינים בציווי היסודי "**ואהבת** את ה' אלוהיך" המדגיש את האהבה הגדולה הנדרשת מהאדם במערכת יחסיו עם הקב"ה. אנו רואים חשיבות רבה בהדגשת האהבה שמתוכה נובע הקשר בין האדם לקב"ה.

במקביל יש להדגיש את האהבה כמרכיב מרכזי במערכת היחסים בין אדם לחברו. רק חברה המבוססת על אהבת הזולת תצליח ליישם בפועל באופן אמיתי את המצוות המבטאות חסד התחשבות בזולת ושוויון חברתי. תחושת האהבה בין אדם לחברו ובין איש לאשתו ממחישה לנו היבט מסויים מהאהבה הנדרשת אל הקב"ה, ומציבה לפנינו יעד מינימאלי. ערגת האוהבים זה לזה והגעגועים ההדדיים שבין נפשותם ממחישה לנו את ערגתנו וגעגוענו לקב"ה, נכספה נפשי וגם כלתה לחצרות ה'.

במהלך הפרק נעסוק עם התלמידים בשאלות היסוד הנוגעות למושג אהבה. המורה יפתח את הקשר בין האהבה לאמונה ויציג דרכים כיצד יוכל התלמיד או התלמידה להגיע לאהבת ה' ומתוכה לקיום המצוות. בדרך זו מערכת המצוות לא תהיה עול חברתי או שגרה בלבד אלא תוצאה של רצון לבטא עולם נפשי הנכסף אל בורא עולם ומבקש לבטא את הפוטנציאל הרוחני שטמון בו.

**הצעות להפעלות פתיחה**

**הצעה ראשונה**

המורה, בעזרת תלמידיו, ירשום על הלוח רשימת מילים הקשורות למושג האהבה. התלמידים יציינו מה הן המילים **המבטאות ביותר** את מושג האהבה וקשורות אליו. (המורה יוסיף מילים נוספות שאינן קשורות ישירות לאהבה). התלמידים ינמקו את בחירתם.

דוגמאות:

אהבה ממבט ראשון, ברית, נתינה, קנאה, כיסופים, פיתוי, זיכרון, מוות, נישואין, שנאה, הקרבה, בגידה, מיניות, משבר, אינסופית, כניעה, קידושין, בעלות, בדידות, אכזבה.

**הצעה שנייה**

1. המורה ירשום על הלוח את משנה ט"ז בפרק ה' ממסכת אבות:

"כל אהבה שהיא תלויה בדבר

בטל דבר בטלה אהבה.

ושאינה תלויה בדבר,

אינה בטלה לעולם.

איזו היא אהבה שהיא תלויה בדבר?

זו אהבת אמנון ותמר.

ושאינה תלויה בדבר?

זו אהבת דוד ויהונתן"

בעקבות הצגת המשנה הנ"ל ניתן לדון במספר שאלות יסוד:

1. כיצד מתפתחת אהבה **שאינה** תלויה בדבר?
2. בספר שמואל ב' פרק י"ג מוצג סיפור אמנן ותמר. לאחר עיון בסיפור התלמידים ינסו להבין את הפסוק בהקשר לאמנון "כי גדולה השנאה אשר שנאה מאהבה אשר אהבה. ויאמר לה אמנון קומי לכי (פסוק ט"ו). כיצד נוכל להבין את השנאה המחליפה את האהבה? מה הן מקורותיה?

**הצעה שלישית**

מומלץ לקיים דיון בתחושות **האישיות** של התלמידים כלפי הקב"ה. האם מרגישים אהבה? (מה מקורה, כיצד מגיעים לזה, כיצד שומרים עליה). האם מרגישים יראה? (מדוע, האם במקום אהבה, האם נוסף על אהבה וכו').

הרב אליהו דסלר,**מכתב מאליהו**, חלק א' עמ' 39-38

**מטרת המקור**

התלמידים יבינו כי עומק מושג אהבה, במיוחד בקשר הזוגי בין איש לאשתו, מבוסס על נתינה ולא על נטילה ודרישה.

**הצעת פתיחה**

1. דיון כיתתי בשאלות הבאות:
2. מדוע יצר אלוקים את מושגי האהבה בין איש לאשתו?
3. האם האהבה היא תוצאת גורם חיצוני (יופי) או שניתן לפתח אותה ולבסס אותה על גורמים אחרים (מה הם?).

**ניתוח המקור**

1. אהבה איננה רק רגש טבעי שניתן באדם אלא כח נפשי שניתן לפיתוח
2. האהבה היא תוצאה של נתינה הדדית
3. הקשר הזוגי מבוסס על נתינה ורצון להשביע נחת איש את זוגתו.

מומלץ בהקשרים הנ"ל להביא דוגמאות מהחיים המלמדות על קשר נפשי שנרקם בעקבות נתינה. לדוגמא: מתן זכות קדימה בכביש יוצר קשר נפשי רגעי, מתן צדקה ועשיית חסד, עזרה לזולת יוצרת קשר נפשי.

אריך פרום "**אמנות האהבה**" עמ' 32-34

**מטרת המקור**

אריך פרום הוא פסיכואנליטיקאי והוגה דעות יהודי. בחרנו להביא את שיטתו כדי להראות כיצד ניתן ללמוד גם מהוגה דעות, שאינו נמנה על גדולי ישראל, עקרונות חשובים לבניין ההשקפה והאישיות. יש להדגיש את הבדלי הרמה התורנית-רוחנית ובינו לבין הרמב"ם וריה"ל, אולם בד בבד את חשיבות דעותיו. על רקע דבריו ילמד התלמיד יסודות באהבת אדם ואהבת ה'.

**ניתוח המקור**

1.יסודות האהבה: דאגה, אחריות,יחס כבוד וידיעה.

דאגה: אהבה דורשת **עמל** והשקעה למען הזולת.

אחריות: אהבה יוצרת מחוייבות ואחריות כלפי האחר.

יחס כבוד: אהבה שאינה תלויה בדבר, אלא הענקת יכולת התפתחות לזולת בהתאם לאישיותו ודרכו.

ידיעה: היכולת לחדור אל עומק נפש הזולת, כאבו ומחשבותיו.

במהלך לימוד הקטע המורה יישם את העקרונות הנ"ל על מערכת הקשרים בין אדם לחברו במהלך חיי יומיום של התלמידים. המורה ידגיש כי אהבת חברים מתבטאת בין השאר באחריות וידיעה, ואהבת מורה או מדריך לחניכיו מתבטאת בין השאר ביחס כבוד. במקביל ניתן ליישם עקרונות אלו בהקשר לאהבת ה'. התלמיד יבין כי אהבת ה' מתבטאת ב"דאגה פעלתנית" לאהוב נפשנו.

**מהו הקשר בין אהבה לאמונה?**

**מטרת הפרק**

התלמיד יבין כי אהבת ה' ואהבה בכלל מצריכה מודעות מתמדת לאהבתנו.

רמב"ם, **הלכות תשובה**, פרק עשירי

**מטרת הפרק**

התלמיד יבין את ההלכות ברמב"ם המדגישות את חשיבות עבודת ה' מתוך אהבה שאיננה תלויה בגורם חיצוני, ללא אינטרסים או תועלת (בניגוד לר' יוסף אלבו).

**מקורות להרחבה והעמקה**

1. יוסף צבי רימון "אלי אהבתיך" (שיר)

"אלי, אהבתיך עד כלות הנפש ואחריה.

רגלי בצקה מנדודים, ראשי ריק מעוני,

אלכה אחריך על כל שביל לקולך,

סודך כמוס עימי אש אהבתך תלהטני-

ואספור ימים, ואמנה זמנים לתקווה-

והיא עדיין לא באה.

דרור לנפשי לא קרא, רמזך לא בא,

עתה אמות, אכלה בגעגועי"

המשורר מצביע על אהבתו החד צדדית לכאורה אל בורא עולם ללא מענה מצד הבורא.

1. סיפור חסידי מאת מאיר אוריין, **במעגלות החסידות ובנתיבות זמננו**, הוצ' ראובן מס, ירושלים תשל"ח, עמ' 161.

"פעם היה ר' דב בער מלובאוויטש שקוע בלימודו. נפל בנו התינוק מעריסתו ופרץ בבכי. אולם הוא אבי התינוק, שהיה שקוע בדביקות, לא הרגיש בכך. קם מכסאו הרבי הזקן (הסבא) ר' שניאור זלמן, הרים את התינוק מן הרצפה והרגיעו.

לאחר מכן אמר לבנו: טוב שאדם משתקע בתורה ומתדבק בקונו עד כלות הנפש – אך לא עד כדי שלא יישמע פעיית קול ילד"...

האם לדעתך קיים סיכון באהבה מוחלטת מהסוג המתואר בסיפור?

ר' יוסף אלבו, **ספר העיקרים השלם**, מאמר שלישי, פרק ל"ה

**מטרת המקור**

1. התלמיד יבין כי הקב"ה כולל את כל סוגי האהבות (טוב, מועיל ערב) ולכן אין צורך לאהוב את זולתו.
2. התלמיד יבחין בהבדל העקרוני בין הרמב"ם **השולל** "אהבה תועלתנית" מכל סוג, לבין ר' יוסף אלבו **הנותן אפשרות** לאהבת ה' על בסיס תועלתני (למרות שהמדרגה הגבוהה היא אהבת ה' ללא תועלת מסויימת).

**ניתוח המקור**

1. אהבה ממוקדת בסיבת האהבה המסויימת בלבד ולא בסיבות אחרות לאהבה. (לדוגמא:"אהבת הטוב מצד מה שהוא טוב").
2. אהבת האוהב את האהוב איננה מותנית בקבלת תועלת כלשהי אלא מצד שהאוהב יודע כי **האהוב טוב בעצמו ולכן יאהב אותו** גם כשלא מקבל תועלת כלשהי ממנו.
3. אהבת המועיל והערב יכולה להיות שונה מאהבת הטוב כיוון שהיא יכולה להיות מותניית בתועלת הצומחת לאדם האוהב ממנה. לדוגמא: אהבת מועיל וערב יכולים להשתנות על פי מתיקותם. ככל שתרבה המתיקות תגדל האהבה.
4. אהבת ה' מצד הטוב המוחלט **איננה** מבוססת על תועלת כלשהי **אלא רק על ידיעת האדם שה' הוא הטוב בעצמו** (ללא קבלת תועלת כלשהי ממנו). אולם כיוון שהקב"ה משפיע על האדם דברים מועילים (נתינת נשמה), ודברים ערבים ומענגים (תאנים וענבים וכו') ראוי לאהוב אותו הן מצד עצמותו, ללא סיבות נוספות ותועלת, והן מצד התועלת והשפע שמעניק לעולם.

**הרב אלימלך בר שאול, מצווה ולב, , עמ' 52-49.**

**מטרת המקור**

התלמיד יבין כי אהבת ה' איננה מתבטאת רק במערכת היחסים בין האדם לבורא אלא אהבה זו מקרינה ומשפיעה גם על מערכת יחסי האדם עם חברו. כדברי הרב בר-שאול: "בהגיע האדם לאהבת ה' עליו לייצג דמות כזו על מלוא תפארתה. דמות מאירה באהבה, קורנת אהבה, **מושכת לאהבה**.

רש"ז מלאדי

**פרק רביעי - אמונה בשעת משבר**

**מטרת הפרק**

מהלך החיים מעמיד בפני המאמין אתגרים מורכבים המערערים לכאורה את אמונתו. דוגמאות לאירועים מסוג זה: פיגועי טרור ורצח חפים מפשע, משברים אישיים ולאומיים ושאלות אמוניות כלליות. תפקיד הפרק להעלות לדיון את עצם קיומו של המשבר ולנסות להתמודד עמו הן באמצעות "טיפול מונע", שעיקרו הכנת התלמיד להתמודדויות אלו על ידי יצירת בסיס אמוני חזק, והן באמצעות הקניית כלים רוחניים להתמודדות עם משברים אלו, כחלק מהתפתחות האישיות ובניין האמונה. יש להדגיש, על סמך ניסיוננו בהוראה, כי קיימת חשיבות רבה לדיון בנושאים אלו.

במקרים מסוימים חוסר התמודדות עם השאלות המדוברות או התעלמות מהן עלול להביא לתוצאות רוחניות לא קלות (חילון, תסכול וכו').

הדיון עם התלמידים יערך בשישה מישורים מרכזיים:

1. האם מותר למאמין לשאול שאלות.
2. הצגת דרכי התמודדות עקרוניות עם משבר אמוני.
3. הכפירה והחילון.
4. סיבות הכפירה.
5. מגמות חילון בקרב הנוער הדתי – סיבות וגורמים.
6. "על התשובה" – דרכי התמודדות עם החטא.

חשוב מאוד לשתף את התלמידים בנושאים המדוברים ולשמוע מהם חוויות אישיות, מחשבות, התלבטויות, דרכי פעולה והתמודדות אישית.

**הצעות פתיחה**

1. קטעי סרטים המתארים התמודדות עם משבר באמצעות אמונה באידיאל (בדיסק המצורף).
   1. קטע מתוך הסרט חנה סנש.
   2. תפילת הבנות בבית הכנסת בגוש קטיף בשעת פינוין ("תפילה לעני כי יעטוף").
2. התלמידים יספרו על חוויות אישיות של התמודדות עם משבר, ועל תוצאות ההתמודדות האם וכיצד הצליחו להתגבר.

המורה יקיים דיון עם התלמידים, לאחר קריאת הקטע הנ"ל, בשאלה מהו היסוד החינוכי המרכזי בקטע המדובר וכיצד הוא מסייע להתמודדות עם משבר.

**נתן אלתרמן, "מכל העמים", הטור השביעי, כרך א'**

**מטרת המקור**

בחרנו לפתוח את הדיון בפרק זה בקטע שירי המעמיד את התלמיד מול זוועות השואה ואירועים קשים אחרים במהלך הדורות. הקטע מעמיד במלוא עוצמתה את שאלת הבחירה של עם ישראל כ"עם סגולה", מול הקשיים הרבים שעברו עליו. בד בבד עם הקושי שבהעמדת "אתה בחרתנו מכל הילדים" מול "להרג מול כסא כבודך" יודע המשורר כי בסופו של דבר קיימת השגחה ובורא עולם ששמע את זעקות הילדים הוא שינקום את נקמתם מיד הרוצחים.

על רקע שיר זה מומלץ לשאול את התלמידים לתחושותיהם האישיות, האם חשים תסכול וערעור אמונה מול הזוועות, האם מותר לשאול שאלות נוכח אירועים קשים אלו, או שזה מעיד על כפירה.

בד בבד ידגיש המורה את ההתמודדויות האמוניות חרף הקשיים:

"ואתה את דמנו אוסף בכדים" "כי אין לו אוסף מלבדך"

"ואתה מריחו כמו ריח פרחים" "ואתה תבקשנו מידי הרוצחים"

**האם מותר למאמין לשאול שאלות?**

**מטרת הפרק**

התלמיד ידע כי אמונה בקב"ה אין פירושה התעלמות מתחושות טבעיות ושאלות אמוניות בעקבות המציאות העכשווית. השאלות הנובעות מהשקפה אמונית חותרות לברר את מעשי ה' דווקא מתוך נקודת מוצא של "אל אמונה ואין עוול צדיק וישר הוא" (פרשת האזינו), אולם לא באות כהתרסה אלא כרצון אמיתי להעמיק את האמונה ולדעת את דרך ה'.

**הצעות פתיחה**

1. משחק "זה הסוד שלי"

אחד התלמידים מסכם עם המורה שאלה עקרונית בענייני אמונה (כגון: אמונה בשואה, צדיק ורע לו, יחס ידיעה ובחירה). שאר התלמידים ינסו לנחש, בעזרת שאלות לתלמיד, מהי השאלה שהוא בחר בה (לדוגמא: האם השאלה שבחרת קשורה לשכר ועונש? וכו').

1. המורה ירשום על הלוח טבלה של יתרונות מול חסרונות בעניין הלגיטימציה לשאול שאלות בענייני אמונה. לדוגמא:

חסרון – שאלת שאלות ואי מציאת תשובה.

שאלות מעידות על כפירה ואי קבלת הדין.

יתרון - שאלות מפרקות מתח פנימי.

שאלות עשויות לברר לעומק את האמונה.

1. התלמידים ירשמו שאלות שונות בענייני אמונה. לאחר הקראה משותפת של השאלות יוחלט האם קיימות שאלות שאינן לגיטימיות לשאול.

**בראשית, י"ח, י"ט-ל"ג**

**מטרת המקור**

הפסוקים המדוברים בספר בראשית, כמו הפסוקים בספר ירמיה ואיוב, מציגים את תגובת המאמין, הבוטח באלוקיו, מול תחושת עוול וקושי. אברהם אבינו עומד מול בורא עולם ושואל "השופט כל הארץ לא יעשה משפט"?!

מטרת הפסוקים להראות כי דווקא אברהם אבינו, מתוך צדקותו ומוסריותו, אינו יכול להסכים לעשיית עוול לכאורה, אפילו כשפעולה זו מקורה בבורא עולם.

**ירמיה, י"ב, א'-ג'**

**מטרת המקור**

הנביא מקשה את הקושיא המפורסמת "מדוע דרך רשעים צלחה"?! (צדיק ורע לו רשע וטוב לו). חרף קושייתו מקדים לדבריו "צדיק אתה ה' כי אריב אליך". המורה ידגיש את ההכרה בגדלות ה' וצדקתו לפני הקושיא (דוגמא דומה ניתן לראות בפסוקי התפילה "אין – כאלוקינו" כהנחת יסוד ורק אחר כך הקושיא "מי כאלוקינו").

**איוב ל"ב, ד'-י"ב**

**מטרת המקור**

התלמיד יבין את אופי תגובת איוב וסיבותיה ("בכל זאת לא חטא איוב בשפתיו"). המורה ינתח עם הכיתה את הסיבות לניסיונות אלו שעברו על איוב ואת תגובתו.

**בראשית, ל"ב, ד'-י"ג**

**מטרת המקור**

תגובת יעקב לפני המפגש עם עשו איננה מאפיינת לכאורה תגובת אדם מאמין. לכאורה, אדם מאמין נדרש שלא לפחד ולבטוח באופן מוחלט בבורא עולם ("גם כי אלך בגיא צלמוות לא אירא רע כי אתה עמדי"). מטרת המקור והדיון בעקבותיו להראות שהפחד הטבעי, גם אצל אנשים מאמינים, הוא לגיטימי ואינו מעיד על חוסר אמונה. המורה ידון עם תלמידיו בשאלה כיצד ניתן להבין את פחד יעקב.

**הצעות פתיחה**

1. התלמידים יתארו, בחיבור קצר או בעל פה, את תחושותיו ומחשבותיו של יעקב אבינו לפני פגישתו עם עשו. מתוך החיבור יובן מדוע יעקב מפחד חרף היותו אדם מאמין.

**פירוש אברבנאל, בראשית ל"ב, ח'**

**מטרת המקור**

התלמידים יבינו כי פחדו של יעקב היה פחד טבעי שאינו מעיד על חוסר אמונה. במקביל לכך יודגש כי גם שאלות אמוניות הן תהליך טבעי שאינו מעיד על חוסר אמונה.

**ניתוח המקור**

האברבנאל מדגיש כי פחד יעקב הוא פחד של "גיבור אמיתי" שמפחד, באופן טבעי, ומכוח אמונתו מצליח להתגבר על פחדו. יתירה מכך, חוסר פחד לא היה מעיד על בטחון בקב"ה ודווקא התגברות על פחד היא שמעידה על אמונה. במקביל יודגש עניין לגיטימיות השאלה האמונית והחקירה האמונית, כחלק מתהליך טבעי של התמודדות עם המציאות. דווקא היכולת להמשיך ולהאמין חרף השאלות היא שמוכיחה את האמונה.

**הרב אליעזר ברקוביץ, מתוך: "מאמרים על יסודות היהדות"**

**מטרת המקור**

1. התלמיד יבין כי "ההתדיינות" עם אלוקים היא צורך של האמונה. המאמין רואה בבורא עולם "צדיק ה' בכל דרכיו" ומתוך כך מברר את המציאות שעומדת לכאורה בסתירה לאמונתו (במקרים מסוימים).
2. האדם המאמין אינו מתעלם מהשואה הנוראה, בה נרצחו שישה מליון יהודים, אלא מצהיר על אמונתו השלימה למרות זוועות השואה. היכולת להכיל את זוועות השואה ואירועים אחרים, כולל ניסיונות לבירור אמוני, היא מבחנו האמיתי של המאמין.

**הצעות פתיחה**

1. הקראת קטע פתיחה מתוך דברי הרב יהודה עמיטל, ראש ישיבת הר עציון.

|  |  |
| --- | --- |
| "מי שהיה שם, בגיא ההריגה, לא יכול היה שלא לראות את יד ה'. הדברים היו כל כך בלתי טבעיים, כל כך בלתי מובנים, כל כך בלתי הגיוניים... כל מי שהיה שם ראה. זה לא טבעי, את יד ה' ראיתי, אבל לא את הפשר, את המשמעות. הוא דיבר אלי – אבל לא הבנתי מילה... היו שם שני מחנות, מצד אחד מחנה הרוצחים ומצד שני מחנה הנרצחים ואשרינו שאנחנו השתייכנו למחנה הנרצחים... עדיף להיות בין הנרצחים מאשר בין הרוצחים. זאת נקודת אור היסטורית ששום דבר לא יכול להאפיל עליה".  (מיה משה, "עולם בנוי וחרב ובנוי", עמ' 116) |  |

**דרכי התמודדות של אדם מאמין עם משבר**

**א. הטוב והרע מאת ה' ותכליתם לטוב**

**מסכת ברכות, דף ס"א**

**מטרת המקור**

בחרנו לפתוח את הדיון במעשה הריגתו של ר' עקיבא כיוון שהוא משקף היבטים שונים הכרוכים בהתמודדות עם משבר.

1. הטוב והרע מאת הבורא – ה' אחד.
2. ר' עקיבא מלמד על נאמנות מוחלטת לבורא עולם ונכונות למסור נפשו על קידוש ה' גם במצבים הקשים ביותר.

**מקורות להרחבה והעמקה**

מומלץ להזכיר בהקשר למקור זה מסירות נפש של חיילי צה"ל במלחמות מתוך מודעות לקידוש ה' (לדוגמא: רס"ן רועי קליין הי"ד שמסר נפשו והטיל עצמו על רימון כדי להציל אחרים, מתוך קריאת "שמע ישראל").

**פירוש המלבי"ם לספר דברים**

**מטרת המקור**

1. התלמיד יבין כי הטוב והרע מקורם בא-ל אחד. מכאן שגם מציאות הרע, המתרחשת על ידי הקב"ה, היא מכוונת ונעשית ע"י מקור הטוב.
2. התלמיד יבין כי מאחר ונקודת המוצא היא שהקב"ה אינו רוצה להרע לבריותיו הרי ש"כל הרעות בעולם הם לתכלית טוב". יש להדגיש כי אין מדובר באמירה בעלמא אלא בהנחת יסוד של היהדות המתבטאת בתפילה ובמקומות רבים בחז"ל (לדוגמא: "צדיק ה' בכל דרכיו... אל אמונה ואין עוול... בנים אתם לה' אלוקיכם" וכו').

**ניתוח המקור**

חשוב להדגיש לתלמידים את ההיבט המדובר, באירועים עכשוויים, הנראים לכאורה מנותקים מהזיקה לבורא עולם בגלל אופיים השלילי.

**ב. ראיית המכלול ולא רק המציאות העכשווית**

**תלמוד בבלי, מסכת נידה**

**מטרת המקור**

התלמיד יבין כי אין לבחון את המציאות ומשמעותה רק בהיבט האנושי המצומצם והעכשווי. קיימים מצבים בחיים שלכאורה הם שליליים אבל בסופו של דבר מתברר שתכליתם לטובה.

**הצעות פתיחה**

1. המורה ירשום על הלוח אירועים המבטאים לכאורה עיכוב או שלילה. התלמידים יתארו מהי התועלת שעלולה לצמוח מהאירוע חרף העיכוב בו.

דוגמאות: (על הלוח)

* 1. אדם מחכה לאוטובוס, אין לו זמן והאוטובוס איננו מגיע...
  2. אדם רץ לאוטובוס והאוטובוס נסע ולא חיכה לו...

תועלת מהאירועים: (תשובות תלמידים)

אוטובוס ח"ו מתפוצץ והאדם ניצל כיוון שלא עלה לאוטובוס.

**ניתוח המקור**

התלמידים יבצעו השלכה על תקופתנו ויבינו כי עיכוב אירועים או עיכוב גאולה אינם מקריים, ושלבסוף עשויים להצמיח תועלת גדולה יותר מאשר נראה במבט עכשווי.

**ג. הקב"ה מעמיד בניסיון רק אנשים בעלי כוחות נפש שיכולים לעמוד בניסיון**

**מדרש תנחומא, בראשית כ"ב**

**מטרת המקור**

התלמיד יבין כי הקב"ה מעמיד בניסיון רק אנשים בעלי יכולת התמודדות. המורה ידגיש את המשמעות המעשית הנובעת מכאן לחיי יומיום של התלמידים בשעת משבר.

**ניתוח המקור**

המדרש מתאר שלושה מצבי משבר. המצב הראשון הוא פשתן "כל זמן שאתה כותש משתבח בזמן שהוא יפה" (טוב). אדם בעל כוחות נפש וצדיק, הניסיונות מחשלים אותו ומשביחים אותו, לעומת זאת אדם רשע הניסיונות שוברים אותו "והוא מתפקע".

המצב השני – "כלי וקנקן רעוע". בורא עולם מנסה רק אנשים בעלי כוחות התמודדות. אנשים "רעועים" (מבחינה אמונית) ה' אינו מנסה אותם כיוון שהוא יודע שלא יוכלו לעמוד בניסיון. מצב שלישי – עול ההנהגה והנשיאה בעול הקושי והעבודה, מוטל רק על אותה "שכוחה יפה" דהיינו בעלי יכולת התמודדות.

**הדגשים בקטע**

לכל אדם יש כוחות התמודדות בהתאם לאישיותו. בורא עולם אינו נותן לאדם ניסיון למעלה מכוחותיו. אי עמידה בניסיון פירושו חוסר ניצול מלא של הכוחות.

**ד. הקב"ה מונע עוול בבריאה (בעלי חיים) אלא שהאדם בשכלו המצומצם לא תמיד מסוגל להבין את דרכי ה'**

**ריה"ל, "הכוזרי", מאמר שלישי**

**מטרת המקור**

1. ריה"ל מציג דרכי התמודדות עם משבר ו"צידוק הדין". התלמיד יבין כי מאחר והבורא נוהג בצדק בכל המציאות וברא לכל בעה"ח את יכולת הציד לקיומו, הרי שגם הנהגתו את המין האנושי יסודה בחוכמה ולא בעוול.
2. התלמיד יסגל לעצמו את יכולת האמירה וההתבוננות בבחינת "גם זו לטובה". אמירה זו נובעת מההשקפה כי מאחורי כל אירוע קיימת הכוונה אלוקית וחכמה.
3. התלמיד יבין כי כלי ההתמודדות שניתנו לו להסתכל על משבר הם במישור האישי ובמישור הלאומי.

**ה. רוב הרעות בעולם נגרמות ע"י בני האדם עצמם (3 סוגי רעות)**

**רמב"ם, מורה נבוכים, חלק שלישי**

**מטרת המקור**

בניגוד להשקפה המזהה כל אירוע עם פעולתו והכוונתו של בורא עולם וסוברת כי הרע בעולם יותר נפוץ מהטוב, הרמב"ם מדגיש שני עקרונות:

1. התבוננות בעולם מחייבת התבוננות בכלל המציאות ולא רק במין האנושי. רק התבוננות כוללת מלמדת כי הטוב הרבה יותר נפוץ בעולם מהרע. למעשה האירועים של המין האנושי בטלים בהיקפם יחסית לכלל.
2. רוב הרעות בעולם אינן נגרמות ע"י בורא עולם אלא הן תוצאת התנהגות האדם עם עצמו או זולתו.

לדוגמא: רעות שהן תוצאה מחומר האדם (מחלות וכו'). רעות שהן תוצאת מעשי בני אדם איש לרעהו. רעות שאדם עושה לעצמו בשעה שאינו מקפיד על כללי ההתנהגות הנדרשים. לדוגמא: מפריז באכילה ושתיה.

הרמב"ם מדגיש את הצורך בגבולות ומניעת תשוקה בלתי נשלטת. לדעת הרמב"ם רק אדם שכל חייו ומחשבתו מחוברים אל הקב"ה ועבודתו זוכה להשגחה מתמדת.

**ו. האדם צריך לדעת כי לסבל יש משמעות (הבחנה בין גורל לייעוד)**

**הרב סולוביצ'יק, "קול דודי דופק"**

**מטרת המקור**

1. התלמיד יבחין בין שתי צורות התייחסות אל הסבל. התייחסות אחת חווה אותו כגורל, שהאדם מוטל לתוכו, באופן פסיבי. בשלב ראשון אינו שואל למהות הרע, ובשלב שני מבקש לדעת את מקור הרע אולם אינו יכול להגיע לתשובה ופתרון.

התייחסות שנייה מעניקה לסבל משמעות ורואה אותו כיעוד. במישור זה האדם אינו פאסיבי אלא יוצר ומגיב ומטרתו להפוך את הגורל לייעוד.

1. התלמיד יבין כי משמעות הסבל בהיבט הייעודי היא: מהי המשמעות המעשית של הייסורים לחיי יומיום של האדם הסובל. התשובה לשאלה זו היא כי הסבל נועד לרומם ולזכך את האדם ולתקן את הפגום באישיותו. לפיכך אין הסובל נרתע מהתמודדות עם הרע אלא שואף לקבל ממנו משמעות קיומית.

**משבר הכפירה והחילון**

**הרב שאול ישראלי מתוך: פרקים במחשבת ישראל**

**מטרת המקור**

1. התלמיד יבין כי הכפירה במציאות אלוהים איננה מבטאת רק חוסר אמונה בבורא עולם, אלא מבטאת כפירה במשמעות המוסרית של קיום האדם והימצאות נשמה בו ("בצלם אלוקים ברא את האדם").
2. התלמיד יהיה מודע לכך שניטשה המדגיש את ההשתלטות והכבוד, ומרקס המדגיש את העניין הכלכלי, מהווים בהשקפתם אלטרנטיבה לאמונה בבורא עולם ומציאותו.
3. התלמיד ידע כי רצון הכפירה נובע מרצון לחיים נוחים, חוסר רצון להיות משועבד לכוח עליון, ותוצאה של קנאה.
4. התלמיד ידע כי סמכות מדעית או רוב אנושי המצדדים בכפירה אינם מבטיחים כי זו האמת.

**רב סעדיה גאון, מתוך ההקדמה לספרו "אמונות ודעות"**

**מטרת המקור**

התלמיד ידע את 8 סיבות הכפירה לפי רס"ג וידע ליישם אותם במציאות העכשווית. המורה יקיים דיון רחב ברלוונטיות של הסיבות וידגים אותן בחיי יומיום כפי שיפורט להלן. לדוגמא: "בקשת החופש" יוביל לדיון בנושא החופש ומשמעותו, "מלה שאדם שומעה מן הכופרים" יוביל לדיון בהשפעת ספרות כפירה על הנפש, מפגשי דתיים וחילוניים, השפעת אמצעי התקשורת וכד'.

**ניתוח המקור**

סיבה ראשונה – כובד הטורח, להתחזק בהוכחות, לנהוג על פיו בדת. מומלץ לדון עם התלמידים בקושי הנובע לכאורה מהמחויבות לשמירת מצוות (טורח, מחויבות מתמדת, והעמקה ביסודות המצוות). כמו כן מומלץ להעלות את נושא הגדרת החופש בהיבט היהודי והחילוני "רוצים את החופש ובורחים אליו" כמפורט להלן במקורות הרחבה.

סיבה שנייה – סכלות, יהירות וגאווה. מומלץ לדון בחסרונות היהירות והגאווה בעניין עבודת ה' (חוסר רצון להקשיב, בטחון עצמי מופרז בעמדתך, התהדרות ב"דברי יהירות שאינם מאומה").

סיבה שלישית – נטייה לסיפוק יצרים ותאוות. מומלץ לדון בעומק הסיבות המובילות לעזיבת הדת וכפירה. בין הסיבות הרצון לחיות חיי מתירנות ללא הגבלה הן במערכת יחסים בין המינים והן בעניין מאכלים אסורים. מומלץ לחפש ציטוטים של אנשים ונשים שהפסיקו להיות דתיים וחלקם מנמקים בקושי ההתמודדות עם ההגבלות.

סיבה רביעית – חוסר רצון להעמיק ביסודות הדת והאמונה ולחפש תשובות לשאלות מטרידות או חיזוק ועיצוב האישיות. מומלץ לשאול כמה תלמידים מוכנים להשקיע בלימוד ושיעורים אחרי הלימודים ובאופן עצמאי. כמו כן הדגשת ערך העמל בתורה כדי להגיע לתוצאות.

סיבה חמישית – חוצפה וגסות רוח. מומלץ לדון בטיפוסים של אנשים שאינם מוכנים להכיר בעובדה ששכלם מצומצם, בהיותם בשר ודם, ואינם יכולים להבין את כלל הסיבות שחלקן נסתרות מהן. התלמיד יבין את ערך הנכונות לשמוע ולקבל ולא להעמיד במרכז את ה"אני" במובן השלילי שלו.

סיבה שישית – "מילה שאדם שומעה מהכופרים ותמחץ את לבו". מומלץ לדון בהשפעת התרבות המערבית ותרבות כפירה בפרט. בהקשר זה יש להעלות לדיון מפגשי דתיים וחילוניים, קריאת ספרות כפירה וכללית השפעת תקשורת על עיצוב ההשקפה. אין צורך לשלול, אבל יש צורך להעמיד באור נכון את מקומם של הנ"ל ואת יחסנו הביקורתי להתמודדות עמם כמפורט להלן.

סיבה שביעית – הוכחה חלושה. מומלץ לדון במצבים מה"שטח" כגון: אי קבלת תשובות מספקות מרבנים ומחנכים, ומאידך גיסא רצון גדול של התלמידים להעמיק ולבקש "תורה גדולה ומקיפה" שתענה לשאלותיהם. המורה ידגיש את דברי רס"ג כי זו חולשת המאמין (נותן התשובות) ולא חולשת האמונה.

סיבה שמינית – כפירה כתוצאה ממאבק בין דתיים לחילוניים, פרשנות מקרא וביקורת המקרא, תפילה שלא נענית, צדיק ורע לו, המשך קיום שלטון כופר ושאלות אמונה בסיסיות שלא זכו לפתרון. מומלץ בהקשרים אלו לדון בהרחבה בהיבטים השונים הנגזרים מהנ"ל וחשובים לעיצוב אישיות התלמיד (מפורט להלן). לדוגמא: התלמיד יבין את מחויבותו לייצג נאמנה את בורא עולם כלפי הציבור הרחב (מהווה דוגמא), ומאידך גיסא יבין שהתנהגות שלילית של אדם או קבוצה שלילית איננה מייצגת את בורא עולם. המורה יענה תשובות ספציפיות בקצרה להיבטים של צדיק ורע לו או תשובה שאינה נענית.

**מקורות להרחבה והעמקה**

להלן יובאו מספר מקורות שעשויים להעמיק את הדיון בסיבות הנ"ל ולהרחיב אותן להיבטים אקטואליים. מומלץ לנתח את המקורות ולקשר אותם, בסופו של התהליך, לסיבות הכפירה של רס"ג.

**סיבה ראשונה (בקשת החופש)**

**1.**

"האם יש רע בשאיפתו המתמדת של האדם לחופש ולחירות? האם יש שלילה כלשהי בהצלחותיו המזהירות של האדם בתחום זה? לא. המלחמה בעבדות, לכל צורותיה, היא מטלה שהקב"ה הטיל על האדם: "ויברך אותם ויאמר אליהם פרו ורבו ומלאו את הארץ וכבשוה..." אבל בן תרבות המערב החליט לצעוד צעד נוסף. הוא שואף לחופש מוחלט – חופש מכל דבר כולל שחרור מהמוסר. הוא רוצה להיות חופשי מערכים, כיוון שגם הציות לערכים הוא לדעתו סוג של שעבוד. הוא נטש את הדת כיוון שאינו רוצה להיות משועבד לאלוקים, הוא מחק את המוסר כיוון שהוא איננו רוצה להיות כבול בכבלים מוסריים. אך סוף כל סוף אין אדם יכול לחיות בלי ערכים, אזי באיזה ערך האדם המערבי בכל זאת דוגל? בחופש! החופש היחיד שהתרבות המערבית מכירה בו, זהו החופש מערכים. זוהי סיסמתה וזוהי משנתה הרעיונית."

(הרב אלישע אבינר, "אשליה ושמה חופש").

1. מה דעתך על הקטע שקראת? האם אתה מסכים עם השקפת הכותב?
2. מהו ההבדל בין שאיפת האדם הבסיסית לחופש, לבין שאיפת בן תרבות המערב לחופש?
3. ר' יהודה הלוי כותב: "עבדי זמן – עבדי עבדים הם. עבד ה' הוא לבדו חופשי". כיצד ניתן להבין את דבריו?

**2.**

"ואמר ר' יוחנן משום ר' יוסי: טובה מרדות\* אחת בלבו של אדם יותר מכמה מלקויות, שנאמר: "ורידפה את מאהביה"... וריש לקיש אמר יותר ממאה מלקויות".

(ברכות דף ז').

\* רש"י – לשון רדוי והכנעה שאדם שם על לבו מאליה

1. מהו ההבדל בהשפעה החינוכית בין "מרדות אחת בלבו של אדם" לבין "מאה מלקויות"? נסו להדגים בדוגמאות אקטואליות.

**3.**

"הפעולה הדתית בעיקרה חווית סבל היא. כשהאדם מזדמן עם האל לפונדק אחד, הוא נתבע ע"י האל להקרבה עצמית המתבטאת במאבק עם יצריו הפרימיטיביים, בשבירת הרצון... הקרב את קורבנך! זהו הצו העיקרי הניתן לאיש הדת. בחירי האומה, מאותה שעה שגילו את האל, התעסקו בפעולת הקרבה מתמידה".

(הרב יוסף דב סולוביצ'יק, "בסוד היחיד והיחד", עמ' 427).

1. האם אתה מסכים עם דעתו של הרב סולוביצ'יק? (תן דוגמאות ל"הקרבה" שלך).
2. לפי רס"ג, אחת הסיבות לכפירה, בקטע הנ"ל, הוא "כובד הטורח לנהוג על פי מסקנות עיון בענייני הדת". האם דעתו זהה לקטע שקראת? האם אתה אכן מרגיש בכובד?

**סיבה רביעית (חוסר סבלנות לעיין)**

**1.**

"לאחרונה נערך מחקר חינוכי מקיף שניסה לעמוד על הקשר שבין התפתחות האמצעים האלקטרוניים החזותיים והתפשטותם באוכלוסיה לבין התגברות בעיית "הבנת הנקרא" בשנים האחרונות. מחקר זה שמסקנותיו פורסמו מצטרף לבדיקות רבות של מחנכים שניסו לבחון את ההשפעה של שעות צפיה רבות בטלביזיה, כבר מגיל צעיר, על יכולת החשיבה וההפשטה של התלמיד.

מסתבר שקיים תהליך, שהתחזק מאוד בשנים האחרונות, של ירידה בשעות הממוצעות של קריאה בספרים כבר מגיל צעיר, לעומת עליית ממוצע השעות של צפיה בטלביזיה… הצפייה בטלביזיה היא אקט פאסיבי, בו הצופה אינו מפתח את הדמיון והחשיבה המופשטת כפי שהוא עושה זאת בעת קריאת ספר או אפילו בהאזנה לרדיו… התקשורת החזותית ההמונית פונה בדרך כלל למכנה המשותף הנמוך בציבור. בנוסף על כך עצם המגבלה "לראות הכל בעיניים", בלי שצריך לפשט את הדברים, כל אלו מגבירים בציבור את החשיבה החזותית הרואה תופעות בצד החיצוני שלהן, ולא בעומק המצריך חשיבה מופשטת".

(הרב אליעזר שינוולד, "ממעינות האמונה", עמ' 70-69).

1. מהו הקשר בין "המאיסה בעיון" לבין התפתחות האמצעים האלקטרוניים החזותיים?
2. כיצד ניתן להתמודד עם החסרונות החשיבתיים הנגרמים כתוצאה מצפייה פאסיבית באמצעי התקשורת?

**2.**

"רבים הם הפדגוגים המתנשאים להביא דרכים להקל את עול הלימוד, וחושבים שיביאו ברכה לעולם בהקנותם את הידיעות והלימודים התוריים באופן קל, שלא יצטרך האדם להיות עמל בהם. תועלת הדבר אינה אלא מתעה, כי הידיעות לא תמדדנה ע"פ כמותם כי אם ע"פ איכותם, על פי עומק ההבנה וחריפות השימוש בהם לכל חפץ. ביותר לימודי התורה על פי גודל הרושם שפועלים על הלומד, לענין התכונה של המוסר, המעשים הטובים, ויראת ד' הטהורה. ובזאת יהיה מועיל רק הלימוד שאינו בא בדרכים קלים ונוחים לקלוט, כי ע"י היגיעה ועבודה שכלית, מתעלה האדם למדות נעלות, ולהיות נוטה על השכל ואל כל דברי קודש באהבה ובחפץ לב, והלימוד פועל עליו להיות כולו נתון ומסור ללימודיו. על כן תצא מהלמוד, שעל ידי היגיעה דווקא, עומק ההבנה והידיעה הברורה עם הפעולה הרצויה לעבודת ד' ויראתו וכל טהרת המדות. אבל הלימודים הנכנסים באופן קל, בלא יגיעה ועבודה כבירה, ישארו לעולם שטחיים וקפויים עומדים מחוץ לנפשו של אדם הפנימית, ופועלים מעט על מעשיו ועל יצרי לבבו.

(הראי"ה קוק, "עין אי"ה", מסכת ברכות, דף ס"ג).

1. מהו היתרון בלימוד מעמיק על פני הלימוד השטחי?

**3.**

פנימיות היראה וטבעיותה

"בהקדמה לספר מסלת-ישרים כתב החסיד ז"ל, שהענינים הנדונים בספרו אמתתם גלוי' לכל, אלא שנשכחים בטבע ההרגל של פרסומם ופשיטותם. הנה באמת ענין העבודה בכלל והיראה והאהבה והדבקות ידועים לכל, אבל הידיעה היא רק ידיעת השם לבדו ולא הכונה שהשם נושא בקרבו. כי לפי קדושת עמקי חכמת היראה, שכל החכמות הן הצעות והכנות להם, לא יודעו לאדם מצד הדיבור החיצוני, אלא בהגיון הלב בדיבור הפנימי. וזהו בעצמו סבת ההעלם שלהם: מצד שהמון האנשים, אפילו החכמים, מורגלים בחכמות, שבהן ענינן שוה בדיבור הפנימי כמו בדיבור החיצוני, ורוב החכמות כשידובר בהן יוכר מצד הדבור ערך העומק שבהן וההכרח לעיין בהן עד שידען, ואי-אפשר לשום בעל-שכל שהוא יצייר לו שהוא יודע אותן אם לא ידען, מה שאין כן כל עניני חובות הלב, שהמאמרים בעצמם אינם בחיצוניותם לפי עומק החכמה שבהם, כי לא נוסד בלשון כלל לדבר בכל פרטי ההבנה כפי הדרוש להם, ומי שאינו מתבונן לאשורם של דברים יחשוב שיודע הוא הדברים בידיעות השמות. על כן החובה היא לעיין שיהי' מכיר הדברים בהכרה פנימית, וממילא יתרחבו אצלו הדברים שמביאים לאותה ההכרה, עד שיעלה בידו להעניק מטוב ידיעתו גם לזולתו".

(הראי"ה קוק, "מוסר אביך", הקדמה).

1. מהו ההבדל בין לימוד "חובות הלב" לבין לימוד חכמות אחרות?
2. הסבר את המשפט: "הידיעה היא רק ידיעת השם לבדו ולא הכוונה שהשם נושא בקרבו". מהי המסקנה ללימודי האמונה?

**סיבה חמישית (גסות רוח וגאווה)**

"לאחרונה קמו מספר גרפולוגים ושאלו את עצמם: אם אכן יוצרת תת ההכרה ומבטאת את תכונותיה בצורת הכתב שמא קיים גם תהליך הפוך. דהיינו: השפעת צורות הכתב על תכונות האדם.

השאלה התעוררה בעקבות בעיות של ילדים מופרעים שנשלחו לייעוץ גרפולוגי ואשר כתב ידם אישר וגילה את הצדדים השליליים שבהם. ואז עלה הרעיון להעמיד בפני ילדים אלו דגם כתב שצורותיו מסמלות את התכונות החיוביות החסרות בהם. כל זה נעשה מתוך מגמה להחדיר בהם את התכונות החיוביות באמצעות תרגילי כתיבה ממושכים ולשפר בכך את התנהגותם. הנסיון עלה יפה.

נמצאנו למדים כי כשם שתת ההכרה יוצרת צורות וסימנים בעלי משמעות, ללא שיתופה של ההכרה כלל, כן ביטויים של צורות וסימנים בעלי משמעות, יוצר ומחדיר משמעות זו לתוך תת ההכרה ללא שיתוף ההכרה. ומכאן פתח דרכו נוכל להתקרב להבנתם של טעמי מצוות".

("אל המקורות", חלק שני).

1. כותרת המאמר שמתאר את הניסוי המדובר היא: "סמליות יוצרת". מהי משמעות הכותרת?
2. מה מלמד אותנו הניסוי הגרפולוגי (מדע כתב היד) בעניין טעמי מצוות שאינם מובנים בשכלנו?

**הדרכה למורה**

שני המקורות הנ"ל מאפשרים דיון משותף בגסות הרוח והגאווה כגורמים לכפירה. המקור הראשון מאפשר דיון בהדגשת ה"אני" כגורם בלעדי להבנה ללא מודעות והכרה באפשרות של גורם עליון ופרשנות אחרת לכתובים.

המקור השני ("הניסוי הגרפולוגי") מלמד כי קיימת מציאות לפיה פעולות מעשיות מעצבות ומשפיעות על תת ההכרה של האדם ללא מעורבות של ההכרה והשכל. מכאן ניתן לפתוח פתח לאפשרות שישנן פעולות או צווים אלוקיים המעצבים את אישיות האדם ללא מעורבות ההכרה השכלית ואין אפשרות לאדם לנתח השפעות אלו באופן רציונאלי בלבד ללא הכרה ברבדים נוספים של ההכרה.

**סיבה שישית ("מלה שאדם שומעה מהכופרים...")**

הדיון במקורות להלן מאפשר למורה להרחיב את הדיון בכיתה להשפעה כוללת של אמצעי התקשורת על נפש האדם, וכמו"כ להשפעת מפגשי דתיים-חילוניים, או קריאת ספרות שעלולה להשפיע באופן שלילי על נפש האדם והשקפת עולמו. היבטים אלו מעניקים מימד רלוונטי לדברי רס"ג.

1. האם המורה נהג לדעתך כראוי בשעה שהביא את המאמר לכתה? (נימוקים בעד ונגד).
2. כיצד ניתן לקרוא את המאמר ולהתמודד עם השפעותיו השליליות? האם קיימות בכלל השפעות שליליות למאמר?
3. מדוע המורה הביא מאמר זה בהקשר לספר איוב?
4. הבא דוגמאות מנסיונך האישי להתמודדויות מסוג המאמר הנ"ל.

**1.**

"פעם אחת ר' יהודה בן נקוסה התווכח עם המינין ונצחם כולם ופצע ראשיהון, ושבחוהו תלמידיו. אמר להם, לכו והתפללו על האיש והחמת שהיתה מלאה מרגליות ועכשיו מלאה פחמים".

("קהלת רבה", פרשה א', סעיף ח' – מעובד).

1. מהו הנמשל במשפט שקראת: "החמת שהיתה מלאה מרגליות ועכשיו מלאה פחמים". מהי מסקנתך?
2. האם לדעתך היה הרב ראוי לשבח שחלקו לו תלמידיו? (בעד ונגד).
3. בדורנו קיימות מסגרות שונות של מפגשים בין בני נוער דתיים לחילוניים.
4. ספר מנסיונך על המפגשים שהשתתפת או שמעת עליהם. האם בסה"כ היה כדאי?!
5. האם ניתן להבדיל, במישור העקרוני, בין המינין אתם נפגש ר"י בן נקוסה לבין החילוניים בדורנו? (השקפת עולם, סיכונים בהתמודדות וכד').
6. מהו החסרון העיקרי בטלויזיה על פי קטע זה?
7. בבתים רבים מצוי מכשיר טלויזיה. כיצד ניתן להתמודד עם ההשפעות השליליות ובעיקר המסרים הסמויים המשודרים בשידוריה? האם אתה מצליח בהתמודדות זו?
8. כיצד ניתן לקשר קטע זה לדברי רס"ג שלמדנו?

**2.**

"הנה כל ראיה פסולה וכל ידיעה כוזבת כשם שהאדם רואה אותה ושומע אותה כן הן מתרשמות בנפש פנימה, וכל רישום נפשי מוכרח הוא גם לצאת לפועל ולהכשל במעשה… שכן כל רישום בנפש מבקש לו סלילת דרך לפועל ולמעשה. ועל כן צריכים זריזות עצומה וזהירות מרובה להתרחק".

(הרב יעקב משה חרל"פ, "מי מרום" על פרקי אבות, פרק א', משנה ז').

1. יש אומרים "לי זה לא יקרה". מהו חידושו של הרב חרל"פ בנושא זה, ומהו התהליך הפסיכולוגי המתואר בדבריו?
2. כיצד ניתן להתמודד עם דעות כוזבות הרווחות בסביבתו הקרובה של האדם?

**מגמות חילון בקרב הנוער הדתי – מדגם סיבות וגורמים**

לימוד האמונה אינו לימוד תיאורטי בלבד אלא הוא "תורת חיים". סיבות הכפירה של רס"ג מתבטאות במציאות היומיומית ב"שטח", בקרב בני הנוער, ומשתלבות במחשבות המתוארות על ידי בני נוער ובוגרים שעזבו, מסיבות שונות, את קיום המצוות. אנו רואים חשיבות רבה בדיון ופתיחת הסיבות המתוארות לחשיבה משותפת דווקא מתוך עולמם של בני הנוער.

**מקור מס' 1, "ושיודע לשאול", עמ' 157**

**מטרת המקור**

התלמיד יהיה מודע ויוכל להתמודד עם השאלה: האם אדם דתי הוא אדם שמקפיד על מכלול המצוות ושואף לקיים את כולן, או שגם אדם שבמודע אינו מקיים את כל המצוות ממשיך להיקרא אדם מאמין ודתי.

**הצעות פתיחה**

1. דיון משותף בשאלות היסוד בקטע. שאלות אלו יירשמו על הלוח כנקודות לדיון. כגון:

"קשור לתפיסה שלי של הדברים בשחור לבן, או הכל או לא כלום".

"הרבה כאלה שנחשבים דתיים מתעלמים מהקונפליקט בין החיים לבין ההלכה..."

"אני רוצה להיות שייך לחברה הדתית, אז אני לא מקפיד על כל דבר אז מה קרה?"

**ניתוח המקור**

1. בהמשך לנ"ל חשוב מאוד לברר, באופן גלוי או באמצעות כתיבה אנונימית של פתקים, היכן עומדים התלמידים והתלמידות מבחינה השקפתית מול הציטוטים הנ"ל (יש לעיין בשאלות על הקטע).

**מקור מס' 2, "ושיודע לשאול", עמ' 90**

**מטרת המקור**

1. התלמיד יבין את חשיבות החשיפה למיגון מקורות ומכלול דעות ובד בבד יפנים את הסכנה ההשקפתית הכרוכה בפתיחות מהסוג המדובר.
2. התלמיד יהיה מודע לצורך בקריאה וצפייה ביקורתית של מקורות ושיקולי בעד ונגד קריאתם.
3. התלמיד יבין את הצורך לקשר את ההתבטאות והמצב העכשווי אל הספרות הקלאסית כגון במקרה זה הסיבה השישית בדברי רס"ג ("מילה שאדם שומעה מהכופרים...").

**מקור מס' 3, "ושיודע לשאול", עמ' 135**

**מטרת המקור**

1. התלמיד יבין את קשיי המציאות וההתמודדות האמונית כאשר לא תמיד ניתנות תשובות מספקות לשאלות אמוניות. התלמיד יבין, דווקא על רקע דברי רס"ג, (סיבה שביעית), כי חוסר תשובה של הרב אינו מלמד כי אין תשובה, אלא דווקא עלינו מוטלת החובה להמשיך ולברר לעומק את השאלות.

**ניתוח הקטע**

מומלץ כנ"ל לרשום על הלוח משפטי מפתח מהקטע ולנתח אותם לעומק יחד עם התלמידים. לדוגמא:

1. "אבל זה היה כאילו "אני אנסה להקשיב לך" אבל הוא לא הקשיב" – מה הן הסיבות לאי ההקשבה?
2. "אני לא באה מנקודת מוצא שיש אלוקים... אני צריכה לדעת בכלל אם יש אלוקים..." – כיצד ניתן להבין את התיאור המדובר לאור העובדה כי אנו עוסקים בנערה בוגרת שלמדה הרבה במשך חייה?!

**מקור מס' 4, שרגא פישרמן, נוער הכיפות הזרוקות, עמ' 29**

**מטרת המקור**

1. התלמיד יהיה מודע לגורמים המביאים את הנער לעזוב את ביתו בערב שבת ולדרכי ההתמודדות עם גורמים אלו (כגון: אווירת ערב שבת, תשומת לב אישית לילדים, אהבה ונועם בחינוך למצוות).
2. התלמיד יהיה מודע לבעייתיות הכרוכה בחינוך המבוסס על מחשבה של תגובה מיידית של הקב"ה לעבירות (כפי שמשתמע מהקטע).

**ניתוח הקטע**

מומלץ לערוך דיון כיתתי במטרות המקור הנ"ל.

**על התשובה**

**הרב שלמה יוסף זוין, "אור או אוּר", מתוך ספרו: "לתורה ולמועדים"**

**מטרת המקור**

1. התלמיד יהיה מודע לשתי דרכי ההתמודדות עם יצר הרע. הדרך האחת מתבטאת בגישה חיובית שעיקרה הדגשת הטוב במקום מלחמה ברע ובשלילה. הדרך השנייה מתבטאת ב"מלחמה חזיתית" ביצר הרע והשמדתו.

**ניתוח המקור**

1. המורה יערוך דיון במעלות ובחסרונות של כל אחת מהגישות המדוברות. כמו כן התלמידים יתבקשו לחוות דעתם האישית, בקשר לשתי הגישות המובאות במקור, ולהדגים את גישתם בנימוקים מחיי המעשה.

**הרב יוסף דב סולוביצ'יק, "על התשובה"**

**מטרת המקור**

1. התלמיד יבין ויפנים את שאלת היחס אל עבר שלילי בחיי האדם – האם "למחוק" את העבר ולנסות להדחיק אותו, או דווקא לזכור את העבר ולשאוב ממנו כוח לעתיד?
2. המורה ידון עם התלמידים במעלות, בקשיים ובחסרונות של הגישה השוויונית.
3. המקור ישמש כאמצעי להגיע לדוגמאות מחיי יומיום של התלמידים העוסקים בשאלת היחס אל תקופת משבר, או תקופה שלילית בחיי האדם.

**ר' נחמן מברסלב, "ליקוטי מוהר"ן", סימן רפ"ב**

**מטרת המקור**

1. התלמיד יפנים את חשיבות ראיית החיוב שבאישיותו, אף על פי שנראה לו כאילו השלילה רבה יותר מהחיוב.
2. המורה ידגיש את דברי ר' נחמן "ועל ידי זה שמחפש ומוצא בעצמו עדיין מעט טוב, על ידי זה הוא יוצא באמת מכף חובה לכף זכות ויוכל לשוב בתשובה".

**פרק חמישי - אמונה, תרבות ויצירה**

**מטרת הפרק**

התלמידים יהיו מודעים לעובדה שהאמונה איננה מצטמצמת רק בין כותלי בית המדרש אלא חובקת עולם ומלואו. האמנות, הספרות והיצירה בכללה מסייעים לחשוף רבדים עמוקים בנפש האדם ומעצימים את אמונתו. בד בבד העשרה זו חייבת לינוק מההלכה ולהיות עטופה באמונה טהורה.

במהלך הפרק חשוב מאוד להעלות שאלות עקרוניות לדיון כיתתי כגון:

1. מהו היחס בין חופש היצירה והאמנות לבין דרישות ומגבלות ההלכה. האם ניתן ליצור כל מה שעולה על דעתנו כחלק מ"חופש הביטוי", או שמא יש להגביל יצירה זו. מאידך גיסא, אם נגביל את חופש היצירה, לאור דרישות ההלכה, האם איננו מצמצמים בכך את חופש הביטוי?
2. התלמיד יבין מדוע וכיצד מצליחות האמנות וחופש הביטוי לחשוף רבדים עמוקים בנפש האדם. המורה ידגיש כי לפעמים היצירה הספרותית והאמנותית מצליחות להגיע לעומק נפשי ורגשי שלא ניתן להגיע אליו ב"דרכים מקובלות" של עבודת ה'.
3. התלמיד ייחשף במהלך לימוד הפרק ליצירות אמנות המבטאות רחשי לב, ביטויי אמונה, ועולם פנימי.
4. התלמיד יבין מדוע אין סתירה בין העיסוק ביצירה ובאמנות לבין האמונה.

**הצעות פתיחה**

1. הקרנת הסרט "קול אשה" (הופק ע"י ביה"ס לתקשורת "מעלה"). הסרט עוסק בקונפליקט פנימי של נערה המתמודדת עם רצונה להופיע כזמרת בפני ציבור מחד גיסא, ודרישות ההלכה האוסרות שירה לפני גברים מאידך גיסא. המורה יפתח דיון סביב נושא "המימוש העצמי" וההלכה (הסרט מצ"ב בדיסק).
2. דיון כיתתי בשאלות יסוד העוסקות באמנות והלכה. לדוגמא:
   1. האם מותר לעבוד במשרד שיש בו פסלי אלילים ליופי בלבד?
   2. האם מותר להחזיק פסלונים של "חסידים רוקדים"?

**חשיבות העיסוק באמנות וביצירה**

**ספר שמות, פרק ל"א, פסוקים א'-ו'**

**מטרת המקור**

התלמיד יבין את חשיבות העיסוק באמנות ויצירה על רקע הדוגמא של בצלאל שזכה להשראת שכינה. בצלאל מתואר בתורה כאדם בעל אנרגיה יצירתית גדולה והקב"ה העניק לו חכמה, תבונה ויכולת חשיבה. בד בבד מתארת התורה את מידותיו המדויקות של המשכן. תיאור כפול זה יוצר את הרושם של יצירתיות המוגבלת בדרישות ההלכה, ואת המתח בין שני היבטים אלו (יצירה והלכה).

המורה יציג את האפשרות שהתורה מנסה לרמוז לנו על הסכנה הטמונה ביצירתיות של בצלאל והחשש שמא היצירתיות המדוברת עלולה לפרוץ את מסגרות הסדר הרוחני שציוותה אותנו התורה בהר-סיני.

**הראי"ה קוק, "אורות הקודש", חלק א'**

**מטרת המקור**

הראי"ה קוק מדגיש את חשיבות היצירה העצמית ללא השפעות חיצוניות ואת תחושת הכרח היצירה המפעמת בלבו של היוצר.

תפקיד מקורות אלו לחדד את חשיבות היצירה הרוחנית והכרח הוצאתה מהכח אל הפועל, מהעולם הפנימי של האדם אל העולם החיצוני.

**מקורות להרחבה והעמקה**

* 1. סטויסקי ירמי, "יהדות ואמנות – בין מעשה בראשית לתוהו ובוהו", מחניים, גיליון 10, סיוון תשנ"ה (מופיע באתר "דעת").
  2. רודיק יוחאי, "אמונה ואמנות", מדוע, כרך ל"ה.
  3. לוביץ רונן, "אמנות ואמונה – התלכנה שתיהן יחדיו?", שדה חמד, גיליון 2-3, תש"ס (מופיע באתר "דעת" באינטרנט).
  4. שרלו יובל, "דמותו של האמן הדתי", טללי אורות, מכללת אורות ישראל, כרך י', תשס"ב

**אגרת הרב קוק אל ביה"ס לאמנות "בצלאל"**

**מטרת המקור**

התלמידים יבינו את חשיבות העיסוק באמנות, והקמת מוסד חינוכי להגשמת מטרה זו דווקא בארץ ישראל. העיסוק באמנות מבטא עצמאות, שיבת העם לארצו וכו'.

התלמידים יבינו באמצעות "משל הבובה" את ההדרגתיות וחשיבות "אות החיים" של האמנות כמבשרת תחיית העם בארצו (בהקבלה לבובה במשל).

מומלץ בהקשר ללימוד המקור להשוות את ביה"ס לאמנות האידיאלי למציאות העכשווית. האם ביה"ס ממלא את הציפיות?! מה ניתן לעשות כדי לשנות את המצב הקיים.

**האמנות ככלי ביטוי לעבודת ה'**

**מבוא**

חלק זה של הדיון עוסק ב"גבולות הגזרה" עבור אדם מאמין העוסק ביצירה לסוגיה השונים: אמנות, תקשורת, קולנוע וכו'. מטרת חלק זה של הדיון לחדד אצל התלמידים את חשיבות היצירה כאמצעי התורם לפיתוח כוחות הנפש, ובד בבד את המודעות לעובדה שיוצר דתי אינו יכול ליצור ככל העולה על רוחו, במסגרת "חופש הביטוי", וצריך להיות מודע לגבולות ההלכה.

מומלץ בהקשר זה להעמיק במושג "בעיות הלכתיות" ולנתח עם התלמידים את משמעותו. המשמעות היא "שההלכה יוצרת לכאורה בעיות". התלמיד יהיה מודע לחשיבות ההלכה בחייו לא כגורם "יוצר בעיות...", אלא כציר מרכזי שלאורו נקבעת ההתנהגות ואורח החיים.

**הראי"ה קוק, עולת ראיה, עמ' ג (פירוש לשיר השירים)**

**ניתוח המקור**

מומלץ לדון בשאלות יסוד כמבוא והשלמה למאמר. לדוגמא:

1. מדוע "הספרות, הציור והחיטוב" מצליחים להוציא כוחות נפש שאמצעים אחרים לא הצליחו להוציא אל הפועל. נסו להסביר את התופעה.
2. הרב קוק כותב בקטע: "רק אנשי קודש ראויים להיות שרי קודש" – דיון בשאלה מה קודם למה. האם צריכים להיות רק אנשי קודש יוצרים, או שנאפשר "יצירה חופשית" ובעקבותיה, לאחר חשיפת מצוקות פנימיות-אמוניות, נשקיע במהלך הרוחני. במלים אחרות: האם איננו מצמצמים את כמות היוצרים אם נאפשר רק ל"אנשי קודש" ליצור, ולאחרים לא ניתן לבטא את עולמם הפנימי ולהציג התלבטויות, מחשבות , רגשות (שליליים).

הרב וינברג

**הערה:**

**הדרכה לפרקים ו' – ז' תצא לאור בקרוב.**